
EBY' OMUVVUUNUZI W'OLUZUNGU 


Bwe bansaba okuwuunula ekitabo kino okukijja mu 
lulimi Olutuluuki okukizza mu Luzungu, sakkiririzaawo. Naye 
oluvannyuma lw'okusoma ekitabo n'obwegendereza nnamatira 
nti abantu aboogera Oluzungu nga mw'otwalidde Abasiraamu 
n'abatali Basiraamu bonna awamu bajja kunyumirwa 
okukisoma era nga bajja kukifunamu omugaso nga bayiga ku 
kimu ku bintu ebikwata ku bulamu bwa Nnabbi Muhammadi 
ekyo abantu - mu bugenderevu oba obutali bugenderevu - 
kye batera okuyisaako amaaso. Ekintu kye boogerako mu 
kitabo kino kwe kusaasira kwa Nnabbi Muhammadi, okwo, 
awatali kubuusabuusa, nga kye kintu okwetooloolera obulamu 
bwe bwonna. Olwaleero, Abasiraamu n'abatali Basiraamu 
bonna baagala okumanya nti teri muntu mulala yenna mu 
byafaayo ayinza kusemberera kusaasira nga bwe kulagibwa mu 
bulamu bwa Nnabbi Muhammadi. Era beetaaga okumanya nti 
ekifaananyi kya Nnabbi kyetaagisa nnyo naddala mu biseera 
bino ensi w'ebuutikiddwa empangaala y'abantu etabalirira 
balala era efa ku bintu eby'ensi ebirabwako.Ekitabo kino 
kiyamba okujjumbira okusaasira mu nkolagana zaffe ez'obuntu 
n'engeri gye tulina okweyisaamu n'ebintu ebitwetoolodde nga 
tuzzeemu okwetegereza obulamu bwa Nnabbi Muhammadi, 
obw'eky'okulabirako, obwo obujjudde okusaasira eri obuntu. 

- 

Ekitabo kino ekyanjula mu ngeri esingayo obulungi 
ebintu ebikwata ku bulamu bwa Nnabbi Muhammadi, 
kyawandiikibwa Omuwandiisi omututumufu Omutuluuki 
eyamalira obulamu bwe bwonna mu kusoma, okussa mu nkola 
wamu n'okusaasaanya ensomesa ya Nnabbi. Omuwandiisi 
aggulawo eddirisa eri abo abaagala okutunula ku bulamu 
bw'omusajja eky'okulabirako kye ekigobererwa olwaleero 
kimu kya kutaano (1/5) eky'abantu abali mu nsi muno. Tewali 
muntu mulala mu byafaayo eyali asobodde okukyusa abantu 
wamu n'ebyafaayo by'obuntu okusinga Nnabbi Muhammadi. 
Yayigiriza abantu ng'ayita mu emu ku ddiini ezisinga obukulu 
mu nsi, era yateekawo omusingi gw'obugunjufu obusinga 
okwaka ensi bwe yali erabye mu bulamu bwe. Awamu n'ekyo, 
okusinziira ku muwandiisi, ebyo ssi bye bisinga obukulu 
mu bulamu bwa Nnabbi. Wabula, ekitabo kye kiraga nti, 
ettutumu lya Nnabbi Muhammadi liva mu kubeera nti ye 
yaleeta emisingi gy'empisa ezisinga obulungi mu buli ludda 
lw'oba otunuulidde mu bulamu bwe ne mu mpangaala ye 
n'abantu. Bw'atyo yakwata ku mitima gy'abaavu, abeetaavu, 
n'abanyigirizibwa; era n'asobola okusitula abantu abo 
n'abatuusa ku ddaala we baasobolera okubeera abasomesa 
era abalungamya eri obuntu bwonna mu kiseera ekyo ne mu 
mirembe gyonna. Okwagala kwe, okulumirwa n'okusaasira 
byasaasaanira si bantu bokka, naye byazingiramu n'ebisolo 
wamu n'ensi endala. Yali Nnabbi eyayatiikirira olw'embeera 
ze ez'obuntu era n'okwagala kwe okwabuna wonna 

Mu Kulaane Entukuvu ekitiibwa Allah kye yawa 
Nnabbi Muhammadi kyali kumuyita, "ow'okusaasira eri 
ensi zonna". Ensi y'abantu y'emu ku nsi ennyingi Allah, 
"Katonda w'ensi zonna, ze yatonda. Okusaasira kwa 
Allah okutakoma n'okulumirwa kwe okw'olubeerera. 

era ng'amanyiddwa n'amannya nga Omusaasizi ennyo 
Oweekisa ekingi, byeyolekera eri obuntu mu bulamu bwa 
Omubaka we. Okulumirwa kuno n'ekisa tebyakendeeranga 
ng'awangula Buwalabu n'okuwangula abalabe be. So ng'ate 
abalabe be baaganyulwa nnyo mu kusaasira kwe mu mbeera 
nnyingi, ng'ebyafaayo bwe byakiwandiika. Teyalumbako 
oba okukuba omwana omuto, omuddu wadde omukazi, era 
enneeyisa ey'ekika ekyo (ey'okutulugunya abaana, abaddu 
n'abakazi) yagiwera. Mu ngeri endala, teyagaanako kuyamba 
bantu abo abaamutuukiriranga nga bali mu buzibu. 

Okwagala Nnabbi Muhammadi kitundu ku nzikiriza 
y'Obusiraamu. N'Abasiraamu bonna nga bwe babalagira 
okwagala Allah, mu ngeri y'emu babalagira okwagala 
Omubaka we. Awatali kwagala kuno, Obukkiriza bw'omimtu 
tebubalibwa. Era okwagala kwabwe Allah ne Omubaka we, 
kulina okubeera waggulu era wala w'okwagala ekintu ekirala 
kyonna. Abasiraamu balaga okwagala kwabwe n'okuwa Nnabbi 
Muhammadi ekitiibwa buli linnya lya Nnabbi we balyogererako 
nga bagamba nti: "Okusaasira kwa Allah n'emirembe bibeere ku 
ye" oba mu Luwalabu nti: "Swallallaahu alayihi wa sallama". 
Kino kitundu ku mpisa mu nkolagana yaabwe ne Nnabbi. 
Omuntu bw'asoma ku bulamu bwa Nnabbi kya mu butonde 
nh okwagala kwe kugenda kweyongera mu muhma gwe, gye 
biggweera nga kujjuzizza omutima. 


Omuwandiisi Osman Nuri Topbas kati awangaalira mu 
Istanbul. Yasoma ng'ayita mu nkola enkadde n'ey'omulembe. 
A wandiise ebitabobingi ku mir amwa egitali gimu kuBusir aamu 
ng'eddiini ne ku Busiraamu ng'obugunjufu. Omulamwa 
ogugenda guddingana mu bitabo bye by'awandiika guli 
ku bukulu bw'okusaasira, okwagala, n'okufaayo ng'ewuzi 
ezitunga empangaala y'Obusiraamu eyaddala. Ekitabo 



■ B ^ a 

kino, ekyawandiikibwa mu mbeera y'okwagala eri Nnabbi 
Muhammadi (okusaasira kwa Allah n'emirembe bibeere ku 
ye) kiwa ekifaananyi eky'okusaasira, bwe kiba kinnyonnyola 
embeera ya Nnabbi enjawufu mu ngeri y'obulamu bwe 
n'empisa ze. Kigenderera okulungamya abantu eri ekisa 
n'obutukuvu bw'omutima, bwe kityo ne kiba nga kibayamba 
okufuna essanyu mu nsi ne ku Lunaku lw'enkomerero. 

Ebigambo ebiri mu kitabo kino bikungaanyiziddwa 
okuva mu bitabo ebisinga okwesigika era eby'edda, ebyo 
ebiragiddwa obulungi wansi ku mpappula ezitali zimu. 
Hadiisi za Nnabbi Muhammadi (okusaasira kwa Allah 
n'emirembe bibeere ku ye) zirondeddwa okuva mu bitabo 
ebikungaanya Hadiisi ebyesigika byokka, era abo abaagala 
okufuna ebisingako awo, ebitabo by'Oluwalabu mwe 
bisimbuddwa nabyo biweereddwa. 

Ndi mumativu muli nti ekitabo kino kijja kuziba 
omuwaatwa oguli mu bintu ebiwandiikibwa ku Nnabbi 
Muhammadi (okusasira kwa Allah n'emirembe bibeere 
ku ye) nga kijjayo oludda olulala mu bulamu bwe olwo 
olusinga okugayaalirirwa. Mu nsi ebuutikiddwa omwoyo 
gw'okukubaganya ebirowoozo mu bugunjufu obwenjawulo 
n'amadiini agatali gamu, okusaasira kye kintu kye tusinga 
okwetaaga. Okukoowoola kwa Allah eri abantu babeere 
n'okusaasira n'ekisa ng'ayita mu Mubaka we Muhammadi 
(okusaasira kwa Allah n'emirembe bibeere ku ye) kuteekwa 
okubbulukukira mu mitima gy'abo abagoberera obuwufu 
bwe. Tewali kintu kirungi muyinza kuva kusaasira okusinga 
mu bantu abo Allah be yalonda okulungamya obuntu 


Abdullah Penman 






EKY'OKWENYUMIRIZA KY'ENSI YONNA 

EMIREMBE GIBEERE KU YE 
(Sallallahu 'Alayhi wa Sallama) 




'Mazima ddala yeesiimye oyo eyeetukuzizza." (Kulaane, al-A'la, 87/14) 







Ebiramuso bibeere ku Muhammadi Omulondemu 
eky'okusaasira eri ensi ebbiri ey'abantu n'amajinni. 

Ebiramuso bibeere ku Muhammadi Omulondemu Omubaka 
w'ensi ebbiri ey'abantu n'amajinni. 

Ebiramuso bibeere ku Muhammadi Omulondemu 
omukulemebze w'ebifo ebyemizizo ebibiri Makka ne Madiina 

Ebiramuso bibeere ku Muhammadi Omulondemu jajja wa 
Hasane ne Huseyini 




/llah, Oweekitiibwa yawa ensi okusaasira kwe 
okutaggwaawo. N'awa abantu b'omu nsi, nga be baviira 
ddala mu kisa kye n'okusaasira kwe, ekifo ekisembayo 
waggulu mu bitonde byonna. Era abantu n'abagabira 
ebitendo ebibasobozesa okukwata ekifo ekyo ekyawaggulu 
kye yabawa. 


Ekifo ekyo ekyenjawulo kye yabawa kyokka kyali 
tekimala kusobozesa bantu kutuuka ku kitundu ku ddaala 
Allah lye yayagala. Kye yava abasaasira n'abawa mu 
Bwakatonda bwe ebintu ng'amagezi agalaba obutuufu 
bw'ebintu n'okumanya okw'omwoyo. N'ekirabo ekirala 
Allah kye yawa omuntu ng'ennyongeza ku birabo bye 
twogeddeko, kwe kulungamizibwa Ababaka ba Allah. 
Obuyambi Allah bwe yawa abantu ne buba nga bwabatemera 
empenda ezituuka gy'ali mu ngeri esinga okubeera 

entuukirivu. Era entikko y'obuyambi buno n'ebeera nga 
y'ettaala ya Muhammadi (okusaasira kwa Allah n'emirembe 
bibeere ku ye), Nnabbi ow'enkomerero, ng'era okubeera 
kwe mu nsi eno mu mwoyo n'omubiri nga Omubaka ne 
kibeera nga kirabo eri obuntu 


Ensi Yagiweesa Atya Ekitiibwa 

Omubaka (okusaasira kwa Allah n'emirembe bibeere 
ku ye) nga y'asinga okutuukirira mu lujegere lw'ebintu 
ebyatondebwa, yajja mu nsi muno ku lunaku olw'okusooka, 
olw'ekkumi n'ebbiri (12) mu mwezi gwa Rabbil Awwal, 
olukwatagana n'olunaku olw'amakumi abiri (20) mu mwezi 
ogw'okuna omwaka 571. Yazaalibwa ng'enjuba eneetera 
okuvaayo. 

N'okuzaalibwa kwe, okusaasira okutukuvu okuva ewa 
Katonda kwabuutikira ensi eno. Kkala ez'ekiro n'emisana 
zaakyuka. Okuwulira mu nda kwafuuka kwa wala. 
Ebigambo, emikwano n'amasanyu byaggulwawo ne bifuuka 
bya lubeerera. Buli kintu kyafuna amakulu amapya, era ne 
kifuna essanyu eppya. Amasanamu gaakankanyizibwa ne 
gamerengulwa. E Madiyana, ekibuga kya Bakabaka b'e Iran 
abaamaanyi, embiri n'emizimbo emiwanvu byayonoonebwa. 
Amazzi g'ennyanja Sava gaakendeera okutuusa ennyanja 
yonna Iwe yakalira, engeri amazzi ag'obulyazaamaanyi 
ag'ebitaba gye gaatandika okuggwaawo. 

Emitima gyabooga amazzi amatukuvu ag'okusaasira 
n'emikisa. 


Taata wa Nnabbi yali agenze Damascus era ng'ekyali 
kimututte kusuubula, naye aba akomawo eka (e Makka) 

n'afiira e Madiina, ng'ebulayo emyezi ebiri bubiri omwana 
we azaalibwe. 

Era ng'empisa y'Abawalabu bwe yali, omwana 
ow'emikisa, Muhammadi, yasigala mu mikono gya maama 
we eyamuyonsa eyayitibwanga Haliima okumala emyaka 
ena (4) miramba. 

Nga Muhammadi (okusaasira kwa Allah n'emirembe 
bibeere ku ye) awezezza emyaka mukaaga, maama 
we amuzaalira ddala Amina yamutwala e Madiina 
ng'awerekerwako omukozi awaka eyayitibwanga Umm 
Ayman. Ensonga eyabatwala yali ya kulambula ntaana ya 
bba. Eby'embi, obulwadde obw'amaanyi namutta bwali 
bulindiridde Amina era yafiira mu kifo ekiyitibwa Abuwa. 
Omuyimbi yayogera ku kifo ekyo bw'atyi: 

Owange njole ggwe, eyeebase e Abuwa 

Oli kimuli mu nnimiro yo 

Ekimuli kya looza ekisinga obulungi mu nsi. 

Nnyina bwe yafa olwo Muhammadi (okusaasira 
kwa Allah n'emirembe bibeere ku ye) n'afuuka mulekwa 
omujjuvu era Ummu Ayman n'amukomyawo e Makka. 

Obuto n'obuvubuka bwe nga mulekwa yabimala mu 
bulamu obw'ensa n'empisa, ekyali kiranga nti waliwo ekintu 
eky'amaanyi ekyali kimulindiridde mu biseera bye eby'omu 
masso. 


U 

V 


Muhammadi (okusaasira kwa Allah n'emirembe bibeere 
ku ye) bwe yaweza emyaka abiri mw'etaano (25) yawasa 

Khadiija (Allah amusiime). Khadiija yali mukyala wa 
kitiibwa ng'ava mu kika kya Bakulayishi, ekika ekyali kifuga 
Buwalabu. Khadiija oweekitiibwa yafuuka omuyambi wa 
Nnabbi era n'awaayo obulamu bwe n'ebyobugaga bye 
yalina Nnabbi abikozese nga bwe yali ayagala. 

Khadiija, eyali asinza Muhammadi (okusaasira kwa 
Allah n'emirembe bibeere ku ye) emyaka ekkumi n'etaano, 
Muhammadi we yamuwasiza yali nnamwandu ng'era yalina 
n'abaana. Nnabbi ne Khadiija baawangaala n'enkolagana 
ennungi ennyo nga kino kyafuuka eky'okulabirako eri ensi 
yonna. 

Lwe yabeerera omu yekka mu lutalo lwe, Khadiija ye yali 
omusaale mu kumuwagira. Okugeza obubaka obwasooka 
bwe bwakkira Nnabbi (okusaasira kwa Allah n'emirembe 
bibeere ku ye) ng'ali mu mpuku ku lusozi Hira, yakankana 
olw'obuzito bw'obuvunaanyizibwa obwali bumuweereddwa 
Allah. Amangu ago yadda eka ng'ajugumira kwe kugamba nti: 

"Khadiija! Ani ananzikiriza bye ngamba?" 

Omukyala ono ow'emikisa kwe kwanukula Muhammadi 
(okusaasira kwa Allah n'emirembe bibeere ku ye) nti: 

"Ndayira Allah! Allah tajja kukuvaamu; ofa ku b'enganda 
zo; weetikka ebizibu by'abo abatasobola kwetikka bizibu 
byabwe, ogabira abanaku era n'oyamba abalala bafune bye 
batasobola kwetuusaako. Obudaabuda abagenyi. Oyamba 
abantu ku kusoomoozebwa kwe bafuna mu kkubo ettuufu 

Mubaka wa Allah! Nja kukukkiriza era nkukkiririzeemu. 
Nze gw'oba osooka okuyita okutambulira ku kkubo lya Allah!" 1 

Bw'atyo Khadiija ye yasooka okubeera omukkiriza era 
ye yali omusaale okuyamba Omubaka wa Allah (okusaasira 
kwa Allah n'emirembe bibeere ku ye). 

Nnabbi (okusaasira kwa Allah n'emirembe bibeere ku 
ye) teyeerabira n'akamu omukwano ogwewala Khadiija 
gwe yalina gy'ali, obugonvu wamu n'ekisa bye yalina. 
Nga Khadiija amaze okufa, buli lwe baasalanga ekisolo 
eky'okusaddaaka, Nnabbi yaweerezanga abooluganda lwa 
Khadiija ku nnyama. 2 

Emyaka abiri mw'etaano (25) egy'obulamu bwa 
Nnabbi egy'obufumbo yagimala ne Khadiija yekka (Allah 
amusiime). Bino bye byali ebiseera eby'obuvubuka bwe 
era nga kye kiseera kye kye yali asinga amaanyi. Abakyala 
Nnabbi (okusaasira kwa Allah n'emirembe bibeere ku ye) 
be yawasa oluvannyuma baali bamusinga obukulu ate nga 
baali bannamwandu. Omuwala yekka gwe yawasa nga 
mbeerera tafumbirwangako mu bakyala bano yali Ayisa 
(Allah amusiime). Ayisa yakwata ensonga z'eddiini ezikwata 
ku bakyala. Yali alengerera wala era nga mutegeevu. 
Oluvannyuma lwa Nnabbi (okusaasira kwa Allah n'emirembe 
bibeere ku ye) okufa, Ayisa yawangaalayo akaseera akawera, 
ke yeeyambisa okuyigiriza abasajja n'abakazi ebyo ebingi bye 
yali amanyi. Ebintu bino oluvannyuma byafuuka omusingi 
gw'okumanya ogusinga obunywevu. 

1. Bukhari, Zakat 1; Muslim, Imaani 12; Nasaa-i, Swalat 10; Ahmada ibn 

Hanbal, al-Mnsnadu, V, 417, 418) 

2. Muslim, Fadhwa-ilu Sswahaabah 75; Ibn Hibbaan, al-Swahiih, XV, 467 

Bino wammanga birambika bulungi engeri 
ekigendererwa kino gye kyatuukirizibwamu. Omu ku 
Basswahaba ba Nnabbi Muhammadi (okusaasira kwa Allah 
n'emirembe bibeere ku ye) abakulu Abu Muusa al-Ash'ari 
yanyumya bw'atyi: "Ffe nga Basswahaba ba Nnabbi buli lwe 
twafunanga kye tutategedde ku hadiisi yonna nga tubuuza 
Ayisa, era bulijjo twafunanga okumanya okumatiza mu bye 
yatwanukulanga. 3 

Ensonga endala eyali mu ky'okuwasa Ayisa yali ya 
kunyweza mukwano wakati wa Nnabbi (okusaasira kwa 
Allah n'emirembe bibeere ku ye) ne Abu Bakari (Allah 
amusiime), "ow'okubiri ku bantu ababiri" abaali mu mpuku 
eyitibwa Thawr nga kino bwe kyogerwa mu Kulaane 
ey'ekitiibwa. 4 


Nnabbi Muhammadi (okusaasira kwa Allah n'emirembe 
bibeere ku ye) yalinnyisibwa eddaala n'atuuka ku ddaala 
ly'obwannabbi ng'awezezza emyaka amakumi ana (40) 
oluvannyuma lw'okuwangaala obulamu obutukuvu 
mu biseera bye eby'obuvubuka wamu n'okuwangaalira 
mu bufumbo obulungi ennyo. Emyezi mukaaga (6) nga 
tannaweza myaka makumi ana, Allah Oweekitiibwa 
yamuggulirawo empuku ya Hira, eri okumpi ne Makka, nga 
ly'essomero ettukuvu. 

Mu bibiina bino eby'omwoyo, amasomo amatukuvu 
mwe gaakolebwanga mu kyama, Nnabbi (okusaasira kwa 





Tirmidhi, Manaacjibu, 62. 

Laba Kulaane eyeekitiibwa, Tawba, 9/40. 

Allah n'emirembe bibeere ku ye) baamuwanga ebisomesebwa 
ebikwata ku bintu eby'ekiseera n'ebyo ebitaggwaawo. 
Ng'amaze okuweza emyaka amakumi ana (40), yaweebwa 
obuyinza era n'atongozebwa okulungamya abantu era 
ebbaluwa eyamuweebwa eyo y'emu eyamulagira nti: "Soma ku 
lw'erinnya lya Katonda wo Oyo eyatonda!"(Kulaane, Alaq, 96/1-2). 


Emyezi omukaaga egyasooka oluvannyuma 
lw'omukisa guno, omukisa ogwasooka okutegeerwa abo 
bokka abalina ebirowoozo ebisobola okugutegeera, gyali 
mikulu nnyo olwa "ebirooto ebyesigika". Mu butuufu, Hira 
yeefaanaanyirizaako enkola y'ensigo emerera mu ttaka 
wansi, ekifo eky'okutandika kw'omwoyo ogujja okusigala 
nga gusiikiriziddwa eri abantu emirembe n'emirembe. Naye 
ku by'oku ngulu, ebintu ebyatwala Nnabbi Muhammadi 
(okusaasira kwa Allah n'emirembe bibeere ku ye) mu mpuku 
kwali kulumirwa na nnaku bye yalina eri abantu b'omu 
biseera bye olw'engeri embi gye baawangaalirangamu 
n'obukyamu bwe baalimu mu nzikiriza n'enneeyisa yaabwe. 
Mu mazima, ekitundu kino ye yali entandikwa y'okujjulula 
Kulaane okugijja mu mbeera gye yalimu okugissa mu 
mbeera etegeerwa omuntu ng'eyita mu mutima omutukuvu 
ogutaliimu bbala ogwa Muhammadi (okusaasira kwa 
Allah n'emirembe bibeere ku ye). Ekyo kye kyali ekiseera 
eky'okutumbula amaanyi ge ageekwese asobole okwetikka 
eggugu ly'obubaka eryo eryali litasoboka kwetikkibwa 
muntu wa bulijjo. Kino kifaananako okukyusa ettaka 
erivaamu ekyuma ne lifuuka omutayimbwa; kino kikolebwa 
na kuggyayo amaanyi ag'omu nda. Toyinza kulowooza 
ku magezi agayinza okusembererako ekinyusi ky'ekyama 
kino oba ebigambo ebiyinza okugenda ewala mu kyo ne 
bitataagulwa mu bitundutundu nga bikwatiddwaako. 

Abo abatasobola kutunuulira nsi eno nga bayita mu 
ddirisa ly'omutima, beebo abaafuuka abantu abatalina 
buvunaanyizibwa abaakungaanira wansi wa bendera 
enzirugavu eya Abu Jahali ne Abu Lahabi, abaali abasaale 
mu kuyigganya Obusiraamu e Makka. 

Obulamu bwa Nnabbi (okusaasira kwa Allah n'emirembe 
bibeere ku ye) bwali bujjudde obubonero obulaga ekitiibwa 
ekyo ekitaaweebwa Nnabbi mulala yenna ku Bannabbi 
abaasooka. Allah Owaawaggulu Nnabbi yekka gwe yayita 
"Omwagalwa wange" (Habiibi). Mu ngeri y'emu Nnabbi 
yekka gwe yawa omukisa gwa Miraaje (okulinnya mu ggulu 
okutuuka ku Nnamulondo ya Allah). 5 

Obusukkulumu bwa Nnabbi Muhammadi (okusaasira 
kwa Allah n'emirembe bibeere ku ye) bweyolekerawo 
bwe yakulembera Ababaka abaamusooka mu sswala mu 
Yerusalimu nga tannalinnya kugenda mu ggulu. Ekyama 
kya 'lan taraani' (tojja kundaba) 6 mu bulamu bwa Musa 

5. Bukhari, Swalat 1; Muslim, Imaani 259; Abu Dawuda, Sunnah 23; Ti - 
midhi, Twib 12; Ahmada ibn Hanbal, al-Musnad, III, 224 

6. Ekyama kya Tan taraani (tojja kundaba) kyali bwe kityi: Nna - 
bi Musa (emirembe gibeere ku ye) baamuteeka mu mbeera emu 
ey'okweteekateeka n'okubeera omwetegefu okwogera ne Alla. Mu 
kusooka yalagirwa asiibe ennaku amakumi asatu (30) oluvannyuma 
ezaayongerwako ennaku ekkumi ne zifuuka amakumi ana (40). Ekise- 
era kino kyali kitundu mu kwetegekera okwogera ne Allah, okwakole- 
bwa okutukuza Musa okumuggyamu ebyetaago by'omubiri. Musa 
(emirembe gibeere ku ye Allah teyayogera naye ng'ayita mu bintu eby- 
abulijjo okugeza okukozesa olulimi olwogera wabula yayita mu big- 
ambo ebitalinaako kkomo ebitukuvu kalaamu. Tewali n'omu yawulira 
n'amatu oba mu ngeri endala yonna engeri gye baayogeramu wadde 
Malayika Jiburiilu oba abajulizi ensanvu (70) abaagenda ne Musa (emi- 
rembe gibeere ku ye). Musa yazirika nga kino kiva ku kweyolekerwa 

(emirembe gibeere ku ye) kyeraga nga "qaba qawsayini aw 
adna," 7 mu bulamu bwa Nnabbi Muhammadi (okusaasira 
kwa Allah n'emirembe bibeere ku ye). Mu lugendo luno, mu 
by'eddiini y'ekisiraamu ekibiina baakiwa Sswala eyunga 
omuntu ku Allah ng'eky'okusaasira era eky'omukisa 


Oluvannyuma lw'emyaka kkumi n'esatu (13) mu 
kulwana n'okufuba okulungamya abantu, Nnabbi 


7. 


okutukuvu. Yali takyasobola kutegeera oba yali mu nsi muno oba yali 
mu bulamu obw'oluvannyuma. Yawulira ng'ali wabweru w'ebbanga 
n'ebiseera. Ng'abbidde mu kwagala n'essanyu eringi, yatandika okwa- 
gala ennyo okulaba Allah Oweekitiibwa al-Haqq okwannamaddala. 
Wano we yategeerezebwa nti 'Lan taraani' (tojja kundaba). Naye 
wadde ng'ekyo kyamugambibwa, wabula Musa yasigala ng'aperereza 
asobole okulaba Allah ng'ali mu mbeera ey'okufa n'obulamu. Wano 
Allah we yamugambira okutunuulira olusozi. Yamugamba nti olusozi 
bwe lunaagumira okweyoleka okutukuvu, awo naye yali ajja kusobola 
okumulaba. Emboozi yeeyongerayo nti ekitangaala ekitukuvu kyakki- 
rizibwa okwaka ku lusozi. Olusozi ne lubebenteka mu bitundutundu. 
Musa (emirembe gibeere ku ye) yazirika olw'entiisa y'ebyo bye yal- 
aba bwe yazuukuka yatendereza Allah ne yeenenya olw'okugezaako 
okubuuka ensalo we yalina okukoma 


"Qaaba qawsayni aw adna" (oluvannyuma n'amutuukirira 
n'amusemberera n'abeera mu bbanga lya busaale bubiri oba obutaw- 
era - Najmu, 8-8). Nnabbi (SAAW) baamutwala emabega wa Sidratul 
mun'taha, awo ne Jiburiilu w'atasobola kutuuka (ne Jiburiilu tasobola 
kusemberera Allah bw'atyo). Aya eyogera ebbanga lya busaale bu- 
biri oba obutawera. Waaliwo okwegatta wakati wa Allah ne Nnabbi 
(SAAW) mu bbanga eryo okwaliwo ebbanga amagezi g'omuntu 
ly'atayinza (obuwanvu bw'ebbanga) kutegeera. Kino kiraga enjawulo 
eri wakati wa Musa ne Muhammadi (emirembe gibeere ku bo bombi) 
ng'eragibwa amagezi gaffe amafunda. 

- 

Muhammadi (okusaasira kwa Allah n'emirembe bibeere ku 
ye) baamutwala mu mpuku endala. Empuku eyo yali mpuku 
ey'e Thawuri ng'ali mu kkubo lye ery'okuwanganguka. 
Ku luno Nnabbi Muhammadi tebaamutwala mu mpuku 
agunjulwe ng'omulundi guli ogwasooka, wabula 
baamutwala okumusobozesa okuvumbula ebyama bya 
Allah ebirala, n'okulongoosa omutima gwe. Muhammadi 
yabeera mu mpuku eno okumala ennaku ssatu n'ebiro 
bisatu. Era ku luno teyali yekka; yali ne Abu Bakari, eyali 
asinga okubeera n'eddaala eryawaggulu era nga y'asinga 
okubeera omugagga mu by'omwoyo ng'oggyeeko Nnabbi 
(okusaasira kwa Allah n'emirembe bibeere ku ye). Abu 
Bakari yafuna ekitiibwa eky'okubeera ne Nnabbi (okusaasira 
kwa Allah n'emirembe bibeere ku ye) mu mpuku. Bw'atyo 
bwe yafuuka "ow'okubiri ku babiri". Nga bali mu mpuku, 
Nnabbi Muhammadi (okusaasira kwa Allah n'emirembe 
bibeere ku ye) yagamba mukwano gwe ow'ekitiibwa nti: 

"Totya, Allah ali wamu naffe" (Kulaane, Tawba, 9/40). Mu 
ngeri eno yamusomesa engeri y'okubeera awamu ne Allah 
(Mai'yyah). Lino lye lyali essomo erisooka mu byama bya 
dhikr (okutendereza) n'okunoonya okumatiza omutima 
ng'oyita mu kuguggulirawo Allah. 

Mu bigambo ebirala, empuku Thawuri yakola 
ng'ettendekero ly'omutima eritandikirwako; ogwo gwe 
mutima ogutwala omuddu eri Allah ng'oyita mu bire 
by'ebyama ebitaliiko kkomo. Akaseera kano ke yamala 
mu mpuku era ke kaali awawummulirwa awasooka 
mu lugendo olutukuvu. Kino kye kyali ekiseera Nnabbi 
Muhammadi (okusaasira kwa Allah n'emirembe bibeere 
ku ye) we yabikkulira ku Abu Bakari ebyama ebyali mu 
mutima gwe, ogwo ogwali ng'omugga gw'ekitangaala. 

Kino kyateekawo olujegere lwa Zaabu olujja okubeerawo 
olubeerera. Obukkiriza amaanyi bugajja mu kwagala, era 
nga n'ekigendererwa ekikulu ekiri emabega w'engendo 
zonna ennungi empitirivu, kwe kwagala Nnabbi (okusaasira 
kwa Allah n'emirembe bibeere ku ye). Engeri yokka omuntu 
gy'ayinza okufunamu emikisa gya Allah kwe kutwala 
eky'okulabirako kya Nnabbi, kubanga amateeka agafuga 
okwagala galagira nti tokoma ku kwagala oyo gw'oyagala 
naye olina okwagala n'ebyo oyo gw'oyagala by'ayagala. 
Tetusobola kutegeerera ddala okwagala okwo okutukuvu 
nga tukozesezza amagezi gaffe amanafu era agalina we 
gakoma mu kutegeera. 

Tukkiriza nti emboozi eno ejja wammanga ejja kubaako 
ne ky'ekola ku buli mutima; engeri gy'eneeyisaamu omuntu 
ejja kwawukana okuva ku muntu okudda ku mulala, nga 
kino kisinziira ku busobozi bw'omutima ne we gukoma. 
Abu Bakari Siddiiq (Omukakasa) yafunanga ebimusanyusa 
buli lwe yayogeranga ne Nnabbi era yafunanga essanyu 
n'okuganyulwa mu mukwano gwabwe ne Muhammadi 
(okusaasira kwa Allah n'emirembe bibeere ku ye) obulamu 
bwe bwonna. Olw'okumanya ebyama eby'omunda 
eby'obubaka ate nga yafuna omukisa n'asobola okulaba 
ebyama ebyo mwe bibbulukukira, era yayagalanga nnyo 
okulaba Nnabbi (okusaasira kwa Allah n'emirembe bibeere 
ku ye) ne bwe baabeeranga naye. 


Bwe yawulira Nnabbi Muhamadi (okusaasira kwa 
Allah n'emirembe bibeere ku ye) ng'agamba nti: "Sifunanga 
mugaso mu bintu bya muntu nga bwe nnaganyulwa mu 
bintu bya Abu Bakari", Abu Bakari, Allah amusiime, 
yaddamu bw'atyi ng'eno n'amaziga bwe gamuyitamu: 

"Nnabbi wa Allah! Nze n'ebintu byange si bibyo?!" 8 Mu 
kino yalaga nti ye n'ebintu bye byonna, yali abiwaddeyo 
eri Nnabbi (okusaasira kwa Allah n'emirembe bibeere ku 
ye) olwo n'afuuka "asaanyeewo (faani) mu ye (Embeera 
eno bagiyita fanaa fi Rasuul ekitegeeza "okusaanawo mu 
Mubaka" mu nkola ey'ekisuufi). Abu Bakari eby'obugagga 
bye yabisaasaanya mu kkubo lya Nnabbi. Okugeza lumu 
Omubaka Muhammadi (okusaasira kwa Allah n'emirembe 
bibeere ku ye) yamugamba nti: 

"Dduukirira abalwanyi!" 

Abu Bakari kwe kumuleetera ebintu bye byonna 
ebyomugaso n'eby'ebbeeyi. Nnabbi Muhammadi (okusaasira 
kwa Allah n'emirembe bibeere ku ye) kwe kumubuuza 
nti: "(Bino byonna obireese kati) eka bakyala bo n'abaana 
obalekeddeyo ki?" Yaddamu mu ssanyu ery'obukkiriza nti: 
"Ndesseeyo Allah ne Omubaka we...!" 9 

Muawiya bin Abi Sufyaani yayogera ku Abu Bakari 
bw'atyi: "Ensi yali teyagala Abu Bakari; wadde Abu Bakari 
yali tayagala nsi". 10 

Kiteekwa kimanyike nti Omubaka Muhammadi 
(okusaasira kwa Allah n'emirembe bibeere ku ye) yafaayo 
nnyo ku b'omu maka ga Abu Bakari era teyabaagala 
kuwangaalira mu bugubi. Abu Bakari (Allah amusiime) 

8. Ibn Maajah, Fadhwa-ilal-Nnabiyy 11; Ahmada ibn Hanbal, al-Musnadu, II, 253; 

Ibn Hibbaan, al-Swahiihi, XV, 273; Ibn Abi Aswim, al-Sunna, II, 577. 

9. Tirmidhi, Manaaqib 16; Abu Dawuda, Zakat 40; Daarimi, Zakat 26; al-Ha - 

kim, al-Mustadraku, I, 574; al-Bayhaqi, al-Sunanu, IV, 180; al-Bazzaar, al- 

Musnadu, I, 263, 394. 

® 10. Ahmada ibn Hanbal, Kitaabu al-Zuhud, olup. 18. 

okuwaayo ebintu bye byonna kyali lwa mbeera ey'enjawulo 
mu Basswahaba. Kino kisoboka okuba nga Abu Bakari 
n'ab'omu maka ge nga baali balina obugumu obwenjawulo 
n'obugumiikiriza wamu n'okwesiga ennyo Allah. 

Allah ye yali omuyambi, omuwanirizi, omukuumi 
era eyakyaza abatambuze abo ababiri. Abatakkiriza abaali 
babanoonya, bwe baatuuka ku mumwa gw'empuku Nnabbi 
ne Abu Bakari mwe baali beekukumye ku lusozi Thawur, 
tebalina kye baalaba okuggyako ennyumba ya nnabbubi. 
Nnabbi ne Abu Bakari bwe baamala okuyingira mu mpuku, 
nnabbubi yazimba ennyumba ye ku mulyango gwayo; ekintu 
ekyabuzaabuza Abatakkiriza ne balowooza nti temwali 
muntu munda. Embeera eno omutontomi Arif Nihat Asya 
agyogerako bw'atyi: 


Ekiyumba kya nnabbubi tekyali mu bbanga 
Wadde okubeera mu mazzi, oba okubeera ku ttaka 
Wabula kyali mu maaso 

G'abo abaali bazibye amaaso nga tebasobola kulaba mazima . 11 


Abatambuze bano ababiri ab'ebitiibwa, nga bali wansi 
w'obukuumi bwa Allah obutukuvu baatuuka e Quba okumpi 
n'e Madiina. Abantu baali baalindiridde dda abatambuze bano 
ab'ebitiibwa n'okwesunga okwamaanyi; kyaddaaki baatuuka, 
olwo ekibuga kyonna ne kibugaana okujaganya n'essanyu. 


Okukyakala n'okuyimba ebyamaanyi ne bitandika 
ng'abantu basaakaanya nti, 'Twal-a al-Badru alayna" 
(Omwezi omujjuvu guzze gye tuli), eddoboozi nga lidda 
okuva mu nsozi, nga liwulikikira mu bire, era nga lireeta 


o 


11. Asya, Arif Nihat Dualar Ve Aminler (Istanbul, 1973), olup. 122. 

essanyu mu mitima gy'abantu. Olunaku lwali lwa 12 mu 
mwezi gwa Rabbil Awwalu, era ku olwo kalenda empya 
n'etandika okukola eri abantu bonna abalijja. Ebintu 
ebigwawo okuva olwo ne bitandika okubalibwa nga 
bakozesa ennaku z'omwezi ezo ne kalenda empya. 

Okuva olwo Madiina yafuuka amakkati era 
endabirwamu y'okusaasaana kw'Obusiraamu. Hijra yakyusa 
ekyenyi ky'obutakkiriza (kufru) ekyali kifumye n'ekifuula 
ekitangaala. Omuzikiti gwa Nnabbi e Madiina n'omuzikiti 
gwe Quba ne gifuna amakulu amalungi ennyo era ne 
bisigala nga bifo bitukuvu ebijjukiza abantu okusenguka 
okw'emikisa (Hijra). 

Ba'ansaar (Bannamadiina Abasiraamu abaayamba 
Basiraamu bannaabwe abaasenguka okuva e Makka) 
baalangirira eby'obugagga byabwe eri Bamuhaajiruuna 
(Abasiraamu abaasenguka okuva e Makka) nga bwe 
babagamba nti: "Bino bye by'obugagga byange; tugabanire 
wakati ekitundu kyange, ekitundu kikyo....". Omusingi 
gw'obwa sseruganda lw'Obusiraamu gwali gusimiddwa, 
ogwo gwe tugezaako okutambulirako wadde nga tuyita 
mu kusoomooza okungi nga tukola emirimu egitali gimu 
egy'okuyamba mu ngeri ezitali zimu. Mu ngeri eno Madiina 
yafuna ekifo ekitaggwaawo mu byafaayo by'Obusiraamu. 
Mwali mu Madiina, okwaziina, Lamanzaane, idi, ne 
Zaka mwe byafuukira ebitundu ku bulamu bw'ekibiina 
ky'Abasiraamu, era mwali mu Madiina omwalwanirwa 
entalo ez'ebyafaayo. Ebintu bino ebyagwawo ne bikolebwa 
byateekawo ekifaananyi eri abantu abalijja mu biseera 
eby'omu maaso. 

- 

Olutalo lw'e Badri lwali kigezo eky'okwerwanako 
okwenzikiriza entuufu ng'erwanagana n'obukaafiiri (kufru) 
era nga lwaggwa ng'enzikiriza entuufu emezze obukaafiiri. 
Obumu obw'Obusiraamu ne busikira obumu obw'ekika. 
Okugeza Abu Bakari (Allah amusiie) yagoolekaganya 
ne mutabani we mu lutalo olumu, omwana bwe yali 
tannafuuka mukkiriza. So nga Abu Ubaydah Amiri bin 
Jarraah (Allah amusiime) yagoolekaganya mu lutalo ne 
muganda we ataali mukkiriza. Ate nga ne Hamuza (Allah 
amusiime) yagoolekaganya ne muganda we ataali mukkiriza 
mu lutalo. Baasisinkana nga buli omu alina ekitala yeetegese 
okulwanyisa munne. Okulwana okwo okw'enzikiriza wakati 
w'abantu abaalina omusaayi ogumu tewali yali ayinza 
kukufumiitiriza nga Obusiraamu tebunnaba kujja; entalo 
ezaasooka zaabeerangawo nga ziva ku nkaayana ez'ebika. 
Mu ngeri y'emu Alla Oweekitiibwa yaweereza eggye lya 
Bamalayika. Bamalayika bano abeegatta ku mugendo 
baafuna enkizo ku bannaabwe abateetaba mu lutalo. 
Ng'olutalo luno luwedde, Allah Oweekitiibwa yassanga 
aya zino olw'okukuuma abakkiriza baleme kugwa mu 
nsobi y'okwematira n'okweyagala n'agamba nti: "Ssi ggwe 
wabatta wabula Allah ye yabatta. Ne lwe wakasuka (olubatu 
lw'enfuufu) ssi ggwe wakasuka, Allah ye yakikola alyoke 
awe Abakkiriza emigaso okuva gy'ali, kubanga Ye awulira 
era amanyi (ebintu byonna.) (Kulaane, Anfaal, 8/17). 

Mu lutalo lw'e Uhudi, omusaayi gwa Hamuza gwayiika. 
Abasiraamu abaafiira mu lutalo olwo nga mw'otwalidde 
ne Hamuza, baatuuka mu nsanvu (70). Sswala za jeneza 
(ez'abafu) zaasaalibwa nga basaalira abafu naye nga 
buli mugigi gwe basaalira janaza ya Hamuza tebulamu. 
Ekitegeeza nti Hamuza buli lwe baasaaliranga janaza naye 

baamusaaliranga. Hamuza ye yabeeranga ow'ekkumi. 
Hamuza mu mbeera ye yali ekifaananyi ekisinga obulungi 
eky'abantu abaafiira mu ntalo z'eddiini (abazira). 
Tetuteekeddwa kwerabira nti Nnabbi (okusaasira kwa Allah 
n'emirembe bibeere ku ye) yamwagala nnyo okugenda ewala 
n'atuuka n'okumwogerangako ng'ekitundu ku mutima gwe. 

Olutalo lw'e Uhudi lwajjula ebintu eby'entiisa n'ennaku 
ng'ebyo bye twayogeddeko. Ebigezo bino byayamba ekibiina 
ky'Abasiraamu okukula muby'okuweereza Allah n'okwewaayo 
gy'ali. Ebyava mu kukula kuno kwe kumatira Allah ky'aba 
asiimye era eyo ye ntikko y'enzikiriza y'Obusiraamu. 

Okwongera kw'ebyo, waliwo ekintu ekyagwawo mu 
lutalo olwo ekyayuuguumya eggulu n'ensi nga kyali kya 
mpeta ezaava ku ngabo ya Nnabbi (okusaasira kwa Allah 
n'emirembe bibeere ku ye) ezaayita mu ttama lye ne zimenya 
erimu ku mannyo ge Mu kiseera ekyo Basswahaba baafuna 
ennaku etayogerekeka. 

Nnabbi (okusaasira kwa Allah n'emirembe bibeere ku 
ye) yasangula omusaayi mu kyenyi kye ng'akozesa ekibatu 
kye era n'atagukkiriza kuyiika ku ttaka, ng'atya obusungu 
bwa Allah ku nsi obwandivudde mu kino singa omusaayi 
gwe gwatonnya ku ttaka. Ensonga y'emu era kwe yava 
n'asaba Allah bw'atyi: "Allah! Abantu bange tebakumanyi. 
Tebamanyi. Nkusaba obalungamye. 12 

Hadiisi emu etutegeeza nti: 

12. Bukhari, Anbiyaa 54; Muslim, Jihaadi 104; Ibn Maajah, Fitanu 23; Ahmada 
ibn Hanbal, al-Musnadu, 1,380 

"Obusungu bwa Allah bweyongera eri abo abaafuula 
ekyenyi kya Nnabbi okujja omusaayi. 13 

Olutalo lw'e Uhud lw'alaga ebintu ebifaanana bwe bityo. 

Basswahaba ba Nnabbi (Aswhaab) baamugoberera nga 
tebataddeewo kakwakkulizo na kamu, era baamugamba 
bwe batyi: 

"Mubaka wa Allah! Tukukkiririzaamu.Tukkirizza, 
n'omutima gumu, Kulaane eyo gy'otuleetedde okuva ewa 
Allah. Tukoze endagaano naawe nti tujja kukugondera era tujja 
kukugoberera. Kola nga bw'oyagala, tuwe ebiragiro! Tulayira 
Allah eyakutuma gye tuli, singa oyingidde ennyanja naffe tujja 
kukugoberera tugiyingire era tewali omu ku ffe ajja kugaana 
kukikola...." 14 Basswahaba we baayogerera ebigambo ebyo 
baali batuuse ku ntikko y'obukkiriza bwabwe. 

So nga mu lutalo lw'e Uhud lwe lumu, akaseera kaatuuka 
ne wabaawo okugyemamu ku kiragiro Omubaka wa Allah 
(okusaasira kwa Allah n'emirembe bibeere ku ye) kye yali 
awadde abalwanyi ne wabaawo okweyunira okutono eri 
eby'okufuna by'ensi era ng'okugyema okwo kwakyusa 
ebyava mu lutalo. Okulabula okutukuvu kweyoleka era gye 
byaggweera ng'okuwangula kukeereyeemu. 

Olusozi lw'e Uhud kifo ekyenjawulo mu mutima gwa 
Omubaka wa Allah (okusaasira kwa Allah n'emirembe 
bibeere ku ye). Yagenderera obulamu bwe bwonna 
ng'alambula olusozi lw'e Uhud n'abazira abaafiirayo. 

13. Ibn Is’haq, Siira olup. 311; Ahmada ibn Hanbal, al-Musnadu , II, 317; Ibn Abi 

Shaybah, al-Muswannaf, VII, 373 

14. Bukhari, Maghazi , 4; Muslim, Jihad 83; Ahmada inb Hanbal, al-Musnadu, I, 

389, 428, 457; Ibn Abi Shaybah, al-Musannafu, VII, 6. 

Yagambanga nti: "Uhud tujaagala ne Uhud etwagala!" 15 
Ebigambo ebyo byawa ekitiibwa ekifo ekyo, ekimanyiddwa 
ennyo olw'entaana z'abazira n'olw'ekifo kyakyo mu mutima 
gwa Nnabbi nga bwe kyeraga mu ngeri gye yafunanga 
ebiseera n'akirambula. Ekifo kino kijja kusigala nga kya 
njawulo eri Abasiraamu bonna. 

Mu lutalo lw'e Khandaq (Olw'oluwonko) Nnabbi 
yasobola okwasa olwazi olunene olwali lulemye Basswahaba 
okuggyawo. Olutema olwasooka Nnabbi yagamba nti yalaba 
olubiri lwa Kayisaari. Bwe yatema olutema olw'okubiri 
n'alaba olubiri lwa Kisra, Kabaka w'e Persia, ate bwe 
yatema olutema olw'okusatu n'alaba embiri z'e San'ah 
nga zigwa zibetenteka. Olwo kwe kuwa abantu amawulire 
ag'essanyu ag'okusaasaana kw'Obusiraamu okwali kugenda 
okuddirira mu nsi ezo. Mu kino yali assa essuubi mu mitima 
gy'Abakkiriza ery'okuwangula okwali kujja. Yali awa 
amawulire ag'essanyu nti amazima gaali gaakuwangula 
obulimba era yali akuba maapu y'ensi eno ebitasoboka mwe 
byali bigenda okufuukira ebisoboka, kimu ku kimu. 

Olutalo lw'e Khandaq lwalimu obulumi obw'amaanyi, 
okukoowa, okulumwa enjala, obunnyogovu, n'ekizikiza. 
Omubaka wa Allah (okusaasira kwa Allah n'emirembe 
bibeere ku ye) yalusabiramu bw'atyi: 

"Katonda wange! Obulamu obwaddala bwe 
bulamu bw'Enkomerero, nkusaba oyambe Ba'ansaari ne 
Bamuhaahiruuna. 16 

Bukhari, I’tisaam 16; Muslim, Fadhwail 10; Ibn Maajah, Manaasiku III, 140 
Bukhari, Jihaad 34; Abu Dawuda, Salat 12; Nasaa-i, Masaajid 12; Ahmada 
ibn Hanbali, al-Musnad, VI, 289 

Mu kusaba kuno yali annyonnyola nti obulumi bwonna 
n'okukoowa ebiri mu nsi muno tebirina we byenkana 
bw'oba ng'obigeraageranyizza n'Olunaku lw'enkomerero 
olugenda okubeerawo olubeerera. Mu kukola kino yali 
atendeka Basswahaba be Enkomerero gye baba bafuula 
ekigendererwa kyabwe. 


\j 


Nga Nnabbi (okusaasira kwa Allah n'emirembe bibeere 
ku ye) bwe yali yakyogerako mu biseera we baakolera 
endagaano y'e Hudaybiyya, Abasiraamu baali baakuwangula 
mu ntalo ezaddako era Bannamakka baali baakwaniriza 
n'emikono emyanjulukufu nga baaniriza bannyini Makka 
abatuufu. Makka yawangulwa mu mwoyo abo abaali 
bagyagala n'okusonyiwa, emirembe, n'okulungamya. 
Okwagala Makka eyali ejjudde obulumi, obulyazaamaanyi, 
n'ebizibu kwakoma. Emyaka emingi egy'ennaku 
n'okubonaabona gyakyuka ne gifuuka essanyu. Ekyaddako, 
ng'okwebaza Allah, embeera ey'okusonyiwa esinga obunene 
mu byafaayo yalagibwa. Nga bayita mu kikolwa kino 
eky'okusonyiwa, abantu bangi abaakijjanya Abasiraamu 
ne babatta n'abalala abangi abaakola ebikolwa ebimenya 
amateeka baasobola okufuna ekitiibwa ky'Obusiraamu. 


Oluvannyuma aya ekomererayo yakka Nnabbi bwe yali 
ng'ali mu Hijja Esiibula (Hajjat ul-Wadaa-a). Kyalangirirwa 
nti Eddiini yali ejjuziddwa. Kino, mu kiseera kye kimu, kwali 
kulabula nti Nnabbi Muhammadi (okusaasira kwa Allah 
n'emirembe bibeere ku ye), eyatumwa ng'eky'okusaasira 
eri ebitonde, nti yali amaze okutuukiriza eddimu lye baali 
baamutuma era nti ekiseera kye kyali kisembedde okudda 



■ B ^ a 





NNABBI W'OKUSAASIRA 


eri Katonda we. Era nga obukakafu obulaga nti yali amaze 
okusomesa eddiini, yabuuza Basswahaba be emirundi esatu 
kino okukijulira: 

"Basswahaba bange! Eddiini ngibatuusizzaako? Eddiini 
ngibatuusizzaako? Eddiini ngibatuusizzaako?" 

Bwe baamuddamu nti yali agibatuusizzaako, n'era 
emirundi esatu, yasitula ebibatu bye ng'abyanjuluzza nga 
bitunudde waggulu n'asaba Allah ajulire ensonga eno. 
Yagamba bw'atyi: 

"Allah! Nkusaba obeere Omujulizi! Allah! Nkusaba 
obeere Omujulizi! Allah! Nkusaba obeere Omujulizi!" 17 

Mu kaseera kano obwesigwa obutukuvu, Allah bwe yali 
awadde Nnabbi (okusaasira kwa Allah n'emirembe bibeere 
ku ye) okumala ebbanga lyonna ery'emyaka amakumi abiri 
mw'esatu (23) egy'obwannabbi ng'abutuukiririza e Makka 
n'e Madiina, lwe bwajjululwa ne bufuuka buvunaanyizibwa 
bwa Ummah yonna okutuusa ku Lunaku lw'okusala 
emisango (Olw'enkomerero). 

Abamu ku Ba'ansaari baatandika okweraliikirira nti 
Nnabbi (okusaasira kwa Allah n'emirembe bibeere ku 
ye) engeri gye yali amaze okununula ensi y'ewaabwe era 
nga bwe bwali obutaka bwe nti yali ayinza okubaabulira 
n'addayo e Makka. Abamu obweraliikirivu buno baabulaga 
mu bigambo nga bino nti: 

17. Bukhari, Fitanu 8; Muslim, Imaani 378; Abu Dawuda, Manaasiku, 56; N - 
saa-i, Ihdaath, 4; Ibn Maajah, Fitanu 2; Daarmi, Manaasiku, 34; Ahmada ibn 
Hanbali, al-Musnadu, 1, 447 

- 

"Allah Owaawaggulu amaze okununula Makka Nnabbi 
we n'agitwala, okutandika n'olwaleero, Nnabbi ajja kubeera 
Makka era tajja kudda Madiina". 

Wadde nga bye baayogeranga eby'ekika kino nga 
baabyogezanga mukwano, kyokka Omubaka wa Allah 
(okusaasira kwa Allah n'emirembe bibeere ku ye) ekintu kino 
yakyogerako nabo. Baawulira muli okuswala n'ensonyi ne 
zibakwata era ne bakkiriza nga bwe baali bayogedde bwe batyo. 
Omubaka wa Allah (PBUH) kwe kugamba Baansaari bw'atyi: 

""Nsaba Allah ankuume nneme kukola kikolwa bwe 
kityo! Obulamu bwange n'okufa kwange byonna bijja 
kubeera nammwe..." 18 

Yalaga ekifaananyi ekitageraageranyizika mu 
kutuukiriza n'adda e Madiina. 


Muhammadi ye Nnabbi ow'enkomerero naye waliwo 
Bannabbi abalala bangi abaamusooka. Wansi tukulaga olukalala 
lw'abamu ku Bannabbi abasinga okubeera abakulu abo Allah 
be yatuma eri abantu okubalungamya n'okubawa amagezi. 

Adamu (emirembe gibeere ku ye), oyo Bamalayika gwe 
baalagirwa okuvunnamira; 

Elijah (emirembe gibeere ku ye), oyo ye yalina ebyama 
by'eggulu lyonna; 

18. Muslim, Jihad 86; Ahmada ibn Hanbali, al-Musnadu, 11,538; Ibn Hibbaani, 
al-Swahiih, XI, 75; Nasaa-i, al-Sunanu al-Kubra, VI, 382; al-Bayhaqi, al- 
Sunan al-Kubra, IX, 117. 

Nuuhu (emirembe gibeere ku ye), eyatukuza ensi 
ng'aginaazisa amataba; 

Huudu (emirembe gibeere ku ye), eyazikiriza ensi 
z'abatakkiriza n'omuyaga; 

Swaleh (emirembe gibeere ku ye), eyayuuguumya 
emisingi gy'amayumba g'obutakkiriza n'obugyemu; 

Bulayimu (emirembe gibeere ku ye), eyafuula omuliro 
Nimrodi gwe yakuma n'amukasukamu (ne gufuuka) 
omuweweevu ng'ebimuli bya looza ali mu nnimiro nga kino 
kiva ku kwewaayo eri Allah n'okumwesigamirako; 

Ismaaila (emirembe gibeere ku ye), akabonero 
k'obwesimbu, okutuukiriza, okwesigamira Allah 
n'okwewaayo eri Allah; emboozi ezikwata ku Nnabbi 
Ismaaila zijja kujjukirwa Abakkiriza mu biseera by'okulamaga 
olugendo lw'e Makka okutuusa ku Lunaku lwe nkomerero; 

Ishaaqa (emirembe gibeere ku ye), oyo olulyo lwe 
olwavaamu Bannabbi Abayizirayiri; 

Luutu (emirembe gibeere ku ye), Nnabbi eyeetikka 
ekizibu kya ba Sodom ne Gomorra, abantu abaatwala ekifo 
kyabwe mu bantu abaasuulibwa mu kasasiro w'ebyafaayo, 
abaasangulwa ku nsi olw'obugwenyufu obuyitirivu 
n'obugyemu; 

Zulqarinayini (emirembe gibeere ku ye), eyatwala 
omumuli gwa Tawhidi (okukkiririza mu Katonda Omu) 
n'aguggya e Buvanjuba n'agutwala e Bugwanjuba; 

Yaqubu (emirembe gibeere ku ye), oyo eyali ekijjukizo 
mu bugumiikiriza, okwagala, n'okulindirira; 

- 

Yusufu (emirembe gibeere ku ye), obulungi bwe 
obwafulula obulungi bw'omwezi era eyafuuka omufuzi 
wa Misiri oluvannyuma lw'okuwangaalira mu buddu 
n'ekiwuubaalo ng'ali mu kkomera ekiseera ekiwanvu, 
era eyawangaala ng'omugwira mu nsi eno, n'afuna 
okugezesebwa, obulumi, obuzibu, era n'okulwanyisa 
okwagala okususse; 

Swayibu (emirembe gibeere ku ye), gwe bayita omwogezi 
wa Bannabbi era eyaleeteranga emitima okubugaana essanyu 
olw'ebigambo bye yayogeranga; 

Khidri (emirembe gibeere ku ye), eyasomesa Nnabbi 
Musa ebyama ebitukuvu; 

Musa (emirembe gibeere ku ye), eyafufuggaza amaanyi 
ga Falaawo era eyakolawo ekkubo mu nnyanja Emmyufu 
(Red Sea) ng'akozesa omuggo gwe; 

Haruuna (emirembe gibeere ku ye), eyayamba muganda 
we Musa (emirembe gibeere ku ye) ebiseera byonna n'emu 
bifo byonna ku ddimu lye yaliko; 

Dawuda (emirembe gibeere ku ye), oyo eyasobozesanga 
ensozi, amayinja n'ensolo enkambwe okubugaana essanyu 
olw'okutendereza (dhikr) kwe yakolanga; 

Sulayimani (emirembe gibeere ku ye), omutima gwe 
ogwagaana okutwala obwakabaka bwe obwali obwamaanyi 
ng'ekikulu; 

Uzayru (emirembe gibeere ku ye), eyafuuka akabonero 
k'okuzuukira ku Lunaku lwe nkomerero, bwe yazuukira 
oluvannyuma lw'okumala mu kufa emyaka ekikumi 
ekiramba; 

Ayyuubu (emirembe gibeere ku ye), eyafuuka olwazi 
mu bugumiikiriza; 

Yunusu (emirembe gibeere ku ye), eyawangula ekizikiza 
ng'ayita mu kutendereza ennyo Allah (dhikr), okusaba edduwa 
n'okwenenya ng'ali mu mbeera y'okubugaana essanyu; 

Eliyaasi (emirembe gibeere ku ye), eyafuna emikisa 
emitukuvu Allahbwe yamulamusa: "Emirembe n'okulamusa 
bibeere ku Eliyaasi" (Kulaane, Swaffaat, 37/130); 

Elijah (emirembe gibeere ku ye), eyalinnyisibwa eddaala 
mu nsi zonna; 

Ow'omutima omutukuvu, Nnabbi Zulkifri (emirembe 
gibeere ku ye), eyabunduggulirwako emikisa; 

Luqmaani (emirembe gibeere ku ye), akulembera 
abayivu, ab'engeri zombi ab'omubiri ogw'omunda 
ne ku ngulu, eyayatiikirira ennyo olw'ebigambo bye 
eby'okubuulirira eby'amagezi; 

Nnabbi Zakariyya eyanyigirizibwa (emirembe gibeere ku 
ye), eyalemera ku kwewaayo eri Allah n'okumwesigamirako 
ne mu biseera ebizibu omubiri gwe we baagubejjuliramu 
wakati embajjo ebbiri naye n'ateemulugunyanako; 

Yahya (emirembe gibeere ku ye), oyo eyafa ng'omuzira 
nga kitaawe; 

N'oyo eyaweebwa ekitiibwa mu ggulu Yisa (emirembe 
gibeere ku ye), ebitendo bye ebyenjawulo omwali obutukuvu 
bw'omwoyo, okuwonya abalwadde, n'okuwa obulamu 
abafu, ng'obuyambi abujja wa Allah ng'ayita mu kusaba. 

Bino byonna bifaananyi bya Bannabbi abakunuukiriza mu 
mitwalo ekkumi n'ebiri (120,000) be baatuma eri abantu nga 

balina obubaka obutukuvu obweyolefu era obungi obwakkira 
ku bantu nga bulinga enkuba efukumuka mu bire ebikutte. 
Bannabbi abo baakolanga ng'ebimyanso eby'obulungamu 
obutukuvu era nga bayita mu bifaananyi, baakola ng'olujegere 
lw'obwannabbi abaaleeta amawulire amalungi era ne balanga 
okujja kwa Muhammadi (emirembe gibeere ku ye) oyo eyali 
ow'okutumwa ng'eky'okusaasira eri ebitonde. 


U 

V 


Batugamba nti omukyala munnamukisa Thuwayibah 
yali omu ku bamaama ba Omubaka wa Allah (okusaasira 
kwa Allah n'emirembe bibeere ku ye) abaamuyonsa. Yali 
muzaana wa Abu Lahabi. 


Mukyala Thuwayibah era ye yasooka okuwa Abu 
Lahabi amawulire ag'essanyu ag'okuzaalibwa kw'omwana 
wa muganda we. Olw'essanyu lye yafuna nga bamuleetedde 
amawulire ago yasalawo okuta omukyala eyagamuleetera 
olw'ekinyegenyege n'essanyu bye yafuna nga biva 
ku mutima gw'okwagala ekika kye. Bino byagwawo ku 
lunaku olw'okusooka. Okusanyuka kwa Abu Lahabi 
olw'okuzaalibwa kwa Muhammadi (okusaasira kwa Allah 
n'emirembe bibeere ku ye), wadde ng'ensonga yali ya bintu 
bya nsi eby'okwagala n'obumu bw'ekika, naye okusanyuka 
okwo kuyamba okukendeereza ku mutakkiriza ono 
ekibonerezo kye mu Muliro buli lunaku olw'okusooka. 


Abu Lahab bwe yafa waliwo abaamuloota nga 
bamubuuza obulamu bwe yali awangaalamu oluvannyuma 
lw'okufa. Baamubuuza bwe batyi: 




"Abu Lahabi! Oli otya eyo?" 

Abu Lahabi: "Bambonyabonya mu Muliro! Naye 
ekibonerezo kyange bakikendeezaako buli lwakusooka 
ekiro. Nsika ku mazzi agali wakati w'engalo zange buli 
kiro ky'olunaku lwa bbalaza. Mpuliramu okunnyogoga 
nga nganywa. Kino kijja lwa kuba nga ku lunaku olwo nata 
Thuwayibah okuva mu buddu bwe yajja ng'adduka n'ampa 
amawulire ag'essanyu ag'okuzaalibwa kwa Omubaka wa 
Allah (okusaasira kwa Allah n'emirembe bibeere ku ye). 
Olw'ekikolwa ekyo, Allah yansasulamu okunkendereza ku 
bibonerezo buli kiro ky'olunaku lwa bbalaza". 

Ibn al-Jazari agamba nti: 

"Omutakkiriza nga Abu Lahabi yaganyulwa mu kulaga 
essanyu olwa Nnabbi (okusaasira kwa Allah n'emirembe 
bibeere ku ye) okuzaalibwa wadde ng'ekyo kyava ku kwagala 
na kulumirwa kika kye. Kati ekyo kigeraageranye n'ebirabo 
n'emikisa ebiva ewa Katonda Abakkiriza abannamaddala 
bye bafuna, singa, olw'okuwa ekitiibwa olunaku olwo ne 
baggulawo emitima gyabwe eri Nnabbi (okusaasira kwa 
Allah n'emirembe bibeere ku ye) oyo Ekyokwenyumirizaamu 
ky'ensi eno eky'olubeerera era ne bateekateeka n'emmeeza 
zaabwe nga baziteekerateekera abagenyi ..." 

Engeri esaana okukuzaamu amazaalibwa ga Nnabbi 
(okusaasira kwa Allah n'emirembe bibeere ku ye) kwe 
kuteekateeka enkungaana z'emisomo egikoleeza bupya 
ettaala z'omutima gwe mu mwezi mwe yazaalibwa. 
Ekigendererwa ky'ebikolwa bino kwe kuganyulwa mu 
by'omwoyo ebiri mu mwezi guno ate nga bwe tugabula 

ebijjulo eri Ummah, mu ngeri eno tusobole okumatiza 
emitima egyebbise egy'abanaku, abagenyi mu bitundu, 
bamulekwa, n'abantu abatalina mwasirizi, nga tubayamba 
mu buli ngeri yonna esoboka n'okubawa saddaaka, 
n'okuteekateeka okusoma Kulaane mu lujjudde. 19 


Mulekwa ono yali tamanyi kusoma wadde okuwandiika 
kubanga yali tasomangako, naye yajja ng'omununuzi 
w'abantu bonna, avvuunula ensi y'ebintu ebitalabwako era 
omusomesa w'essomero ly'amazima. 

Nnabbi Musa (emirembe gibeere ku ye) yaleeta 
amateeka n'ebiragiro. Dawuda (emirembe gibeere ku ye) 
yayatiikirira olw'okuba nga yasobola okuyimba okussa 
okusaba n'okutendereza mu nnyimba enseneekerevu. Yisa 
omulungi ye yatumibwa okusomesa abantu empisa ezisinga 
obulungi, n'okuwa ekifaananyi eky'okukyawa ebintu by'oku 
nsi. Nnabbi w'Obusiraamu, Muhammadi (okusaasira kwa 
Allah n'emirembe bibeere ku ye), ye bino byonna yabireeta: 
yateekawo amateeka era n'asomesa engeri y'okutukuzaamu 
omwoyo n'okusinza Allah n'omutima omutukuvu. 
Yasomesa abantu empisa ezisinga obulungi era n'azissa 
mu nkola mu buli kintu kye yakolanga mu bulamu bwe. 
Yassaawo engeri omuntu gy'atateekeddwa kubuzaabuzibwa 
na bintu bya nsi eno ebisikiriza. Mu bufunze, yakungaanya 
mu mbeera ze n'okuteekamu amaanyi obusobozi bwa 

19. Joseph ibn Ismail al-Nabhan, al-Anwaar al-Muhammadiyyah min al-mawaahib 
al-ladunniyah, olup. 28-29. (Ebitundu ebimu eby’ebigambo bino byayogerwa 
al-San’an al-Musannaf, VII, 478; al-Bayhaqi, Shu 'abul Imaani, I, 261; al-Mar- 
wazi, al-Sunnah, I, 82; Ibn Hagar al-Asqalaani, Fat’hulBaari, IX, 145). 

Bannabbi wamu n'ebyebaatekwanga okukola. Mu mbeera ze 
mwasangibwamu ennono ezaava mu musaayi gwe n'empisa 
ennungi, wamu n'essanyu n'okumatira, ebyava mu mpisa 
n'obulungi obw'omubiri. 

Bwe yaweza emyaka amakumi ana (40), eno ye yali 
entandikwa empya ey'obuntu. 

Yali awangaalidde emyaka amakumi ana mu bantu be. 
Ebintu ebisinga obunene bye yali agenda okuleeta abantu 
baali tebabimanyi. Yali tamanyiddwa ng'omukulembeze, 
oba ng'omubuulizi, wadde omwogezi w'omu lujjudde. 
Ng'eky'okuba nga yali tamanyiddwa ng'omuduumizi 
awangula entalo okitadde ku bbali, naye n'okumanyibwa 
obumanyibwa ng'omusirikale omulwanyi omutendeke 
nakyo yali tamanyiddwa. 

Yali tayogerangako mu lujjudde ku byafaayo 
by'amawanga agaayita, Bannabbi, Olunaku lw'enkomerero, 
Ejjana oba Omuliro. Yali yekka, ng'awangaala obulamu 
obulungi era ng'ayolesa empisa ezisinga obulungi. Naye 
yakyukira ddala okuva lwe yaserengeta ng'akkirira okuva 
mu mpuku ku lusozi lw'e Hiira, ng'amaze okussibwamu 
obwesige n'aweebwa amateeka amatukuvu. 

Buwalabu yonna yeekanga ng'atandise omulimu gwe. 
Okwogera kwe n'engeri gye yatandika okusengekamu 
ensonga byakyamuukiriza bangi. Empaka z'okutontoma 
eza bonna, okukubaganya ebirowoozo, okwogera, byonna 
byavaawo. Abatontomi baali tebakyalina mbavu ziwanika 
bitontome byabwe ku bisenge bya Kaaba Entukuvu. Enkola 
eno, eyali emaze emyaka n'ebisiibo, yatuuka ku nkomerero 
yaayo, okutuusa ne muwala w'omutontomi Omuwalabu 
eyali asinga obwatiikirivu gwe baayitanga Imru-u Qaysi 

- 

olwamala okuwuliriza ekitundu mu Kulaane yagamba mu 
kuwuniikirira nti: 

"Bino tebiyinza kubeera bigambo bya muntu! Bwe 
waba nga waliwo ebigambo ebifaanana bwe bityi mu nsi 
ekitegeeza nti ebitontome bya taata birina okuwanulwa ku 
Kaaba tebikyalinayo kifo. Genda obiwanuleyo; mu kifo we 
bibadde oteekeyo ennyiriri zino.J" 


Nnabbi ne Kulaane yennyini baasoomooza ensi yonna 
okuleetayo ebitundu ebyefaanaanyirizaako ennyingo za 
Kulaane. Okusoomooza kuno okuleetayo ennyingo emu 
eyenkana n'emu kw'ezo eziri mu Kulaane tekufunanga 
muntu yenna akwenganga n'okutuusa olwaleero. 

Allah agamba nti: 

"Bwe muba mubuusabuusa mw'ebyo bye twassa (mu biseera 
ebyenjawulo) ku muddu wajfe kale muleeteeyo ennyingo efaananako n'eyo 
eri mu Kidaane; muyite abajulizi oba abayambi (bwe wabaayo n'omu) 
atali Allah bwe muba nga mwogera mazima". (Kulaane, Baqara, 2/23) 


Omusajja atamanyi kusoma, eyava mu bantu abataali 
bagunjufu abantu b'ekiseera kye yabaleka nga tebakyalina kya 
kulwanyisa oluvannyuma lw'okumanya okungi n'amagezi 
ebyassibwa nga biyita mu ye, ng'ennyanja y'ebyamagero 
ebitasoboka kusingibwa okutuuka ku Lunaku lwe Nkomerero. 
Ekintu kino kikakasibwa mu mbeera nnyingi. Kulaane 
entukuvu ekwata ku nsonga nnyingi eby'obuyivu n'amagezi 
aga sayansi, wamu n'okwogera ku bintu eby'omu maaso; so 

- 

ng'ebyo byonna ebyakkira mu Kulaane tewali na kimu ekyali 
kiwakanyiziddwa oba kukontana n'okuvumbula okupya mu 
sayansi. Wabula ng'ate, abafulumya ebitabo ebikungaanya, 
bakisanga nga bateekeddwa okufulumyayo ebitabo ebipya 
buli mwaka ebirongoosa ensobi eziba zikoleddwa mu bitabo 
byabwe ebisoose. 

Nnabbi Muhammad (okusaasira kwa Allah n'emirembe 
bibeere ku ye) yategeeza abantu bonna nti ye yali omusigire 
wa Allah ku nsi. 

Yateekawo emisingi egy'empangaala y'abantu, 
eby'obuwangwa byabwe, okuteekateeka ebyenfuna, 
emisingi okutambulizibwa enfuga y'abantu n'enkolagana 
ey'amawanga, ate nga bino byonna yabikola mu ngeri 
ng'okugituukako kyetaagisa okunoonyereza okutwala 
ekiseera ekiwanvu ku bintu ebirabikako ne mu nsi y'ebintu 
ebitalabwako ng'okunoonyereza kuno kukolebwa bakakensa 
abasinga obumanyirivu mu biseera byaffe bino. Mu butuufu, 
abantu bajja kusobola okumanya obutuufu bw'ebikwata ku 
Muhammadi (okusaasira kwa Allah n'emirembe bibeere 
ku ye) nga bwe bagenda bakulaakulana mu kumanya 
okw'okuteebereza n'okw'okugezesa. 

Nnabbi Muhammadi (okusaasira kwa Allah n'emirembe 
bibeere ku ye) - wadde nga yali tasitulangako kitala, 
nga tagendangako mu kutendekebwa mu by'ekijaasi, 
era nga teyeetabangako mu lutalo, okuggyako lumu ate 
ng'omutunuulizi - yalaga nga yali mulwanyi nnamige, 
ataatiitiiranga ne mu ntalo ezaali zisinga okubeeramu 
okuyiwa omusaayi ogwamaanyi, mu biseera by'okulwana 
okusaasaanya enzikiriza ekkiririza mu bw'omu bwa Katonda. 
Nnabbi (okusaasira kwa Allah n'emirembe bibeere ku ye) 

- 

yalina okulwana entalo ezo asobole okubunyisa emirembe 
mu bantu, wadde nga yali yakyawa nnyo okukozesa 
amaanyi n'obukambwe; kino kyali kitundu ku kusaasira kwe 
okutakoma okwabuna obuntu bwonna. Mu myaka mwenda 
bwenda yanunula Buwalabu yonna ng'akozesa eggye 
eryali erinafu bw'oligeraageranya n'abalabe be yalinanga 
okwenganga. Yafuna okuwangula okwalinga ekyamagero 
okutendeka mu by'omwoyo n'eby'ekijaasi abantu b'ebiseera 
ebyo abaali batalina mpisa. Okuwangula kwe kwali 
kunene nnyo ng'era abagoberezi be baasobola okuwangula 
obwakabaka obwali businga okubeera obw'amaanyi mu 
biseera ebyo, nga bwe bwakabaka bw'e Byzantine n'obwa 
Persia. Olwo amawulire amalungi agaali gaweereddwa 
emyaka emitono emabega ne gatuukirira. 

Nnabbi (okusaasira kwa Allah n'emirembe bibeere ku 
ye) yali yagamba abantu b'e Makka bw'atyi: 

"Mukkirize eddiini era mungoberere!" 

Kino Abu Jahali yakiwakanya nga bw'agamba nti: 

"Ffe ne bwe tunaakugoberera, ebika bya Mudar ne 
Rabii-a tebijja kukugondera!" 

Wano Nnabbi (okusaasira kwa Allah n'emirembe bibeere 
ku ye) we yamuddiramu nti: 

"Oba baagadde oba tebaagadde, ate ssi bo bokka wabula 
n'ab'e Persia n'abe Byzantine nabo bajja kungoberera!" 20 
Ekisuubizo kino kyatuukirizibwa mu kiseera si kyewala. 


20. Ibn Ishaq, Siirah, olup. 190. (Ebigambo bwe bityo bisangibwa mu kitabo kya 
Ahmada ibn Hanbal, al-Musnad, IV, 128; al-Haakim, al-Mustadraku, III, 728; 
al-Bayhaqi, al-Sunan al-Kubrah, IX, 31; Ibn Abi Shaybah, al-Muswannafu, 

VI, 311; Ma’mar ibn Rashid, al-Jaami, XI, 48) 

Wadde ng'embeera yali mbi nga teyamba, Omubaka 
wa Allah yaleeta mu nsi enkyukakyuka ezisinga obunene 
mu byafaayo by'omuntu, yatangira abanyigiriza, n'asangula 
amaziga g'abanyigirizibwa, era eddembe lyokka lye yaleeta 
abantu emitima gyasobola okubadda mu nteeko. 

Muhammadi Akif, omutontomi ava mu Turkey, embeera 
eno yagyogera mu ngeri ennungi ennyo n'agamba bw'atyi: 

Mu ngeri eteeri nneetegekere, mulekwa yakula n'atuuka mu 
myaka amakumi ana. 

Ebigere ebibunye omusaayi ebyalinnyanga ku mitwe gy'abantu 
ne gituuka ku mazzi! 

N'okussa omulundi gumu, ono atalina musango yataasa obuntu, 

N'oluta lumu, yawangula Basiiza ne Bakisra, 

Omunafu eyasaaniranga ekintu kimu kunyigirizibwa, yasituka 
n'ayimirira, 

Abanyigiriza, abaali batasuubirangako kuwangulwa, baabula, 

Okusaasira ensi ddala kwali mu ddiini ye eyigiriza, 

N’ebiwawaatiro bye yabikka ensi y'abo abaasaba obwenkanya, 

Ensi byonna by'erina birabo okuva gy'ali' 

Abantu ng'ekibiina balina ebbanja lye; abantu sekinnoomu 
nabo balina ebbanja lye, 

Obuntu bwonna bulina ebbanja ly'ono atalina musango, 

Katonda wange! N’okukkiriza kuno, tuzuukize ku Lunaku 
Iw'enkomerero. 


Nnabbi Muhammadi (okusaasira kwa Allah n'emirembe 
bibeere ku ye), eyakungaanya mu buntu bwe ebintu ebirungi 

byonna, singa teyajja mu nsi muno, obuntu bwandisigadde 
nga buwangaalira wansi w'okunyigirizibwa ne mu bugubi, 
era omunafu yandisigadde nga muddu w'oyo ow'amaanyi 
okutuusa ensi lwe yandiweddewo. Ensi yandimaamiddwa 
obukyamu. Mu mbeera bw'etyo, ensi yandimaamiddwa 
abanyigiriza (bamusibira mu bbwa), era yandibadde ya 
bantu ab'olubatu ab'amaanyi. Laba omutontomi bw'atenda 
obulungi embeera bw'etyi: 

Oh Omubaka wa Allah! Singa tewajja mu nsi eno, 

Emiti gya looza tegyandifunye bimuli, ennyonza 
teyandiyimbye, 

Amannya ga Katonda gandisigadde nga tegamanyiddwa, 

Okubeerawo kwandibuliddwa amakulu era kwandyebbise mu 
nnaku. 


Muhammadi yalwana entalo abiri mu musanvu (27) 
n'ebikwekweto nga amakumi ataano ebimanyiddwa nga 
Sariyya (mu luwalabu). Obusiraamu bwasimba amakanda 
Makka bwe yawangulwa, Allah n'alangirira mu aya ya 
Kulaane wammanga nti Obusiraamu ly'eddaala erisembayo 
ery'omuntu okutuukirira. Yagamba nti: 

"Olwaleero mbajjulizza eddiini yammwe, ne mbajjuliza 
ebyengera byange gye muli ne mbasiimira Obusiraamu nga 
ye ddiini ya mmwe". (Kulaane, Ma-ida, 5/3). 

Kyali kiseera kya kwawukana okusinga obunene 
n'okwegatta okusingira ddala obunene. 


Olunaku lumu emabega ng'obulwadde obwamuviirako 
okufa tebunnamulumba, Nnabbi yagenda n'alambula limbo e 
Madiina gye bayita Jannatul Baqi' gye yasabira abafu bw'atyi: 

"Ayi Allah Omunene! Nkusaba oleme kumma bantu 
abeebase wano okusaasira kwo." 21 

Ekikolwa kino kyalinga ekigamba nti Nnabbi yali 
abasiibula. 

Bwe yakomawo kye kyali ekiseera eky'okusiibula 
Basswahaba. Yabawa amagezi gano wammanga: 

"Allah, Owaawaggulu awadde omu ku baddu be 
okusalawo wakati w'ensi eno n'ebintu ebisikiriza ebirimu, 
n'okusaasira okw'omu ggulu, omuddu n'alondako ebyo 
ebiri mu ggulu." 

Abu Bakari (Allah amusiime) eyalina omutima 
omugonvu, bwe yawulira ebigambo bino yamanya nti 
Nnabbi (okusaasira kwa Allah n'emirembe bibeere ku ye) 
yali abasiibula. Yafuna ennaku ey'amaanyi, omutima gwe 
gwebbika ne gunakuwala, n'amaziga ne gayiika okuva 
mu mutima n'amaaso. Era wakati mu maziga amangi kwe 
kugamba nti: 

"Taata wange ne maama wange baweebweyo ku lulwo, 
Mubaka wa Allah! Leka tuweeyo emyoyo gyaffe, n'emyoyo 
gya bakitaffe, bamaama baffe, abaana baffe n'eby'obugagga 
bye tulina ng'ennunuzi." 

Tewali mu baaliwo yasobola kutegeera obubaka 
obukusike obwali mu bigambo bya Nnabbi (okusaasira kwa 
Allah n'emirembe bibeere ku ye) wadde engeri gye yali 
awuliramu okuggyako Abu Bakari. Abu Bakari ye yekka 
eyasobola okutegeera kubanga ye yali "ow'okubiri ku babiri" 


21. Muslim, Janaa-iz 102; Nasaa-i 103; Ibn Hibbaan, al-Swahiih, VII, 444. 

abaali mu mpuku ey'oku lusozi Thawuri, ekintu ekyamuwa 
enkizo ku balala n'amanya ekyali kigenda mu maaso. 22 

Omubaka wa Allah yayogera ku Abu Bakari n'agamba 
nti: "Nateeka mu mutima gwa Abu Bakari ebyo byonna bye 
nnina mu mutima gwange..." 

Basswahaba, nga balaba mukwano gwa Omubaka 
wa Allah (okusaasira kwa Allah n'emirembe bibeere 
ku ye) ow'omuwendo ng'akaaba beewunaganya nti: 
"Teweewuunyizza okulaba ng'omusajja ono omukadde 
ng'akaaba Nnabbi (okusaasira kwa Allah n'emirembe 
bibeere ku ye) bwe yayogeredde ku muntu eyalonzeewo 
okusisinkana Katonda we?!" 

Omutima gwa Abu Bakari omulungi era ogwesisiwala 
amangu gwo muli gwali gumaze okutegeera okusiibula 
okutukuvu era okunene era nga gufunye ekyebikiro era ne 
gutandikirawo okukaaba ng'omulere gw'ebbanda efuuwa 
nga yeeraliikirira olw'okwawukana kw'abantu. 

Muwala wa Nnabbi, Maama waffe Fatuma, agenda 
okubeera omukulembeze w'abakyala mu Jjana, yawulira 
bubi nnyo olw'okwawukana okw'ekiseera ne taata we, 
Nnabbi w'okusaasira eri ensi zonna (okusaasira kwa Allah 
n'emirembe bibeere ku ye) n'atuuka n'okugamba nti: 

"Nnabbi Muhammadi (okusaasira kwa Allah n'emirembe 
bibeere ku ye) bwe yajjulukuka okugenda ku Nkomerero, 

22. Bukhari, Swalat 80; Muslim, Fadhwai! al-Swahaabah 2; Tirmidhi, Manaaqib 

15; Daarima, Muqaddimah 14; Nasaa-i, Janaa-iz 69; Ahmad ibn Hanbal, al- 

Musnad, III, 18 






NNABBI W'OKUSAASIRA 


ennaku ey'amaanyi yankwata. Yali nnene nnyo nga singa 
yali egudde ku budde obw'emisana yandibufudde kiro." 23 

Yatulekera ebintu bibiri ebitulungamya: Kulaane 
entukuvu ne Ssunna. 

Kulaane entukuvu ne Ssunna bye bintu ebibiri 
eby'ekijjukizo eky'olubeerera ebya Nnabbi (okusaasira kwa 
Allah n'emirembe bibeere ku ye); era bye biwa essanyu 
muno mu nsi ne ku Lunaku lwe nkomerero. 

Yadda e Madiina n'afuna obulwadde obubi ennyo 
obwamumalako ennaku ekkumi n'essatu (13); n'oluvannyuma 
omwoyo gwe ne gutwalibwa ewali obulungi obutakoma. 
Ennaku z'omwezi zaali munaana (8) omwezi ogw'omukaaga, 
omwaka 632 oba 12 mu mwezi gwa Rabbil Awwal omwaka 
ogw'ekkumi n'ogumu mu kalenda ya Hijra. 

Ku bibegabega bya Nnabbi waaliwo akabonero akatukuvu 
akaalaganga nti ye Nnabbi ow'enkomerero era Basswahaba 
abasinga obungi baayagalanga nnyo okunywegera akabonero 
ako. Imaam Byihaqi yagamba bw'atyi: 

"Basswahaba ab'ebitiibwa baali babuusabuusa oba ddala 
Nnabbi (okusaasira kwa Allah n'emirembe bibeere ku ye) yali 
afudde kubanga ekyenyi kye ne mu maaso yali tafuuseeko 
n'akamu nga tebalabawo kabonero kalaga nti yali ajjulukuse 
okudda mu bulamu obutaggwaawo. Asma (Allah amusiime) 
kwe kunoonya akabonero k'obwannabbi ku mubiri gwe 
kyokka n'asanga nga tekakyaliko era olwo lwe kyategeerekeka 
nti Nnabbi ddala yali ajjulukuse okugenda mu nsi endala. 24 


23. Al-Nabhaani, al-Muhammadiyyah min al-mawaahib al-ladinniyah, olup. 593 

24. Ibn Saadi, al-Twabaqaati, II, 271; al-Bayhaqi, Dalaa-ilu al-Nubuwwah, VII, 219 

Eddiini yali emaze okujjuzibwa; okukkiriza kwa 
Basswahaba okujjulula obubaka obutukuvu okubuzza 
eri obuntu, kyalaga era ne kiweebwayo ng'obujulizi eri 
Allah Oweekitiibwa. Ekyo olwaggwa, Nnabbi Muhammadi 
(okusaasira kwa Allah n'emirembe bibeere ku ye) n'ayitibwa 
okugenda eri ensi etaliggwaawo. 

Kati alinda bantu ba Kibiina kye mu Mahshar 
(Ewagenda okukungaanira abantu) ekibangirizi ewagenda 
okubeera okuzuukira, ku Swiraatwa (Olutindo) ne ku mugga 
Kawthara. 

Mubaka wa Allah! Tuwe okuwolereza kwo 

Mubaka wa Allah! Tuyambe. 

Mubaka wa Allah! Twanirize 


Ensi yaweebwa omukisa olw'okuzaalibwa kwa Nnabbi 
Muhammadi (okusaasira kwa Allah n'emirembe bibeere ku 
ye) ku lunaku olwa bbalaza nga kkumi na bbiri (12) Rabbil 
Awwal. 

Era lwali lwa bbalaza nga 12 omwezi gwa Rabbil Awwal 
Allah n'awa Nnabbi obuvunaanyizibwa obw'okuweereza 
nga Nnabbi. Abu Qataadata yanyumya bw'atyi: 

"Nnabbi Muhammadi baamubuuza ku ky'okusiiba ku 
nnaku eza bbalaza. Mu kuddamu yagamba bw'atyi: 

"Olwo lwe lunaku lwe nnazaalibwako ate era lwe 
lunaku kwe bantumira nga Nnabbi." 25 


25. Muslim, Swiyaamu 196; Ahmada ibn Hanbali, al-Musnadu , V, 299; Ibn Hi - 
baani, al-Swahiihi, VIII, 403; al-Bayhaqi, al-Sunau al-Kuhra, IV, 286 

- 

Mu ngeri y'emu lwali lunaku lwa bbalaza nga 12 
Rabbil Awwal, Nnabbi n'ayingira Madiina n'asimba ejjinja 
ery'eggwanga ly'Obusiraamu eppya, erijja okubeerawo 
olubeerera. 

Nga okulaga obutukuvu, okuzaalibwa kwa Nnabbi, 
okusenguka kwe okuva e Makka okugenda e Madiina, 
n'okujjulukuka kwe okuva mu nsi eno okugenda mu ndala, ku 
lw'ekitiibwa kya Allah, byonna byaliwo ku lunaku lwa bbalaza 
nga 12 omwezi gwa Rabbil Awwal. Kino kikakasa obutukuvu 
bw'omwezi gwa Rabbil Awwal. Okweyoleka kw'obulungi 
obutukuvu (jamaal) byeyoleka nnyo mu kiseera kino. Ensi ez'omu 
nda ey'amasanyu agali mu bikujjuko by'okujjukira okuzaalibwa 
kwa Nnabbi n'ennaku eri mu kwawukana naye ng'agenze, 
byonna byegattira wamu mu kwegatta kw'ebyennyume ebibiri. 
Ye kati ali mu kulinda Ummah (abantu b'ekibiina kye) ku 
Lunaku lw'enkomerero, n'era n'ekisa n'okulumirwa. 

N'olugendo lwa Nnabbi wa Allah (okusaasira kwa 
Allah n'emirembe bibeere ku ye) olwamutuusa eri ensi 
y'amasanyu, ensi eno yaggyibwako okubeerawo kwe mu 
mubiri. Mu mazima eno ensi etatuukiriza ng'omutontomi 
omusuufi Omuottomani, Aziizi Muhammadi Hudaayi bwe 
yatontoma nti: 

Ani asuubira okutuukiriza okuva mu ggwe? 

Ssi ggwe nsi etali ya ddala (engingirire). 

Ssi ggwe nsi y’emu 

Eyatwala Muhammadi omulondemu ewala ? 26 


26. Hudaai Mahmuudu, Kulliyat-i Hudaai (Istanbul, 1338) olup. 109 







OBULAMU BWE OBUWA 
EKY'OKULABIRAKO 
N'EKIFO KYE MU BABAKA 




'Ekitangaala ekyeyunga ku kitangaala" (Kulaane, al-Nur, 24/35) 













Empangaala ya Nnabbi (okusaasira kwa Allah 
n'emirembe bibeere ku ye) ky'eky'okulabirako ekirungi 
eri buli muntu. Kye ky'okulabirako ekisinga obulungi eri 
omukulembeze w'eddiini. Kye ky'okulabirako ekisingayo 
okubeera ekirungi eri omukulembeze w'eggwanga. Kye 
ky'okulabirako ekisaanidde okugobererwa eri abo abayingira 
mu nnimiro y'okwagala okutukuvu. Kye kifaananyi 
ekisembayo okubeera waggulu mu kusiima n'okwetoowaza 
eri abo ababa babundugguliddwaako ebirabo bya Allah. 
Kye kifaananyi ekisembayo obunene mu kugumiikiriza 
n'okwewaayo, mu biseera n'ebifo ebisinga okubeeramu 
okusoomooza. Kye kifaananyi ekisinga obulungi mu kugaba 
n'obutaba na kwagala kukungaanya ebyobugagga. Kye 
kifaananyi ekisinga okubeera ekisengejje mu kulumirwa 
abantu b'awaka. Kye kifaananyi ekisinga obunene mu 
kusaasira abanafu, abatalina mwasirizi n'abakuumirwa 
mu buddu, era kye kifaananyi ekirungi mu kusonyiwa 
abamukoze obubi n'abo ababa bazzizza emisango. 

Bw'oba oli mugagga, lowooza ku bwetoowaze n'okugaba 
kwa Nnabbi Muhammadi (okusaasira kwa Allah n'emirembe 
bibeere ku ye), oyo eyawangula emitima gy'abakulembeze 
bonna abaafuganga Buwalabu! 


Bw'oba oli munafu twala ekifaananyi kya Nnabbi 
(okusaasira kwa Allah n'emirembe bibeere ku ye) mu 
kiseera kye yamala mu Makka ng'ali mu kunyigirizibwa 

-‘iSP? 

kw'abalyazaamaanyi abampembe Bamushiriki (abasinza 
ebintu ebingi). 

Bw'obeera omuwanguzi, eky'okulabirako kijje 
mu bulamu bw'omuzira Nnabbi (okusaasira kwa Allah 
n'emirembe bibeere ku ye) eyawangula abalabe be mu ntalo 
olw'e Badri ne Hunayni. 

Bw'owangulwa mu lutalo (ekyo nkusabira Allah aleme 
kukikutuusaako), jjukiranga eky'okulabirako kya Nnabbi 
(okusaasira kwa Allah n'emirembe bibeere ku ye) eyatambula 
n'ekitiibwa kye, obuzira, n'okwesiga Allah ng'ayitaayita mu 
Basswahaba be be baali basse ne be baali batuusizzaako ebisago 
eby'amaanyi oluvannyuma lw'olutalo lw'e Uhud okuggwa. 

Bw'obeera omusomesa, lowooza ku ky'okulabirako 
kya Nnabbi (okusaasira kwa Allah n'emirembe bibeere ku 
ye) eyasomesa ebiragiro bya Allah ng'atuusa okulungamya 
kwe mu ngeri ennungi enseeneekerevu eri abantu b'e Suffa 
(As'haab al-Suffa) mu ssomero lye yateeka mu muzikiti gwe. 

Bw'obeera omuyizi, sembeza mu magezi go 
eky'okulabirako kya Nnabbi (okusaasira kwa Allah 
n'emirembe bibeere ku ye) eyafukamira ku maviivi ge 
ng'asomesebwa Malayika omukulu era Omwesigwa Jibriilu 
(Jibriilu al-Amiinu). 

Bw'obeera omubuulizi oba omulungamya w'abantu 
omwesimbu (murshidi), wuliriza eddoboozi lya Omubaka 
wa Allah (okusaasira kwa Allah n'emirembe bibeere ku ye), 
eyasaasaanya ebigambo by'amagezi mu Basswahaba be. 

Bw'obeera omulwanirizi w'amazima okugatuusa eri 
abalala n'okugasitula ate nga tolina ayamba mu nsonga eno, 
tunuulira ku bulamu bwa Nnabbi (okusaasira kwa Allah 





OBULAMU BWE OBUWA EKY OKUL ABIRAKO N'EKIFO KYE MU BABAKA *^**n3*r* 


n'emirembe bibeere ku ye), eyalangirira amazima mu Makka 
eri abalyazaamanyi ng'eno bw'abayita okudda eri amazima. 

Bw'oba ng'owangudde balabe, ng'obamazeemu 
amaanyi, era ng'obalinnye ku nfeete, bw'oba ng'oggyeewo 
okukkiririza mu ba lubaale era ng'olangiridde amazima, 
leeta mu mutwe gwo eky'okulabirako kya Nnabbi 
(okusaasira kwa Allah n'emirembe bibeere ku ye) ku lunaku 
lwe yawangula Makka. Yayingira mu kibuga kino ekitukuvu 
ng'omuduumizi omuwanguzi, naye ng'ali mu mbeera 
ey'obwetoowaze, ng'atudde ku ngamiya ye ng'akotese 
omutwe alinga ali mu kuvunnamira Allah (sajdah). Kino 
yakikola ng'okulaga okusiima eri Allah. 

Bw'obeera omulimi, eky'okulabirako kijje ku Nnabbi 
(okusaasira kwa Allah n'emirembe bibeere ku ye), oyo, olwamala 
okulwana ne yeddiza ettaka lya ba Bani Nadhwiiri, Khaybar, ne 
Fadak, yafuna abantu abakugu okukulaakulanya n'okuddukanya 
ettaka eryo mu ngeri esinga okulikozesa obulungi. 

Bw'oba oli wekka nga tolina ba luganda, lowooza ku 
ky'okulabirako ekya mulekwa wa Abdullah ne Amina, omwana 
waabwe ataalina musango gwe bandibadde baagala ennyo. 

Bw'obeera mu myaka gy'ekivubuka, ebirowoozo bizze 
ku bulamu bwa Nnabbi (okusaasira kwa Allah n'emirembe 
bibeere ku ye) oyo, mu buvubuka bwe era ng'alindirira 
okufuuka Nnabbi, yakolako mu Makka ng'omulunzi 
w'endiga za taata we omuto Abu Talib. 

Bw'obeera omusuubuzi era ng'ogenda mu safaari 
olw'okusuubula, lowooza ku bintu omuntu asinga okuweebwa 
ekitiibwa Muhammadi (okusaasira kwa Allah n'emirembe 
bibeere ku ye) bye yayitamu ng'akulembedde abasuubuzi 
n'ebyamaguzi okuva e Makka okugenda e Busra mu Syria. 

Bw'obeera omulamuzi mu kkooti oba diifiri, sembeza 
ekifaananyi ky'obwenkanya bwa Nnabbi (okusaasira 
kwa Allah n'emirembe bibeere ku ye) bwe yamalawo 
obutakkaanya obwali bubaluseewo wakati w'ebika 
ebyenjawulo e Makka era ne baagala okuttingana nga 
bakaayanira ani eyandifunye ekitiibwa ky'okuzzaawo 
Ejjinja Eriddugavu (Hajar al-As-wadu) mu kifo we lyali nga 
tebannaba kuddamu kuzimba Kaaba. 

N'era amaaso gasse ku byafaayo olowooze ku 
ky'okulabirako kya Nnabbi (okusaasira kwa Allah 
n'emirembe bibeere ku ye), ng'ali mu muzikiti gwe e 
Madiina, engeri gye yakwatangamu kyenkanyi omwavu ali 
mu bugubi n'omugagga, n'engeri gye yabalamulanga mu 
bwenkanya obusinga okubeera obwawaggulu. 

Bw'obeera omwami awaka, weetegereze 
n'obwegendereza ku mpangaala ya Nnabbi, okulumirwa 
kwe yalina eri abantu be, n'engeri gye yawulirangamu 
munda. Bino bijja kukuwa ekifaananyi ky'omwami 
omutuufu. Bw'obeera omuzadde, yiga eky'okulabirako kya 
taata wa Fatuma al-Zahara, era osome ku mpisa jajja wa 
Hasane ne Huseyini gye yabayisangamu. 

Nga tofudde ku bitendo ggwe by'olina oba engeri 
gy'oba weesanzeemu, emisana n'ekiro, ojja kusanga 
Nnabbi (okusaasira kwa Allah n'emirembe bibeere ku 
ye) nga ye ky'okulabirako ekituukiridde, omusomesa era 
omulungamya. 

Ye musomesa omutuukirivu oyo bw'oba ogoberedde 
eby'okulabirako bye osobola okutereeza ensobi zo, 
n'ojja obutali butebenkevu mu bulamu bwo era n'oleeta 
obutebenkevu mu bulamu bwo. Ng'oyita mu kitangaala 

n'okulungamya kwe, oyinza okweggyako ebizibu mu 
bulamu bwo n'ofuna emirembe n'essanyu. 

Mu butuufu, obulamu bwe kisalaganda kya bimuli 
omukungaanidde ebimuli ebisinga okubeera ebirungi 
n'okuwunya akawoowo akalungi n'ebimuli bya looza ebirina 
akawoowo akasingira ddala okusonsomola. 


Bw'olaba obwenkanya nga bubuutikidde ensi, bwe 
wabeerawo omukwano nga gugatta abaavu n'abagagga, 
abagagga mu bantu b'ekitundu bwe baba balumirwa abaavu 
ne babawa obuyambi mu kiseera ekituufu, owaamaanyi 
bw'aba ng'ataasa anyigirizibwa, omulamu bw'aba ayamba 
omulwadde, abalina ebyobugagga bwe baba bafa ku 
bamulekwa ne bawa bannamwandu ekyokulya, olwo manya 
nti ebikolwa ebyo ebirungi byasikirwa kuva ku Bannabbi 
n'abagoberezi baabwe. 

Ebintu ebyo birabikira mangu mu bulamu bwa Nnabbi 
Muhammadi (okusaasira kwa Allah n'emirembe bibeere ku 
ye). Kino kiri kityo kubanga ye ke kasolya k'obwannabbi. 
Olaba n'abatali Basiraamu abatalina kyekubiira, bakkiriza 
era ne bamatira obutuukirivu bwe. Omuyivu w'ebyafaayo, 
Thomas Carlyle yayanja endowooza ze ku Nnabbi 
(okusaasira kwa Allah n'emirembe bibeere ku ye) mu kitabo 
kye kye yatuuma, On Heroes, Hero-Worship and the Heroic in 
History (ebikwata ku bazira, okusinza abazira n'ebikolwa 
eby'obuzira mu byafaayo) 27 . Mu kitabo kino yalondayo 
abantu abagundiivu mu buli kintu n'ataganjula obulamu 


27. Carlyle, Thomas, On Heroes, Hero-Worship and the Heroic in 
History; University of Nebraska Press, 1966 

bwabwe ne bye baakola. Okugeza, Carlyle yalondayo abantu 
abasaanira okuyitibwa: omutontomi asinga, omuduumizi 
asinga, n'ebirala. Carlyle, nga mugoberezi wa Kristo era 
ng'eddiini ye agyogera butereevu mu kitabo kye, yalondayo 
era n'annyonnyola Nnabbi Muhammadi (okusaasira kwa 
Allah n'emirembe bibeere ku ye) nga Nnabbi asinga obulungi 
mu Bannabbi bonna. 

Mu makkati g'ekyasa kino mu Lahey, Holland, ekibiina 
ky'abayivu abatutumufu n'abalowooza, baalonda abo be 
baalowooza okubeera mu bantu ekikumi mu byafaayo 
by'ensi abasinga obututumufu, naye baawulira nga 
bateekeddwa okulonda Nnabbi Muhammadi (okusaasira kwa 
Allah n'emirembe bibeere ku ye) ng'omuntu eyakulembera 
olukalala luno. 

Empisa ennungi entuufu z'ezo ezikolebwa omuntu 
n'abantu bwe bali ku mbiranye ne bakkiriza era ne 
bazikkiririzaamu nti nnungi. Empisa za Nnabbi Muhammadi 
(okusaasira kwa Allah n'emirembe bibeere ku ye) ennungi 
n'amagezi ge bitenderezebwa n'abo abatakkiririza mu ddiini 
gye yaleeta. Kino kiri kityo kubanga embeera za Nnabbi 
Muhammadi (okusaasira kwa Allah n'emirembe bibeere ku 
ye) ez'enjawulo zaakungaanya okutuukirira kw'empisa mu 
buli kiseera ne mu buli mbeera. Empisa ze zokka ze ziyinza 
okubeera eky'okulabirako ekiyinza okugobererwa abantu 
mu mitendera egyenjawulo ne mu biseera ebyenjawulo 
mu bulamu. Ye ye ntandikwa y'obugunjufu obwa buli 
bantu mu nsi eno. Aweereza ekitangaala eri abo abanoonya 
ekitangaala. Okulungamya kwe kye kitangaala ekimulisa abo 
bonna abanoonya ekkubo ettuufu; kye kitangaala ekitayinza 
* kubuza muntu yenna. Ye yekka alungamya abantu bonna. 

Abantu abaatuulanga mu mbuga y'okulungamya 
kwe baakola ensi abantu bonna mwe baakungaaniranga. 
Amawanga gonna, nga tebafudde ku njawukana zaabwe 
mu nnimi, langi zaabwe n'ebika, oba okwawukana kwabwe 
mu mbeera y'obulamu n'eby'obuwangwa byabwe, bonna 
beegattira wamu mu mbuga eyo. Tewaali gwe bagaana, 
tewaali gwe bagoba mw'emu ku mbuga ezo. Kyabeeranga 
kikujjuko kya magezi na kumanya ekitaasosolanga muntu 
okusinziira ku nsibuko ye, wabula buli muntu yatwalibwanga 
ng'omuntu era ng'ekyo kye kisanyizo kyokka kye yalinanga 
okubeera nakyo. Mu ngeri eyo tewaabeerangawo njawulo 
wakati w'ow'amaanyi n'omunafu. 

Lowooza ku bagoberezi ba Mukama waffe, Nnabbi 
Muhammadi (okusaasira kwa Allah n'emirembe bibeere 
ku ye), ojja kulabamu abantu ab'ebitiibwa ab'enjawulo 
nga: Najaashi, Kabaka we Abyssinia (Abisiiniya); Farwa, 
Omukulu w'e Man'an; Zulkilah, Omunene w'e Himyar; 
Daylami, ow'e Firuz; Marakabuud eyali ava mu banene b'e 
Yamani; Ubayd ne Jafaari abafuzi b'e Oman. 

Bw'onoddamu okutunula ku bakabaka n'abanene 
ojja kusangayo abaddu n'abankuseere, n'abantu abatalina 
mwasirizi, nga Bilaali, Yaasir, Habbaab, Ammaar ne Abu 
Fukayha. Era ojja kusanga abawala abazaana n'abakazi 
abatalina ayamba nga Sumayya, Lubayna, Zinniira, 
Nahdiyya ne Ummu Abis. 


Era mu Basswahaba be ab'ebitiibwa mwalimu 
abantu abaalina amagezi agasukkulumye, n'ebirowoozo 
ebirungi, n'endaba ez'amaanyi ng'omwo mw'otwalidde 
abantu abaalina obukugu obw'enjawulo n'obumanyirivu 
mu mirimu egisinga okubeera egy'okwegendereza; abantu 

abaalina okutegeera okwewala mu byama by'ensi n'abo 
abaalina obusobozi okuddukanya ensi zaabwe n'amagezi 
n'amaanyi. 

AbagoberezibaNnabbi(okusaasirakwaAllahn'emirembe 
bibeere ku ye) baafuga ebibuga. Baafuga abitundu era abantu 
ne bafuna ku buweerero n'essanyu mu biseera byabwe. 
Abantu baaloza ku buwoomu bw'obwenkanya. Abagoberezi 
ba Nnabbi baabunyisa eddembe n'obutebenkevu. Nga bali 
ne nnabbi abantu baayisanga bannaabwe nga baganda 
baabwe era bannyinaabwe. 

Lafayete, eyassaawo omusingi ogw'ebyamagezi mu 
Nkyukakyuka za Bufaransa eza 1789, yeekebejja enkola yonna 
ey'amateeka nga tebannalangirira kye baayita Okulangirira 
Eddembe Ly'obuntu n'akisanga ng'amateeka g'Obusiraamu 
gaali gasukkulumye nnyo era kwe kugoogerako bw'atyi: 

"Muhammadi! Tewali muntu mulala yali atuuse ku 
ddaala lye watuukako mu kuteekawo obwenkanya!" 


v 


Embeera n'amaanyi g'omwoyo Nnabbi Muhammadi 
(okusaasira kwa Allah n'emirembe bibeere ku ye) bye yalina 
byali bya maanyi nnyo ne bituuka okulinnyisa eddaala 
abantu abaali beeyisa kumpi ng'ensolo, abantu abaali batalina 
kye bamanyi ku byafaayo by'omuntu, ne batuuka ku ddaala 
erya Basswahaba lye baalimu; kino kifo ekiri ewala abalala 
we batayinza kutuuka. Yabagattira wansi w'eddiini emu, 
bbendera emu, amateeka, obugunjufu, nobufuzi bumu. 



Abantu abaali batasomye nga tebalina mateeka gabafuga 
yabafuula abantu abayigirize; abantu abeeyisanga ng'ensolo 

n'abafuula abantu abagunjufu, abamenyi b'amateeka era 
abaalina empisa n'enneeyisa ebisiiwuufu n'abafuula abantu 
abatya Katonda. Mu bufunze, yabafuula abantu abenjawulo 
abawangaaliranga mu kutya n'okwagala Allah. 

Abantu abaali batayolangayo muntu mututumufu mu 
byasa ebingi ne bafuna abantu abangi abaali bawundiddwa 
n'ebikomo by'ekitangaala n'obulungamu. Ekitangaala 
ne bakitwala kyakire ebitundu ebyesudde ennyo mu 
nsi yonna; buli omu n'atwala omumuli gw'Obukkiriza, 
okumanya n'amagezi. Ekitangaala ekyakkira mu ddungu 
kyagabanyizibwa mu buntu bwonna. Ekigendererwa 
ky'okutonda ensi ne kituukirira. 

Wadde nga yawangula emitima gy'abantu 
ng'omusomesa omutuufu, ekifo kye yafuna mu kaseera 
akatono ne bakabaka b'ensi eno ke batayinza kufuniramu 
kitiibwa ekyo, yasigala agenderera n'obulamu bwe bwe 
yali awangaaliramu obwangu, omwoyo n'atagussa ku 
byakufuna bya ku nsi ebyo bye yali ayinza okufuna nga 
tatawaanye era bye yali asobola okufuna mu bungi. Nga 
bwe yali, yasigala ng'awangaala ng'omu ku baavu mu 
kayumba ke ke baali baazimba mu mataffaali agakaziddwa 
n'omusana. Yeebakanga ku mufaliso gwe bapakiddemu 
ebikoola by'entende. Yayambalanga mu ngeri ennyangu. 
Empangaala ye yagikuumiranga wansi ng'ey'omuntu 
asembayo obunaku. Ebiseera ebimu yabulwanga emmere 
n'asibira ejjinja ku lubuto lwe asobole okuweweeza ku 
njala, so ng'ate mu kiseera kye kimu yalaganga okusiima 
eri Allah. Yasigala ng'asaba nnyo n'okusinza ng'ate yali 
yasonyiyibwa ebyonoono bye ebyakulembera ne bye yali 
ayinza okukola. Yayimiriranga ekiro okusaala ng'ebigere bye 
bizimba olw'okulwawo ng'asaala. Abanaku yabaweerezanga 




NNABBI W'OKUSAASIRA 


obuyambi awo wonna we baamusabiranga okubayamba. 
Ye yali ensibuko y'essanyu eri oyo eyali awangaalira mu 
bugubi n'atalina mwasirizi. Ye kennyini yamalanga ebiseera 
ng'ali n'abo abaali obubi wadde nga yali wattutumu nnyo. 
N'ekirala yabakuumanga n'okusinga bwe yakuumanga 
abantu abalala mu kulumirwa n'obugonvu. 

Olunaku lumu yanunula Makka, ekibuga abantu mwe 
baali bamumanyi nga ye yali asinga okubeera ow'amaanyi, 
ne wabaawo omusajja waamu eyajja n'amubuuza bw'atyi 
nga n'okukankana akankana: 

“Omubaka wa Allah! Njigiriza Obusiraamu!" 

Nnabbi yamuyita n'amugamba akkakkane nga 
bw'amujjukiza ekintu ekyali kisingayo obunafu mu bulamu 
bwe: 

"Muganda wange kkakkana! Nze ssiri mufuzi wadde 
Kabaka! Nze ndi mulekwa wa muliraanwa wo (ng'ategeeza 
maama we Amina) eyali alya ennyama eyakalirirwanga ku 
kasana!" 28 

N'ebigambo ebyo, ebyafaayo yabiwa entikko 
y'obukkakkamu, eddaala eritaatuukibwako muntu mulala. 

Ku lunaku lwe lumu, Abu Bakari, eyali mukwano gwe 
era nga gwe baali naye mu mpuku olunaku lwe yasenguka 
e Makka, yaleeta kitaawe ng'amuweese olw'okuba nga yali 
tasobola kutambula olw'obukadde naye nga yali ayagala ye 
yennyini yeewulirire ku bigambo bya Nnabbi Muhammadi 
(okusaasira kwa Allah n'emirembe bibeere ku ye) nga 
biva mu kamwa ke, naye Nnabbi (okusaasira kwa Allah 
n'emirembe bibeere ku ye) yamugamba nti: 


28. Ibn Maajah, Atw’imah 30; al-Haakim, al-Mustadraku , II, 506; al-Tabaraani, 
al-Mu ’jam al-Awsatw, II, 64 

"Abu Bakari! Lwaki otawaanyizza taata wo omukadde 
ono? Singa omulese nze ne ngenda ewuwe?" 29 


Ensi nnyingi zadda wansi w'obukuumi bwe nga 
zeeyagalidde. Obufuzi bwe ne busaasaanira Buwalabu 
yonna. Yali asobola okukola kye yali ayagala naye teyakkiriza 
kuva ku bwetoowaze bwe yali awangaaliramu. Yakyogera 
kkaati nti ye teyalina buyinza ku buli kintu; wabula nti 
Allah y'alina amaanyi ku buli kintu. Waaliwo akaseera lwe 
yafuna ebyobugagga. Engamiya ezikubyeko ebyobugagga 
zaayinzanga okuyingira Madiina. Naye ebyobugagga ebyo 
byonna yabigabanyizanga mu baavu ye n'asigala mu bulamu 
bwe obwangu nga bwe yalimu. Yagamba bw'atyi: 

"Singa nnalina zaabu eyenkanankana olusozi lw'e 
UhudL sandimukuumye kumala nnaku ssatu okuggyako 
oyo ammala okusasula amabanja ge nnina." 30 

Ennaku zaayitangawo nga mu nju ya Nnabbi (okusaasira 
kwa Allah n'emirembe bibeere ku ye) temukumiddwaamu 
muliro kufumbako. Era ebiseera bingi bye yasulanga enjala. 

Olunaku lumu, Umaru yayingira mu nju ya Nnabbi 
(okusaasira kwa Allah n'emirembe bibeere ku ye) 
ey'emikisa. Yatunulatunula mu nnyumba nga kumpi nkalu. 
Mwalimu akafaliso nga bakapakidde ebikoola by'entende 
nga Nnabbi (okusaasira kwa Allah n'emirembe bibeere ku 
ye) akeebasseeko. Ebikoola ebikalu ebyali mu mufaliso byali 

29. Ahmada ibn Hanbali, al-Musnadu, VI, 349; Ibn Hibbaani, al-Swahiih, XVI, 
187; al-Haakim, al-Mustadraku, III, 48 

30. Bukhari, Tamanni 2; Muslim, Zakat 31; Ibn Maajah, Zuhud 8; Ahmada ibn 
Hanbal, al-Musnadu, II, 256 

bimulambyeko obubonero ku mubiri gwe ogw'ekitiibwa. 
Waaliwo engano ku mabbali n'amazzi nga gagiriraanye. Mu 
kisenge temwali kintu kirala kyonna era buno bwe bwali 
obugagga bwe bwonna bwe yalina, so nga kino kye kyali 
ekiseera Buwalabu yonna mwe yali efukamira olw'amaanyi 
ge yalina. Ng'alabye embeera eno, Umaru yassa ekikkoowe 
era n'ayunguka amaziga. Nnabbi olwalaba amaziga kwe 
kubuuza Umaru bw'atyi: 

"Umaru, kiki ekikukaabya?" 

Umaru kwe kuddamu nti: "Nga kiki ekingaana 
okukaaba, Omubaka wa Allah?! Bakabaka b'e Rooma 
ne Iraani bawangaalira mu bulamu obw'okwegyalabya 
n'eddembe! Naye nga ggwe Mubaka wa Allah weebaka ku 
kafaliso nga kano akapakiddwa ebikoola by'omutende!" 

Nnabbi Muhammadi yamugumya nga bw'agamba nti: 

"Umaru! Leka ba Kayisaari (Bakabaka b'e Rooma) 
ne Bakabaka ba Iran (Kisra) beeyagalire mu nsi muno! 
Okweyagala okw'olunaku lw'enkomerero ffe kutumala!" 31 

Mu mbeera eyeefaanaanyirizaako bw'etyo, yagamba 
bw'atyi: 

"Ensi eno eri kiki gye ndi! Embeera yange mu nsi 
eringa omutambuze atambula mu lunaku olumu mu biseera 
by'ekyeya, ne yeebaka wansi w'ekisiikirize ky'omuti, 
oluvannyuma n'azuukuka n'agenda n'agulekawo." 32 

Engeri gye yakwatangamu obulamu yali ngeri 
ntuukirivu. 


31. Ahmada ibn Hanbal, al-Musnadu, II, 298; al-Twabaraani, al-Mu’jamu al- 
Kabiiru, X, 162 

32. Tirmidhi, Zakat 44; Ibn Maajah, Zuhud, 3; Ahmada ibn Hanbal, al-Musnadu, 






OBULAMU BWE OBUWA EKY OKUL ABIRAKO N'EKIFO KYE MU BABAKA 


Obulamu bwe kyakulabirako ekituukiridde eri 
abagoberezi be bonna, ka babeere bagagga oba baavu, ba 
maanyi oba banafu. 

We yafiira teyalina dinaar n'emu oba dir'ham, si muddu 
oba endiga emu bw'etyi. Kye yaleka yali nnyumbu nkazi 
njeru (endogoyi erina omusaayi gw'enfalaasi), ekitala kimu 
n'ettaka aryali e Fadak, ate lye yaleka alaamye likozesebwe 
mu mirimu gy'eddiini. Kwe kugamba nti teyaleka 
byabugagga. Era olw'okutya nti abantu baali bayinza okuwa 
saddaaka abantu b'ennyumba ye, yakifuula kya muzizo ku 
bo okukkiriza saddaaka yonna. 

Ebifaananyi bino biraga nti omuntu oyo ataasoma 
eyazaalibwa mu nsi etaali ngunjufu ye yali omukulembeze 
omutuufu ow'ebiseera byonna: ebyayita, ebiriwo n'ebirijja, 
era ng'eky'okulabirako kye tewali ayinza kukimalayo. 

Ebyobugagga, eby'okwegyalabya, obwakabaka, ekitiibwa 
oba okwatiikirira, oba emirembe teyabibala ng'ekintu. Bwe 
yali alwana okuteekawo n'okunyweza eby'okukkiriza mu 
Katonda Omu (tawhiidi), ebyobugagga n'ebitiibwa by'oku 
nsi byonna yabiraba ng'ebintu eby'okwewunda omutali. 

Ayisa anyumya nti omukazi omu okuva mu Ba-ansaari 
yamukyalira. Bwe yalaba ng'obuliri bwa Nnabbi (okusaasira 
kwa Allah n'emirembe bibeere ku ye) bwali kafaliso ke 
baali bazingidde ku mabbali w'ekisenge, yadduka ewuwe 
n'abaleetera omufaliso ogugonda, nga gupakiddwa wuulu 
(ebyoya ebigonda obulungi). Oluvannyuma Nnabbi 
(okusaasira kwa Allah n'emirembe bibeere ku ye) bwe 
yalaba ng'omufaliso bagukyusizza ne bamuwa ogugonda 
yalaga okutamwa n'agamba mukyala we Ayisa nti: 

"Ayisa! Omufaliso guno guzzeeyo ewa nnyini 
gwo! Ndayira Katonda nti singa nnali njagala, Katonda 
yanditadde ensozi za zaabu ne feeza wansi wange nga 
zisobola okumperekera buli we mba ndaze." 33 

Ekifaananyi kino kimala okulaga nti Nnabbi (okusaasira 
kwa Allah n'emirembe bibeere ku ye) ensi eno yali 
tagibalaamu kantu. 

Ku bitendo bino ebitasangika kw'ogatta ekitendo ekimu 
ku ebyo bye yasinga okwatiikirira nabyo ekyali okwagala 
n'okulumirwa bye yalina eri Ummah (abantu b'ekibiina 
kye). Kino kinyonnyolwa bulungi mu aya ejja wammanga: 

"Ddala abajjidde Omubaka ng'ava mu mmwe mwennyini nga 
kimuyisa bubi okubonaabona kwammwe ng'abalumirwa era nga 
musaasizi eri Abakkiriza." (Kulaane, Tawba, 9/128). 

Embeera za Nnabbi (okusaasira kwa Allah n'emirembe 
bibeere ku ye) ezo amagezi g'omuntu ze gatasobola 
kumalayo kumanya, katundu katono nnyo ku bintu ebingi 
ebimukwatako; zikiikirira entikko ekungaanya empisa 
z'abantu. Kino kiri kityo kubanga Allah Owaawaggulu 
yatonda ekitonde kino eky'emikisa kibeere eky'okulabirako 
ekirungi (Uswatun hasanah), eky'okulabirako ekisinga 
obutuukirivu eri omuntu ky'asobola okugoberera. Ekiva 
mu kino kwe kuba nga Allah yasitula Nnabbi okumuyisa 
mu mitendera ng'atandikira ku mutendera gw'okubeera 
mulekwa, eddaala eribalibwa nga lye lisinga okuba erya 
wansi mu butaba na maanyi mu bantu b'ekitundu ekimu, 
n'amulinnyisa n'amutuusa ku ddaala erisembayo waggulu 
mu maanyi n'obusobozi, nalyo ly'eddaala ly'obwannabbi 


33. Ahmada ibn Hanbal, Kitaabu al-Zuhd , olup. 53; al-Bayhaqi, Shuabul Imaani, 
II, 173; Ibn Abi Aaswim, Kitaab al-Zuhd. I, 14 

n'obukulembeze bw'eggwanga. Ekyagendererwa mu kuyisa 
Nnabbi (okusaasira kwa Allah n'emirembe bibeere ku 
ye) mu mitendera gino gumu ku gumu kwe kusobozesa 
abantu ab'emitendera egyenjawulo mu bitundu, okusobola 
okumulaba ng'eky'okulabirako ekituukiridde mu nneeyisa 
n'okusobola okuteeka eby'okulabirako mu nkola buli omu 
okusinziira ku maanyi ge n'obusobozi bwe yalina. Abantu 
baffe abo abaasobola okutegeera kino obulungi, baakozesa 
erinnya lya Muhammadi mu ngeri erifuula ettono. Mu lulimi 
olu Turkey okwogera Muhammadi mu ngeri y'okukozza 
erinnya baliyita Mehmetjik, ekitegeeza nti "Muhammadi 
omutono". Mehmetjik lijjukiza omuntu eky'okulabirako 
ekitono ekya Nnabbi (okusaasira kwa Allah n'emirembe 
bibeere ku ye) mu buli muntu, naddala abo abakkiririza mu 
bumu bwa Allah era ne bamugondera. Mu kiseera kye kimu, 
okufuna ekitendo kino kiwa amaanyi omuntu okufuuka nga 
Muhammadi (okusaasira kwa Allah n'emirembe bibeere ku 
ye) okusinziira ku busobozi bwe. 


Ne bwe yali omwana omuto, tewali mbeera ya 
butali butuukirivu gye baalaba mu mbeera za Nnabbi 
Muhammadi (okusaasira kwa Allah n'emirembe bibeere 
ku ye) - obutafaananako n'abo abeeyita abalungamya 
era abakulembeze b'obuntu, okusingira ddala Bafilosofa. 
Embeera ze tezaagenda nga zizimbibwa buzimbibwa oba 
okukula nga ziyita mu kugenda nga zitereera nga bwe kiri 
ku bakulembeze n'abalungamya. Embeera ze okubeera bwe 
zityo kwali kusalawo kwa Allah na buyambi bwe. Ne mu 
buto yalaga empisa entuukirivu, ekyalaga nti yali asaanira 

obuvunaanyizibwa obwali bugenda okumukwasibwa mu 
biseera eby'omu maaso. 

Endaba za Bafilosofa ennungi n'embi, abo 
abataalungamizibwa na bubaka butukuvu, ku mirembe 
gy'abantu b'ekitundu ekimu, zaasigala ku mpapula za bitabo 
byabwe, nga n'entono ezaatekebwa mu nkola tezaawangaala 
kiseera kiwanvu. Ekitali ekyo, Bafilosofa baalemwa okukola 
ng'eby'okulabirako oba ebifaananyi mu bulamu bwabwe 
oba okusanga mu bulamu bw'abantu abalala emisingi gye 
baawandiikako egikwata ku nneeyisa y'abantu entuukirivu. 

Enneeyisa ya Nnabbi (okusaasira kwa Allah n'emirembe 
bibeere ku ye) yo ekola ng'ekintu ekisalawo eggoye ku mpisa 
era y'ekungaanya ebifaananyi byonna ebituukirivu. Okugeza, 
Filosofa ayitibwa Nietzche yalaga endaba ye ku muntu 
asukkiridde, naye teyasobola kwanjuluza birowoozo bye 
ku muntu ono ow'enjawulo n'ebikolwa ebyaddala by'akola 
mu bulamu obwabulijjo obwaddala. Olwo ebirowoozo bye 
ne bisigala nga birowoozo bulowoozo. Mu ssomo ly'empisa 
ez'Obusiraamu, Nnabbi Muhammadi (okusaasira kwa Allah 
n'emirembe bibeere ku ye) yawa era ajja kusigala ng'akola 
nga eky'okulungamya eri obuntu n'ebikolwa bye byonna 
ng'omuntu, ebyo ebikola ng'entikko y'obutuukirivu. 

Ku ludda olulala, Aristooto, yalaga emisingi n'amateeka 
agafuga empisa. Naye nga tetuyinza kufuna muntu n'omu 
eyafuna essanyu ng'atadde mu nkola n'omwoyo gwe 
gwonna ebirowoozo bya Aristooto. Kino kiri bwe kityo 
kubanga emitima gya Bafilosofa tegiyita mu mitendera 
gy'okutukuzibwa n'okuyonjebwa nga bwe kikolebwa 
ku Bannabbi, era ebigambo byabwe n'ebikolwa byabwe 
tebyafuuka bituukirivu nga biyambibwako obubaka. 
* Olw'ensonga eyo enkola zaabwe zisigala mu bisenge 

ebiteesebwamu ne ku mpapula za bitabo byabwe, naye ssi 
mu bulamu bwa bantu obwabulijjo. 

Naye Mukama waffe, Nnabbi Muhammadi (okusaasira 
kwa Allah n'emirembe bibeere ku ye), nga tannatwala 
buvunaanyizibwa bwa bwannabbi, yafuna okukwatirwako 
n'okwesigibwa abantu abaali bamumanyi nga "Omwesigwa" 
era "Omwogera mazima". Yagenda okutandika omulimu 
ogwo ng'amaze okwekolera erinnya eryo. 

Abantu baamanya embeera ze ennungi, obulungi 
bwe wamu n'obwesimbu bwe nga tannafuuka Nnabbi era 
ekyo ne kimubaagazisa. Abantu be baamuwa erinnya erya 
"al-Amiinu" (omwesigwa), ne bakkiriza okusalawo kwe nga 
tebawaliddenamu, bwe baali balemeddwa okukkiriziganya 
ku ngeri ki gye baali ab'okuzzaawo Ejjinja Eriddugavu mu 
kifo kyalyo we baali balijje nga balongoosa Kaaba. 

Ekyaliwo ddala kye ky'okuba nga Nnabbi (okusaasira 
kwa Allah n'emirembe bibeere ku ye) yeggya mu kukola 
ebintu ebibi byonna ne mu kutyoboola eddembe ly'abantu 
abalala. Ekibiina kyokka kye yeetabamu nga tannaba 
kufuna bwa Nnabbi kyali kya Hilf al-Fudhwul, abaakola 
endagaano ey'okukola obulungi. Yabyetabamu kubanga 
ekibiina kino kyali kyewaddeyo okukolerera obwenkanya. 
Bye bakkaanyaako mu ndagaano eno byali bwe bityi: 

"Singa eddembe ly'omuntu ava e Makka oba ebweru liba 
lityoboddwa, omuntu alityobodde yali wa kulwanyisizaawo, 
era baali baakutwala ludda lwa muntu ayiikiriziddwa, 
okutuusa nga ataasiddwa oba ng'obulumi buliyiriddwa. 
Okulaba nga eddembe ly'obuntu, obwenkanya, emirembe 
n'obumu nga bibuna wonna." 

Endagaano eno eyali egenderera okulwanyisa 
okuyiikiriza n'okunyigiriza wamu n'okutyoboola eddembe 

ly'obuntu yasikiriza nnyo Nnabbi (okusaasira kwa Allah 
n'emirembe bibeere ku ye) ekyamutuusa n'okugamba 
ng'amaze n'okufuuka Nnabbi nti: 

"Nnaliwo mu nnyumba ya Abdullah ibn Jud'aan 
ne ba taata bange abato. Kino kyansanyusa nnyo ng'era 
sandisanyuse bw'entyo nga bampadde ebyobugagga 
by'omu nsi muno (engamiya emmyufu ennyingi) mu 
kfio ky'okwetaba mu ndagaano eyo. N'olwaleero singa 
baba bakumpita okuddamu okwetaba mu ndagaano eno 
nnandikikoze." 34 

Eky'okulabirako kino n'ebirala ebitaggwaayo ebiraga 
obwenkanya, okusaasira n'okulumirwa mu bulamu bwa 
Nnabbi (okusaasira kwa Allah n'emirembe bibeere ku ye) 
bifaananyi ebisaanira okugobererwa okutuusa ku nkomerero 
y'ebiseera. Ng'eriiso bwe lisobola okulaba ekitangaala 
ekyaka, amazima agali mu musubbaawa guno oguli 
waggulu ogwakira ensi tegayinza kugaanibwa, naddala 
mu nsi ey'omu nda (ey'omwoyo). Mu butuufu, nga bayita 
mu kukozesa amagezi, abayivu abatali Basiraamu bangi 
bakkiriza ebirungi bya Nnabbi n'ebintu bye yatuukako. Omu 
ku bano ayitibwa Thomas Carlyle, nga bwe twayogedde 
emabegako, yayogera mu kitabo kye, On Heroes, Hero- 
Worship and the Heroic in History, 35 nti okuzaalibwa kwa 
Nnabbi Muhammadi kwalaga okuvaayo kw'ekitangaala 
okuva mu kizikiza. 

Yo The Encyclopedia of Britannica (Ekkungaanyizo 
ly'ebigambo) yakakasa empisa ze ennungi ng'eyita mu 


34. Ibn Saadi, al-Twabaqaat, I, 129; Ibn Hishaam, al-Siirah al-Nabawiyyah, I, 
133-134; Ahmada ibn Hanbal, al-Musnadu, I, 190-193; al-Bayhaqi, al-Sunan 
al-Kubra, VI, 367 
Laba olup. 57 


35. 

kulangirira nti tewali kiseera kyonna Nnabbi oba omuntu 
azza obujja eddiini eyali atuuse ku ddaala ly'okuwangula 
eryo Muhammadi (okusaasira kwa Allah n'emirembe bibeere 
ku ye) lye yatuukako. 

Ye omuwandiisi Stanley Lane-Poole, yakkiriza nti 
olunaku Muhammadi (okusaasira kwa Allah n'emirembe 
bibeere ku ye) lwe yawangula abalabe be era lwe lunaku lwe 
yawangula olutalo olwali lusinga obunene olukwatagana 
n'empisa bwe yasonyiwa nga tewali kimukase Abakulayishi 
bonna ne Bannamakka bonna okutwalira awamu. 

Mu ngeri y'emu, omuwandiisi Arthur Gilman 
yawandiika ku buzito bwa Nnabbi mu kununula Makka. 
Yagamba nti obuzito bw'ebintu Bannamakka bye baamukola 
bwandimusenzesenze mangu okuwolera eggwanga. Naye 
yagaana abalwanyi be okuyiwa omusaayi ogw'engeri yonna. 
Yalaga okusaasira okutabangawo n'asigala ng'asiimye Allah. 


Nnabbi nga Bamushiriku bwe Baamulabanga 


Nnabbi Muhammadi (okusaasira kwa Allah n'emirembe 
bibeere ku ye) yeewangulira obwesige bwa Abawalabu 
Bamushiriku mu biseera by'obutamanya ddiini ebya 
Jaahiliyya. Ne Abu Jahli kennyini, eyali asinga obulabe eri 
Obusiraamu, lumu yamugamba nti: "Muhammadi! Sikuyita 
mulimba naye eddiini gy'oleese gye ssaagala..." 36 

Abalabe ba Nnabbi (okusaasira kwa Allah n'emirembe 
bibeere ku ye) abasinga obubi bakkiriza obwesimbu bwa 
Nnabbi munda mu mitima gyabwe, naye ebweru ne 


o 


36. Tirmidhi, Tafsiiri Suurah, 6,1; al-Haakim, al-Mustadraku, II, 345 

bamugaana olw'ensonga emu, kwekuluntaza. Kulaane kino 
ekinnyonnyola bw'etyi: 

"Tumanyi nti ddala ebigambo bye boogera bikunakuwaza naye 
ssi ggwe gwe balimbisa wabula aya z a Allah abalyazaamaanyi ze 
bawakanya. "(Kulaane, An'am, 6/33) 


Heraclius, Kabaka w'e Byzantine ow'ekiseera ekyo, 
eyawangula aba Persia mu mwaka gwa 628, yafuna ebbaluwa 
emuyita okuyingira Obusiraamu. Heraclius teyanyiiga 
wabula yalaga okufaayo era yayagala okumanya ebyali mu 
bbaluwa eyo. Yayagala okubuuza n'okufuna amawulire 
agakwata ku ddiini empya. Olw'ensonga eyo, yalagira 
bamuleetere mangu abamu ku bantu abaali bava mu nsi 
Nnabbi oyo omupya gye yali ava. Mu kiseera ekyo, Abu 
Sufyaani, eyali omulabe wa Nnabbi eyali talina kisa, yali mu 
Syria ng'akulembedde abasuubuzi b'e Makka. Gwali mwaka 
gwa mukaaga ogwa Hijra nga Abashiriki b'e Makka balina 
endagaano y'emirembe n'Abasiraamu ey'obutatabaalagana 
(gye baakolera e Hudaybiyya). Basajja ba Heraclius, abaali 
banoonya Bannamakka okubaggyako amawulire agakwata 
ku Nnabbi omupya baagwa ku Abu Sufyaani ne mikwano 
gye ne babatwala ewa Kabaka. 

Heraclius n'abakungu be mu kiseera ekyo baali mu 
ILYA oba Baytul Maqdis. Heraclius n'abakungu be bakkiriza 
Abu Sufyaani ne banne mu lubiri ne boogera nabo nga 
bayita mu mutaputa. Heraclius yabuuza: 

"Ani asinga okubeera okumpi mu luganda n'omuntu 
oyo eyeeyita Nnabbi?" 

Abu Sufyaani kwe kugamba nti: 

- 

"Mu bonna abali wano nze nsinga okubeera n'oluganda 
olw'okumpi naye." Heraclius kwe kulagira nti: 

"Mumusembeze kumpi ne mikwano gye! Njagala 
mikwano gye gibeere kumpi naye nga njogera naye." 

Kwe kukyukira omutaputa n'agamba nti: 

"Bagambe nti nja kubuuza omusajja ono ebibuuzo ku 
Nnabbi oyo omupya. Singa alimba, balina okuntemyako nti 
alimba." 

Abu Sufyaani bwe yali anyumya emboozi eno 
yagamba nti, "Ndayira Katonda, singa nnali simanyidde 
ddala nti mikwano gyange baali bayinza okuntunda ne 
babikkula ebirimbo byange nnandirimbye ku bikwata ku 
Muhammadi." Abu Sufyaani kwe kunyumya ebyaliwo ne 
Heraclius bw'atyi: 

Ekibuuzo ekyasooka kyali: 

"Olunyiriri lwe luli lutya?" 

Kwe kumuddamu nti: 

"Olunyiriri lwe luweebwa nnyo ekitiibwa mu bantu baffe!" 

Ko Heraclius nti: "Waliwo omuntu yenna eyeeyita 
Nnabbi ng'ono tannaba kweyita?" 

Ko nze nti: "Nedda". 

Ye kwe kubuuza nti: 

"Waliwo omuntu yenna eyali abadde Kabaka mu 
bakadde be ne bajjajja be?" 

Nze kwe kumuddamu nti: "Nedda." 

Heraclius kwe kumbuuza nti: 

"Abagoberezi be bava mu bantu abanyoomebwa oba 
abaawaggulu (mu ddaala)?" 

Nze kwe kumuddamu nti: "Bava mu bantu ab'awansi." 
Ye kwe kubuuza nti: 

"Omuwendo gw'abagoberezi be gweyongera 
bweyongezi oba gukendeera bukendeezi?" 

Namuddamu nti: "Omuwendo gwabwe gweyongera 
bweyongezi." 

Yabuuza nti: 

"Mu bantu abo waliwo yenna eyali avudde mu ddiini 
eyo empya olw'obutagimatira?" 

Nze kwe kumugamba nti: 

"Nedda." 

Yambuuza nti: 

"Mwali mumukutteko ng'alimba nga kino 
tekinnagwawo?" 

Kwe kumuddamu nti: 

"Nedda." 

Yeeyongera n'ambuuza nti: 

"Yali amenyeko ku ndagaano?" 

Kwe kumuddamu nti: 

"Nedda, endagaano z'aba akoze azituukiriza okuggyako 
kati twakola naye endagaano y'emirembe n'obutatabaalagana 
okumala ekiseera naye tetumanyi kiki ky'agenda okukola." 

(Abu Sufyaani yagamba nti, "Kino kye kyokka kye 
nnateeka mu kuddamu kwange ebibuuzo ekyali kigenderera 
okumwonoona.") 

Hraclius kwe kubuuza nti: 

"Mwali mulwanyeko naye?" 

- 

Kwe kukkiriza nti: 

"Ye." 

Ko ye nti: 

"Byagenda bitya mu ntalo ezo?" 

Nze kwe kumugamba nti: 

"Ebiseera ebimu twawangula naye ebiseera ebirala 
n'atuwangula." 

Kwe kumbuuza nti: 

"Abalagira kukola bintu nga kiki?" 

Namuddamu nti: 

"Atugamba kusinza Katonda Omu Yekka 
n'obutamugattako kintu kirala n'okuleka amasanamu 
gaffe bajjajjaffe ge baasinzanga. Atulagira kusaala, kubeera 
beesimbu na butayenda, okukuuma ekitiibwa kyaffe 
n'okukuuma enkolagana ennungi n'oluganda n'abantu be 
tulinako oluganda." 

Oluvannyuma Heraclius yagamba omutaputa nti: 

"Mugambe nti nnabuuzizza ebikwata ku lunyiriri lwe. 
Yagambye nti olunyiriri lwe lwa kitiibwa nnyo mu bo. 
Bannabbi bava mu nnyiriri eziweebwa ennyo ebitiibwa mu 
bantu baabwe. 

Ne mmubuuza oba nga waliwo omuntu we yenna 
eyeeyitako Nnabbi n'agamba nti nedda. Singa waaliwo eyali 
yeeyise bw'atyo nnandirowoozezza nti oyo gw'akoppa. 

Nnabuuzizza oba waliwo kabaka yenna mu bajjajja be 
n'agamba nti nedda. Singa waliwo eyali abaddeko kabaka 
nnandibuusizzabuusizza nti agezaako kulaba nga yeddiza 
engule ye. 

- G ^ a 

Nnamubuuzizza oba yali amusangirizza ng'alimba nga 
tannaba kweyita Nnabbi, n'agamba nti nedda. Nkimanyi bulungi 
nti omuntu atalimba bantu tayinza kulimbirira Katonda. 

Nabuuzizza ebikwata ku bagoberezi be oba nga bagwa 
mu kiti ky'abantu abaawaggulu oba ba wansi. Yagambye nti 
bagwa mu kiti kya bantu abali mu ddaala erya wansi mu bantu 
baabwe. Kimanyiddwa bulungi nti, ku ntandikwa, abagoberezi 
ba Bannabbi babeera mu bantu aba wansi mu kitundu. 


Nayagadde okumanya oba omuwendo gw'abagoberezi 
gweyongera oba gukendeera bukendeezi, n'agamba nti 
omuwendo gweyongera bweyongezi. Ekimu ku bintu 
ebyeyawulidde eddiini entuufu kwe kuba ng'omuwendo 
gw'abagoberezi baayo nga gweyongera ku ntandikwa. 

Nabuuzizza oba waliwo omu ku bagoberezi be eyali 
ayabulidde eddiini eyo empya ng'amaze okugyesogga, kino 
n'akigaana. Kino kye kizuula, essanyu ly'obukkiriza nga 
bwe limala okubugaana omutima emirandira ne gimera 
(abagoberezi tebayabulira ddiini eyo). 

Nabuuzizza oba yali amenyeeko ku ndagaano; n'agamba 
nti nedda. Bannabbi bali bwe batyo; tebamenya ndagaano 
gye baba bakoze. 

Nabuuzizza ky'ayagala abagoberezi be bakole. Yagambye 
nti abalagira kusinza Katonda Omu, n'obutamugattako kintu 
kirala, ku kino kw'ogatta okuba n'ensa, n'okuwangaala 
obulamu obw'ekitiibwa. 



Bw'aba nga bye yagambye bituufu, omuntu ono gye 
bujjako ajja kufuga ensi nga mw'otwalidde n'eno kwe 
nnyimiridde. Nnamanya ku by'okujja kwa Nnabbi oyo naye 
nnali simanyi nti wa kuva mu mmwe. Singa nnalowooza 
nti nnali nsobola okuyingira w'ali, nnandibadde mwetegefu 

okukkiriza obuzibu bwonna bwe nandyesanzeemu. Singa 
nnali naye, nnandinaazizza ebigere bye." 

Oluvannyuma Heraclius yasaba bamuwe ebbaluwa 
omubaka Dihya gye yali amuleetedde. Ebbaluwa baagireeta 
ne bagimusomera. Ebintu bino bye byali biwandiikiddwa 
mu bbaluwa: 

"Mu linnya lya Allah, Omusaasizi ennyo Ow'okusaasira 
okwenjawulo. 

Ebbaluwa eva wa Muhammadi, omuddu wa Allah era 
Omubaka we, egenda wa Heraclius, omukulembeze w'e 
Byzantine. Emirembe gibeere eri oyo agoberera ekkubo ettuufu. 

"Nkuyita eri Obusiraamu. Yingira Obusiraamu 
ojja kufuna okwesiima, ne Katonda empeera zo ajja 
kuzikubisaamu emirundi ebiri. Naye bw'onaagana ojja 
kubanga ovunaanyizibwa ku binaatuuka ku bantu bo. 

“Abange abantu b'ekitabo mujje eri ebigambo ebitugatta: 
obutasinza kirala okuggyako Allah, n'obutamugattako kintu 
kyonna; abamu muffe obutafuula balala basinzibwa atali Katonda 
Omu. Bwe baba bakigaanye (ne bakukuba omugongo), julira ntiffe 
tuli Basiraamu. " (Kulaane, aal Imraane, 3/64). 

Abu Sufyaani agamba nti: 

"Heraclius okwogera bye yayogera ng'ebbaluwa emaze 
okusomebwa, eddoboozi lyawulirwa n'amaloboozi ne 
gasituka mu bantu. Ffe olwo kwe kutufulumya." 

Nnagamba mikwano gyange nti: 

"Omulimu gwa Muhammadi gweyongedde mu 
maaso. Kati laba ne Kabaka yennyini owa Bani Aswfar 
(Babyzantine) amutidde! Okuva olwo nasigaza mu mutwe 
okumatira nti olunaku lumu agenda kubeera muwanguzi. 

Gye byaggweera nga nange Allah ampadde omukisa ne 
nnyingira Obusiraamu ." 37 

Mu ndaba yaffe, endowooza ya Kabaka wa Byzantine, 
Heraclius, ku bintu bye yawulira teyava mu mpisa ze. 

Okukyusa enzikiriza ya Kristo, ku ntandikwa eyali eddiini 
entuufu era ng'ezimbiddwa ku kukkiririza mu bumu bwa 
Katonda mu biseera ebyo kwali kwakatandika. Okulwana 
okuteekawo ebibumbe okwali kututte emirembe ebiri 
kwali kwakaggwa era ng'amakanisa gajjudde ebifaananyi 
n'ebibumbe. Eddiini y'eki Kristo yali yeesambye nnyo 
okukkiririza mu bumu bwa Katonda, era nga bwewaddeyo 
nnyo mu nzikiriza y'obusatu. Ekyava mu kwonoona eddiini 
okw'ekika kino bwe Busiraamu okujja buzze bujja "enzikiriza 
entuufu". Wadde ng'okwonooneka mu biseera ebyo 
kwali kugenze wala, naye kituufu nti waasigalawo abantu 
abaasigala bakkiririza mu bumu bwa Katonda. Okugeza, 
abantu abaawangangukira e Abysinia olw'embeera eyali 
tekyagumiikirizika mu Makka, baasisinkanayo Kabaka 
Najaashi, omu ku abo abaali balungamiziddwa. Yatuuka 
n'okusaza omusittale ku ttaka n'agamba nti: 

"Enjawulo wakati w'enzikiriza yange gye ngoberera 
n'ekyo kye mwogerako tetuuka bugazi bwa musittale guno." 

Kabaka Najaashi yali mugoberezi wa Kibiina ky'aba 
Arian abaali baakuuma enzikiriza yaabwe enkadde egoberera 
Kristo eyasooka. Kisoboka okuba nga Heraclius naye yalina 
enzikiriza y'emu. Wadde nga tewali bukakafu nti yakkiriza 
Obusiraamu. Kiteekwa kitegeerekeke nti enzikiriza ejja lwa 
mikisa gya Katonda. 


37. Bukhari, Jihaadi 102; Muslim, Jihaadi 1A 

Ku ludda olulala, ekintu kino kiraga nti n'abo abatakkiriza 
bubaka bakkiririza mu bwesimbu n'empisa ebya Nnabbi 
Muhammadi (okusaasira kwa Allah n'emirembe bibeere 
ku ye). Nga Nnabbi Muhammadi tannasenguka kugenda 
Madiina ekimanyiddwa nga Hijra, Bamushiriki b'e makka 
baali baateresa Nnabbi Muhammadi ebintu ebyomuwendo. 
Bwe yasalawo okuva e Makka, yalagira Ali ebintu ebyo 
okubizza eri bannyini byo mu Makka. 


Omutontomi Kemal Edip Kurkcuoglu awa amagezi 
era n'alabula abatafaayo abo abawugulwa ne batagoberera 
ebitendo bya Nnabbi ebirungi - wadde nga bye 
twayogeddeko waggulu bitono ddala. 

Okugzua okuva mu liiso ly'omutima, woowe, woowe! 

Kibonerezo kimala mu nsi ne ku lunaku Iw'enkomerero 

Eri oyo atamanyi okusinziira ku by'omwoyo. 


Tusaba Allah atuteeke mu bagoberezi ba Nnabbi abo 
abamugondera n'omukwano era abalowooza ku bitendo 
bye. Yali nkomerero ey'okusaasira n'okulumirwa, okwo nga 
n'ekitono ennyo kiri bweru wa kutuukako. 

Yakola nnyo alungamye abantu n'obwesimbu 
obusembayo. Awamu n'ekyo baamukasuukirira amayinja 
ne bamukolimira. So nga ye ng'ekyokuddamu yasabiranga 
basabire. Kino Zayidi ibn Haaritha kyamuyitirirako 
n'amubuuza nti: 


"Mubaka wa Allah! Bakubonyaabonya mu ngeri yonna gye 
basobola naye ate ggwe n'osigala ng'osabira basabire bulungi!" 

Nnabbi kwe kumuddamu nti: 

"Oyagala mbakolere ki ekirala? Nze bantuma lwa 
kusaasira sso si lwa kulaga busungu " 38 

Kino tekimala okuwa obujulizi nti Nnabbi Muhammadi 
yali ntikko y'okuwaayo, okutuukiriza, obuteerabira, 
omutima omulungi, okusaasira, n'okulumirwa? 

Abantu abaatwala Krishna ne Budha nga bakatonda, ne 
batwala Yesu ng'omwana wa Katonda, ne balaba Falaawo ne 
Nimroodi nga bakama baabwe, n'abo abantu abakwatirwa 
ekisa abasinza ebisolo, oba ebintu by'obutonde n'omuliro, 
amazzi n'ebbanga, ab'ekika ekyo bonna bandibadde 
beetegefu okukkiriza Nnabbi Muhammadi nga "katonda". 
Naye ye yalangirira nti: "Nze ndi muntu nga mmwe. Nfuna 
bufunyi bubaka obugamba nti Katonda wammwe ali Omu." 
(Kulaane, Kahfu, 18/110). 

Teyakoma okwo naye yagatta ekigambo "Abduhu" 
ekitegeeza nti muddu wa Allah, ku shahadah omuntu 
gy'ayogera okulangirira okukkiriza kwe obwannabbi bwa 
Muhammadi, ng'ensonga eyamukozesa ekyo kwe kukakasa 
nti abantu b'Ekibiina kye tebabula. Omubaka wa Allah 
(okusaasira kwa Allah n'emirembe bibeere ku ye) lubeerera 
yakyogeranga kkaati nti teyalina maanyi ga njawulo. 
Okugeza alina lwe yagamba nti: 

"Teri muntu aliyingira Ejjana olw'emirimu gye gye yakola." 

Buli omu yeewuunya, kwe kumubuuza nti: "Naawe, 
Omubaka wa Allah?" 

Ko ye nti: 


38. Muslim, Birr 87; Abu Ya’ala, al-Musnadu , XI, 35 

"Nange! Okuggyako ekisa kya Katonda wange nga 
kye kinnyambye! Okuggyako okusaasira kwa Katonda, 
emikisa gye, n'okusonyiwa kwe nga bye binzingiddemu, 
sijja kukkirizibwa kuyingira Jjana; ebikolwa byange byokka 
tebijja kumala kuntaasa okuyingira mu Jjana !" 39 

Enkola eno ey'empisa yajja ng'okusaasira okuva ewa 
Katonda era abantu tebasobola kugikoppa. 

Obubaka buno busengejje bulungi, era nga kyamagero 
era bujjudde obwesimbu n'okuwagira. Okutegeera obulungi 
amakulu agali mu Kulaane ne Ssunna kisoboka singa 
omuntu abeera kumpi n'omutima n'empisa za nnabbi 
(okusaasira kwa Allah n'emirembe bibeere ku ye). Ekitali 
ekyo tekisoboka kubitegeera. 

Teri kitonde kiyinza kutenda bitendo bye mu ngeri 
ematiza. Empisa ze ezaawaggulu n'okubeerawo kwe 
tebisobola kutegeerekeka. Abayivu, Bafilosofa, abafuzi 
b'emyoyo, ne Malayika Omukulu Jiburiilu yennyini 
baatwalanga eky'okubeera okumpi naye ng'ekitiibwa 
ekyamaanyi era ensibuko y'essanyu. 

Emirimu gya Bannabbi bonna gyabeeranga n'ekkomo mu 
biseera n'ebifo, okuggyako Nnabbi Muhammadi (okusaasira 
kwa Allah n'emirembe bibeere ku ye). Ono Allah yamuwa 
obuvunaanyizibwa okubeera omulungamya w'abantu bonna 
mu bifo n'ebiseera byonna. Wadde ng'enkola ey'empisa 
teyajjululwa okuva ku Bannabbi abaasooka okututuukako, 
obubaka bwa Nnabbi Muhammadi (okusaasira kwa Allah 
n'emirembe bibeere ku ye) bwagendererwamu okubuna 


39. Bukhari, Riqaaq 18; Muslim, Munaafiquuna 71-72; Ibn Maajah, Zuhud 20; 
Daarimi, Riqaaq 24; Ahmada ibn Hanbal, al-Musnadu, II, 235 

ebiseera byonna n'ebifo byonna, okuva ku bubaka obwasooka 
okukka okutuusa ku lunaku olwasembayo, era ekyava mu 
ekyo ye Allah okukisalawo nti empisa za Nnabbi (okusaasira 
kwa Allah n'emirembe bibeere ku ye), nga mw'otwalidde 
n'obuntu obusembayo obutono, zaali zaakujja nga zijjululwa 
okutuuka eno gye tuli nga ziyita mu mikono gya banyumya 
ebigambo abeesigwa. Okujjulula kuno kukuuma ebintu bino 
obutabula okutuuka ku Lunaku olw'enkomerero. Ensonga 
eri emabega wa kino kwe kusalawo okutukuvu nti abantu 
bonna abali mu biseera eby'enkomerero batwala Nnabbi 
ng'eky'okulabirako ekirungi. 

Abawalabu mu mbeera zaabwe baalayiranga ekintu 
kye baasinganga okutwala nga kya muwendo. Naye wadde 
nga Allah ekyo teyakikolako ku Nnabbi yenna, mu Kulaane 
yalayira obulamu bwa Nnabbi Muhammadi (okusaasira kwa 
Allah n'emirembe bibeere ku ye) n'agamba nti: "La a'mruka!" 
(ndayidde obulamu bwo). Omutontomi Omuottomani Seeka 
Ghalib okulayira kuno yakuddamu bw'atyi: 

Mukulembeze wange! Ggwe Kabaka wa Bannabbi, ggwe 
Kabaka ow'ekitiibwa. 

Mukulembeze wange! Oli nsibuko y'essanyu etaggwaawo eri 
abo abatalina mwasirizi. 

Mukulembeze wange! Ggwe mutwe gw'obuntu mu kubeerawo 
okutukuvu. 

Mukulembeze wange! Wawagirwa ne Allah okulayira obulamu 
bwo, "la a’mruka!" 

Mukulembeze wange! Ggwe Ahamada, Mahmuudu ne 
Muhammadi! 

Mukulembeze wange! Ggwe Kabaka eyalondebwa okuva ewa 
Allah gye tuli. 

Ekirala ekyeyawulidde Nnabbi oweekitiibwa (okusaasira 
kwa Allah n'emirembe bibeere ku ye) kwe kuba nga Allah 
mu Kulaane teyamuyitanga butereevu n'erinnya. Agamba 
"Owange Nnabbi!", "Owange Rasuulu (Omubaka)!", 
"Owange Muzammilu!", Owange Mudatthiru!", naye ssi 
na linnya lye. So nga Bannabbi abalala yabayitanga mannya 
gaabwe. Okugeza, "Owange Adamu!", "Owange Nuuhu!", 
"Owange Bulayimu!", "Owange Musa!", Owange Dawuda!", 
"Owange Yisa!", "Owange Zakariyya!", "Owange Yahaya!" 
Mu njawulo eno tuyigiramu Nnabbi Muhammadi (okusaasira 
kwa Allah n'emirembe bibeere ku ye) okubeera ow'enjawulo. 

Teweerabira okulamusa n'okusabira Nnabbi emirembe 
n'okusaasira ne salawat ne salaamu! Ojja kwetaaga 
okuwolereza kwe (shafaa'ah) n'okukuteerawo akabega ku 
Lunaku olusinga entiisa, olwo lwe Lunaku lw'okusasula. 


v 

'Katonda wange! N'okukkiriza kuno, tuzuukize ku Lunaku lw'enkomerero". 










"Katonda wange! Nkusaba ompe obwangu mu 
mulimu gwange, so si buzibu, era ogutuuse ku nkomerero 
ey'emikisa" (Edduwa entongole). 

Mu byafaayo byonna, Nnabbi yekka era omuntu obulamu 
bwe obwawandiikibwako mu bujjuvu ye Muhammadi 
Omulondemu (okusaasira kwa Allah n'emirembe bibeere 
ku ye). Ebikolwa bye, ebigambo n'engeri gye yali awuliramu 
mu nda byonna byawandiikibwa mu bulambalamba era ne 
bibalibwa ng'ebyafaayo ebituufu era ebiramu. 

Obulamu bwe bujja kubeera kyakulabirako emirembe 
gyonna, okutuuka ku Lunaku lw'enkomerero. Mu ssuura 
Qalam, mulimu aya egamba nti: "Mazima ddala oli wa 
mpisa nnungi" (Kulaane, Qalam, 68/4). 

Nnabbi (okusaasira kwa Allah n'emirembe bibeere ku 
ye) teyali musomesa busomesa eyasomesa Kulaane mu 
bigambo, naye era yali kyakulabirako ekiramu eyassanga 
mu nkola ebyo ebyawandiikibwa mu Kulaane. Jabbeeri 
anyumya nti Nnabbi Muhammadi (okusaasira kwa Allah 
n'emirembe bibeere ku ye) yagamba bw'atyi: 

"Allah Owaawaggulu yantuma kujjuuliriza mpisa 
ezisinga obulungi " 40 


40. Muwattwa’a ,HusnulKhulq 8; al-Bayhaqi, al-Sunanal-Kubra,X, 191; al-Qudat, 
Musnad al-Shihab, II, 192; al-Twabaraani, al-Mu'jam al-Awsatw, VII, 74 

Ye Abdulla ibn Salaam, eyali omuyivu Omuyudaaya 
(Omuyawudi) n'ayingira Obusiraamu, bwe yasisinkana 
Nnabbi (okusaasira kwa Allah n'emirembe bibeere ku ye), 
ekitangaala n'amakulu ag'omu nda bye yalaba mu kyenyi 
kye byamuyitirirako n'agamba nti: 

"Omuntu alina ekyenyi ekifaanana bwe kityo tayinza 
kubeera mulimba." 41 

Ng'amaze okulaba ebyo yayingira Obusiraamu.. 

Obutukuvu bw'omutima mu Nnabbi w'Okusaasira 

Nga bwe twayogedde edda, Nnabbi Muhammadi 
(okusaasira kwa Allah n'emirembe bibeere ku ye) kirabo 
ekitukuvu era kyakulabirako ekituukiridde eri abantu 
bonna. Abo bonna abanoonya essanyu bayinza okugoberera 
eky'okulabirako mu ngeri yonna gye basobola. Buli kintu 
Nnabbi Muhammadi (okusaasira kwa Allah n'emirembe 
bibeere ku ye) kye yakola kyakulabirako ekyaddala eri abo 
abawangaalira mu Busiraamu mu ngeri eyannamaddala. 
Okwongera ku bino waliwo ebintu ebirala omuntu by'alina 
okulowoozaako ebikwatagana n'emigaso gy'ayinza okufuna 
mu bwennyini bwa Nnabbi Muhammadi. 

1. Ebikolwa ebimu bisobola kukolebwa na maanyi ga 
njawulo ageeyawulidde Bannabbi. Mu butuufu ne Nnabbi 
(okusaasira kwa Allah n'emirembe bibeere ku ye) yennyini 
abantu abaali bamubeera ku lusegere yabeekesanga 
obutakoppa ebintu bino. Okugeza, ebiseera bingi yasaalanga 
ekiro okutuusa n'ebigere bye lwe byazimbanga, era ng'asiiba 
n'atasiibulukuka okumalira ddala ennaku eziwera. 


41. Tirmidhi, Qiyaamah 42; Ibn Maajah, Iqaamah 174; Daarimi, Swalat 156; A 
mada ibn Hanbal, alMusnadu , V, 451 

2. Ebintu ebimu Nnabbi Muhammadi (okusaasira 
kwa Allah n'emirembe bibeere ku ye) bye yakola byali 
byeyawulidde ye yekka: okugeza, okuwasa abakazi abasukka 
ku bana ne saddaaka okubeera haraamu ku ye oba omu ku 
baana be oba bazzukulu be okutuusiza ddala ku Lunaku 
lw'enkomerero. 

Waliwo eky'okuyiga ekikulu mu kikolwa kya Nnabbi 
kye yakolanga eky'okugabirangawo omugabo gwe gwe 
yafunanga mu minyago gy'olutalo, mu biseera by'entalo. 
Kino yakyegenderezanga nnyo obulamu bwe bwonna 
okutuusa lwe yassa omukka omuvannyuma. 

Omubaka wa Allah (okusaasira kwa Allah n'emirembe 
bibeere ku ye) yali mulwadde nnyo era ng'ekiseera kye 
eky'okusisinkana ne Omutonzi we nga kisembedde. Waliwo 
akaseera we yalagira mukyala we Ayisa (Allah amusiime) 
agende agabanyizeemu abanaku dinaari omukaaga (6) 
oba omusanvu (7) ze yasangibwa nazo. Nga wayiseewo 
akaseera katono yabuuza Ayisa oba ssente yali aziwadde 
abanaku, naye nga Ayisa yali yabyerabidde, engeri gye 
yali atawaanyizibwa ennyo n'okubudaabuda n'okujjanjaba 
Nnabbi. Yasaba Ayisa amuddize dinaari, olwo n'azikwata 
mu mukono n'agamba nti: 

"Muhammadi, Omubaka wa Allah, tasuubira 
kusisinkana Katonda we nga tannagabanyiza dinaari zino 
mu banaku" 

Oluvannyuma yaziwa amaka ataano (5) aga Ba'ansaari e 
Madiina. N'agamba nti: 'Kati mpulira emirembe. 42 

Oluvannyuma ne yeebakamu. 


42. Ahmada ibn Hanbal, al-Musnadu, VI, 49, 86, 182; Ibn Hibbaan, ■dl-Swahiihi, 

II, 491; al-Humaydi, al-Musnadu, I, 135. m 

Ye Ubaydullah ibn Abbaasi anyumya bino wammanga: 
"Olunaku lumu Abu Dharri yangamba bw'atyi: 
'Mutabani! Nja kukunyumiza emboozi eno, olwo 
n'annyumiza emboozi eno wammanga: 

"Lumu nnali ne Omubaka wa Allah (okusaasira kwa 
Allah n'emirembe bibeere ku ye) n'akwata omukono gwange 
n'angamba nti: 

'Abu Dharri! Singa olusozi lw'e Uhudi nga balunfuulira 
zaabu, zaabu oyo yenna nandimugabye mu kkubo lya Allah 
era sandiyagadde kusigazaawo na qiraatwi 43 emu bw'etyi 
we nfiira. 

Namubuuza bw'entyi: 

"Mubaka wa Allah! Ogambye qiraatw oba qintwar 44 
nga gy'otayagala kuleka ng'ofudde? 

Ye kwe kuddamu: 

'Abu Dharri! Nze nkendeeza, ggwe oyongeza! Nze 
njagala Nkomerero, ate ggwe oyagala nsi eno! Ngambye 
sandiresse mabega wadde qiraatw, qiraatw, qiraatw.' Ekya 
qiratw yakiddamu emirundi esatu miramba." 45 

Embeera ya Omubaka wa Allah (okusaasira kwa Allah 
n'emirembe bibeere ku ye) ennungi kye kipimo ekisembayo 
waggulu. Abantu abalina okumugoberera tebateekeddwa 

43. Qiraatw kye kipimo ekisingayo obutono ekya zaabu, ekiyinza okwenkana 
gulaamu y’olwaleero. Qiraatw emu yali yenkanankana barley ebijanjaalo 
bitaano 

44. Kino kipimo kya zaabu kirala. Bw’oba ng’otutte qiraatw okuba nga yenkana 
gulaamu, yo qintar oba ogigeerageranya ku kilo gulaamu 

45. Bukhari, Buyu-u 100; Muslim, Zakat 31; Abu Dawuda, Witr 23; Daarimi, 
Riqaaq 53; Ahmada ibn Hanbal, al-Musnadu, II, 467 

kutuuka ku ddaala eryo. Mu mazima amatuufu, ate 
kyandibadde kya mutawaana singa Abasiraamu bonna 
bagezaako okugoberera buli kifaananyi kya Nnabbi mu 
ngeri nga bwe yakikola awatali kukyusaako na kamu. 
N'ekirala okukola buli kintu nga Nnabbi bwe yakikola mu 
ngeri yennyini gye yakikolamu kiri wabweru wa busobozi 
bwa muntu. Ensonga lwaki kino kiri bwe kityo ekwata ku 
Nnabbi yekka. 

Ebikolwa ebyeyawulidde Nnabbi yekka tebikoma ku 
bifaananyi bye twayogeddeko waggulu byokka. Waliwo 
n'ekifaananyi ekirala eky'amateeka agafuga ebintu 
ebisikirwa. Amateeka agakwata ku kugabanya ebintu bya 
Nnabbi ago nago geeyawulidde ye yekka tegakwata ku 
muntu mulala. 

Nnabbi (okusaasira kwa Allah n'emirembe bibeere ku 
ye) yagamba bw'atyi, "Ffe Bannabbi tetuleka bintu bikalu 
bya kusikira" 46 . 

Na bwe kityo kimanyiddwa nti Nnabbi (okusaasira kwa 
Allah n'emirembe bibeere ku ye) yagamba nti: "Ekirabo 
ky'omukkiriza mu nsi eno bwe bwavu." 47 Nnabbi yali 
yeenyumiririza mu bwavu era endowooza ey'ekika kino yali 
ku ye yekka. So ng'ate yagamba bw'atyi, "Omukono oguwa 
(ogwawaggulu) mulungi okusinga ogufuna (ogwa wansi)." 48 
N'omusingi guno, tusobola okugamba nti yali akubiriza 


46. Bukhari, Khmsu 1; Muslim, Jihaad 54; Abu Dawuda, Imaarah 19; Tirmidhi, 
Siyar 44; Nasaa-i, Fay’ 9; Muwattwa, Swadaqah 8; Daarimi, Zakat 22; Ah- 
mada ibn Hanbal, al-Musnadu, II, 67 


47. Al-Daylami, al-Firdawsi, II, 70 

48. Bukhari, Waswava 9; Muslim, Zakat 94; Abu Dawuda, Zakat 28; Tirmidhi, 
Zuhud 32; Nasaa-i, Zakat 50; Muwattwa’, Sadaqah 8; Daarimi, Zakat 22; Ah- 
mada ibn Hanbal, al-Musnadu, II, 67 

- 

bantu okufuna ebyobugagga nga bayita mu makubo 
amatuufu basobole okuba mu bantu abasobola okugaba. 

N'olw'ekyo, amateeka agoogera ku bwavu tegasobola 
kuwaga bantu kubeera baavu wabula gagenderera kuwagira 
muntu kubeera mumativu n'enteekateeka za Katonda, era 
gatusomesa okwesigamira ku kwagala n'okusalawo kwa 
Allah n'okukkiriza by'aba ageze. 

3. Okuwangaalira mu mateeka agafuga zuhudu 
(omutima okuguggya ku bintu by'ensi eno) ne taquwa 
(okwewala ebintu ebibuusibwabuusibwamu), mpisa nnungi 
ezisembeza omuntu okumpi ne Allah. Wabula ebantu bonna 
mu kitundu tebasobola kuwalirizibwa kuwangaala bulamu 
bwe butyo; okuwangaala obulamu nga buno kisinziira 
ku busobozi na talanta ez'abantu nga ziwagira, mu ngeri 
ennambulukufu oba etali nnambulukufu, okukulaakulana 
kw'eby'obuwangwa n'obwesimbu bw'omwoyo. N'ekiva mu 
kino kwe kuba nga wadde zuhud ne taquwa bigaana omuntu 
amasanyu g'ensi eno, abantu bonna okubikozesa mu ngeri 
yennyini tekyandifuuse nsonga etuusa enkyukakyuka 
y'embeera z'abantu okwonoonekera ddala, olwo abantu 
abalina emyoyo emigagga ate abalabe baabwe abalowooleza 
mu bintu by'ensi ne babayisa. Ng'etteeka, okweyongera 
kwaffe tulina kukupima buli lunaku nga bwe kiri mu hadiisi 
egamba bw'etyi: 

"Omuntu oyo ennaku ze ebbiri ezisigala nga zifaananira 
ddala ssi wa muffe." 49 Wano we tufunira obujulizi 
obulaga nti etteeka lino teririna we likontanira na musingi 
okuzimbirwa Zuhud ne taquwa. Kino kiri bwe kityo kubanga 


49. Al-Bayhaqi, Kitaabu al-Zuhudal-Kabiir, II, 367; al-Daylami, al-Firdawsi, III, 
611; Abu Nu’aym al-Iswbahaani, Hilyah al-Awliyaa, VIII, 35 

obutaba na bwetaavu mu bulamu bw'ensi tekuli ku ddaala 
ery'okubeerawo kwe kintu okuteekeddwa mu nkola era 
n'engeri gye kirabikamu, wabula ku ddaala ly'omwoyo 
n'amagezi nga Jalaaluddiini Ruumi (Allah akuume omwoyo 
gwe nga mutukuvu) bwe yagamba nti: "Amakulu ga 
'obulamu bw'ensi (edduniya)' bwe butawulira muli nti 
Katonda w'ali! Tekikwata ku ssente, bakazi, oba byambalo. 
Kino kitegeere bulungi." 50 

Bwe tugendera ku kino, okubeera n'ebyobugagga 
n'okubeera omugagga, tebirina we bikontanira na Zuhud ne 
taquwa kasita omuntu tafuuka muduubuuzi era ng'ebintu 
tabiwa kifo mu mutima gwe. Ku ludda olulala, ebyobugagga 
ebitono n'essente entono biyinza okufuuka eby'okusinza 
kasita okubyagala ennyo kuyingira mu mutima. Bw'otwala 
ekifaananyi kya Bannabbi, obulamu bwa Nnabbi Sulayimaani 
(emirembe gibeere ku ye) n'obulamu bwa Basswahaba nga 
Abu Bakari, Uthumaani, Twalha, ne Abdu Rahmaani ibn 
Awf, Allah bonna abasiime, bifaananyi birungi ebiraga engeri 
omuntu gy'ayinza okupimamu n'obwenkanya ebintu bino. 

Ebiseera ebimu, okulabika kwa taquwa ne Zuhud kuyinza 
okuba nga kuva ku kubulwa bintu naye nga si butayagala 
obw'omunda obw'ensi eno. Mu mbeera ezo, taquwa kubeera 
kukkiriza mbeera ya bwavu n'essanyu mu ngeri Allah gye 
yageramu. Naye, singa mu kifo ky'okukkiriza ebintu nga 
bwe biri, omuntu agaana bugaanyi embeera nga bw'eri, eyo 
tebeera taquwa. Okugeza, wadde nga Nnabbi ebiseera ebimu 
yasibanga ejjinja ku lubuto lwe okusobola okuweweeza 
ku njala ey'amaanyi eyabeeranga emuluma, ekifaananyi 
era kiraga nti engeri esinga obulungi ey'okwebaza kwe 


50. Can, Sefik, Mesnev Teremesi, (Istanbul, 1997), V.II, olup. 55 

kukkiriza okugabana by'oba ofunye n'abantu abalala 
awatali kakwakkulizo. Eno y'engeri esinga okugwa mu kiti 
kya taquwa ne Zuhud. Okukweka ebyobugagga n'obukodo 
okubifuula taquwa (eddiini), okwo kubeera ngeri emu 
ey'okukwenyakwenya era tebiyinza kubeera bya ddala. 

Bwe tukitunuulira mu ngeri eno tukisanga nga Nnabbi 
ye muntu eyali asinga okubeera ne taquwa mu bantu 
bonna. Taquwa gye yalina yamutumanga okuwangaalanga 
empangaala ng'abaavu gye baawangaalanga. Ayisa (Allah 
amusiime) yagamba nti: 

"Nnabbi Muhammadi (okusaasira kwa Allah n'emirembe 
bibeere ku ye) yafa nga tajjuzza mu lubuto lwe mugaati gwe 
ngano ennaku ebbiri eziddiringana" 51 . 

Anasi (Allah amusiime) ye yanyumya bw'atyi: 
"WaliwoebiseeraNnabbi(okusaasirakwaAllahn'emirembe 
bibeere ku ye) lwe baamuyitanga ku bijjulo n'akkiriza naye nga 
bya mugaati gwa ngano n'omuzigo ebyabeeranga bibulako 
akatono okwonooneka. Mu bwetoowaze bwe yakkirizanga 
era n'agenda mu bijjulo eby'engeri eyo. Kuno kw'ogatta okuba 
nga yasinga engabo ye ew'Omuyudaaya omu, naye olw'engeri 
gye yettanirangamu okugaba n'okuwaayo ebirabo, teyasobola 
kununulayo ngabo eyo". 52 

Awamu n'ekyo, Nnabbi (okusaasira kwa Allah 
n'emirembe bibeere ku ye) yagaana okweziyiza okulya 
emmere eya halaal n'eby'okunywa mbu kubanga taquwa 
omuntu emutta. Yalyanga n'anywa ebintu ebya halaali. 

51. Bukhari, Aymaan, TL; Muslim, Zuhud 20-25; Nassa-i, Dahaaya 37; Ibn Ma - 
jah, Atw 'imah 48; Ahmada ibn Hanbal, al-Musnadu, II, 98. 

52. Bukhari, Jihaadi 89; Tirmidhi, Buyuu-u 7; Nasaa-i, Buyuu-u 58; Ibn Maajah, 
Ruhunu, I; Daarimi, Buyuu-u 44; Ahmada ibn Hanbal, al-Musnadu, I, 236. 

- 

Kyokka mu kiseera kye kimu, eky'emmere okubeera halaali 
tekyamuwaganga kukkuta nnyo. 

Lumu yatuuka n'okugamba omusajja eyali yeebajjagala 
nga w'ali nti: "Lekera awo okwebajjagala! Abo abalya ne 
bakkuta nnyo ne bajjuza embuto zaabwe mu nsi muno be 
bo abalirumwa ennyo enjala ebiseera ebiwanvu 53 . Hadiisi 
endala egamba bw'etyi: 

"Tewali muntu ajjuza kintu kiteekebwamu mu ngeri eya 
kabi ng'oyo ajjuza olubuto lwe. Mazima ddala, ennoga ntono 
ezimala omuntu okuyimirira. Bw'aba ow'okweyongera 
okulya, kale kimu kya kusatu akirekere emmere, kimu kya 
kusatu akirekere amazzi, n'ekimu eky'okusatu akirekewo 
nga kya kumwanguyiza kussa" 54 . 

Lino lye kkubo erya wakati mu kulya n'okunywa. 

Eno y'enkola erimu amakubo agatasangikasangika 
agagendererwamu okufuga omululu oguli mu bantu. Mu 
ngeri eno, essomero lya Nnabbi (okusaasira kwa Allah 
n'emirembe bibeere ku ye) lyagunjula abaavu n'abagagga 
mu ngeri y'emu, awamu n'abafuzi okuva mu mitendera 
egyenjawulo mu bantu b'ebitundu, mu ngeri esinga 
obulungi, olwo emitima gyabwe ne gifuna essanyu nga 
kino kisinziira ku ngeri gye baagonderangamu Nnabbi. 
Mu ssomero ly'obwannabbi lino waliwo abagagga bangi 
abaawangalanga mu ngeri y'obwetoowaze nga balinga 
abaali abaavu, ate n'abaavu bangi abaawangaalanga nga 

53. Tirmidhi, Swifatul qiyaamah 37; Ibn Maajah, Atw'imah 50; al-Twabaraani, 
al-Mu'jam al-Awsatw, IV, 249; al-Bayhaqi, al-Shu ’ab al-Imaani, V, 27 

54. Tinnidhi, Zuhud 47; Ibn Maajah, Atw’imah 50; Ahmada ibn Hanbal, al-Mu - 
nadu, IV, 132; al-Haakim, al-Mustadraku, IV, 135, Ibn Hibbaan, al-Swahiih, 

basiimu eri Allah nga balinga abagagga. Abagagga bangi 
n'abafuzi abaakolanga obutaweera mu mirimu gy'okugaba 
baafuluma mu ssomero lino. Mu byafaayo by'Obusiraamu, 
bingi ebitunyumizibwa ku Bakaliifa abeetikkanga 
emmere ku migongo gyabwe ne bagitwalira abanaku, 
n'abaafumbiranga abanaku emmere (era bimanyiddwa) 55 
Waliwo n'omusango ogwali wakati w'omunene Fatih Sultan 
Mehmed ng'awawaabirwa omuzimbi Omuguliiki, n'engeri 
omukulu ono gye yassa ekitiibwa mu nsalawo ya kkooti nti 
Omuguliiki ataali Musiraamu ng'era yali talina butuuze mu 
ggwanga ly'Obusiraamu ye yali omutuufu. Kino kintu kirala 
ekiraga emikisa n'okusaasira eri obuntu ebiva mu ssomero 
lya Nnabbi erya taquwa. 

Omubaka wa Allah (okusaasira kwa Allah n'emirembe 
bibeere ku ye) yannyonnyola Zuhud mu ngeri esinga 
obulungi bwe yagamba nti: 

"Zuhud eri ensi eno si kwe kufuula haraamu ebintu ebiri 
halaali, oba okwesamba ebintu ebyobugagga. Wabula Zuhud 
eri ensi eno kwe kwesigamira ku bintu ebiri mu mikono 
gya Allah okusinga bwe weesigamira ku bintu ebiri mu 
mikono gyo, ate mu biseera by'ebizibu (n'emitawaana), kwe 
kusuubira empeera eziva mu kugumiikiriza n'okugumira 
obuzibu obwo 56 . Mu Zuhud n'okumatira, Nnabbi (okusaasira 
kwa Allah n'emirembe bibeere ku ye) kye kifaananyi 
ekisingayo obulungi eky'olubeerera eri obuntu bwonna. 
Zuhud y'ereeta obulamu obulungi n'essanyu mu mutima 
gw'omuntu n'omubiri gwe ng'efuga okwagala okusukkiridde 




55. 

56. 


Suyuutwi, Taarikhil Khulafaa, olup. 91-92 

Tirmidhi, Zuhud 29; Ibn Maajah, Zuhud 1; al-Twabaraani, al-Mu'jam al- 
Awsatw, III, 57; al-Bayhaqi, Shu ’abul Imaani, VII, 218 

eri amasanyu g'ensi, obutasendebwasendebwa okusanyuka 
kw'ensi okw'ekiseera, obutaleka nsi eno kwefuga mutima 
gwa muntu, obutayagala bintu okusinga okwagala Allah ne 
Nnabbi we, n'okuleka ebintu ebijja omuntu ku kusinza Allah 
ate nga tebirina mugaso gwonna ku Lunaku lw'enkomerero. 
Mu ngeri endala, okwagala ensi eno kya kabi, ekijjudde 
obulumi n'obutali butebenkevu, ebimala amaanyi gonna mu 
mutima ebikooya omubiri. Nnabbi Muhammadi (okusaasira 
kwa Allah n'emirembe bibeere ku ye) yagamba bw'atyi: 

"Zuhud eri ensi eno ereeta obumativu n'eddembe mu 
mutima. Okwagala ensi kwongera ennaku n'obulumi ..." 57 

Hadiisi endala ewa amagezi gano: "Laga obutayagala eri 
ensi eno Allah ajja kukwagala; laga obutayagala eri ebintu 
ebiri mu mikono gy'abantu, abantu bajja kukwagala!" 58 

Zuhud lye limu ku makubo ge bakubiriza abantu 
okukwata okusobola okwenganga emitawaana egiri mu nsi 
muno. Waliwo hadiisi egamba bw'etyi: 

"Omweru si wa nkizo okusinga omuddugavu. Tewali 
nsibuko ya muntu esinga ya mulala. Okusukkuluma 
kw'omuntu kuva mu taquwa" 59 . 

Era Nnabbi yagamba nti: 

"Obubaka (okuva eri Allah) tebwandagira kukungaanya 
bya bugagga, oba kufuuka musuubuzi. Obubaka 

57. Ahmada ibn Hanbal, Kitaabu al-Auhd, olup. 47; al-Qudaa-i, Musnadu al-Sh - 
haab, I, 188; al-Bayhaqi, Shu 'ab al-Imaani, VII, 268. (Hadiisi y’emubaagyo- 
gera ng’ebigambo bya Umaru) 

58. Ibn Maajah, Zuhud 1; al-Haakim, al-Mustadraku, IV, 348; al-Twabaraani, al- 
Mu’jam al-Kabiiru, VI, 193; al-Bauhaqi, Shu 'ab al-Imaani, VII, 344 

59. Ahmada ibn Hanbal, al-Musnadu, V, 158; al-Bayhaqi, Shu 'ab al-Imaani, IV, 289 

bwantumirwa okusaasaanya ekitiibwa kya Katonda, okubeera 
mu abo abavunnamira Allah, era n'okumuweereza." 60 

Hadiisi endala etuwa amagezi gano wammanga: 

"Bw'oyimirira okusaala, saala ng'eyo eringa ye sswala 
yo esembayo. Toyogera kintu kyonna ky'ogenda kwejjusa 
enkya. Teweegombanga abantu bye beegomba entakera." 61 

Olulala baamubuuza nti: 

"Muntu ki asinga okuba nga yatuukirira?" 

Kwe kuddamu nti: 

Abantu abatuukirivu beebo abeetukuza okweggyako 
ebyonoono, okubuusabuusa, okukumpanya, okulimba, 
n'ebbuba (oba obuggya) 62 . 

Nnabbi Muhammadi yali mwegendereza nnyo ku 
bintu ebikwata ku halaali ne haraamu. Era yeesambanga 
nnyo ebintu ebirimu okubuusabuusa. Lumu muzzukulu we 
Hasane, eyali omwana omuto mu biseera ebyo, yali atudde 
mu muzikiti ng'alaba engeri entende za zaka bwe zaali 
zigabanyizibwamu. Hasane yakwata entende emu n'agikuba 
mu ttama. Nnabbi (okusaasira kwa Allah n'emirembe bibeere 
ku ye) kwe kumulabulirawo nga bw'agamba nti: 

"Giwandule mangu! Giwandule mangu! Ggwe tomanyi 
nti ffe tetulya bintu bisaddaake?" Nnabbi omwana ono 

Ibn Abi Aaswim, Kitaab al-Zuhud, I, 391; al-Daylami, al-Firdawsi, IV, 95; 
Abu Nu’aym al-Iswbahaani, Hilyah al-AwIivaa ', II, 131; Ibn Adiyy, al-Kaam- 
ilfi a!-du ’afaa, III, 68 

Ahmada ibn Hanbal, al-Musnadu, V, 412; Ibn Maajah, Zuhud 15; al-Twab - 
raani, al-Mu ’jamu al-Kabiiru, IV, 154 

Ibn Hibbaan, al-Swahiihi, II, 76; Ibn Abi Shaybah, al-Muswannafu, VI, 167; 
Ma’mar ibn Raashid, al-Jaami, XI, 191 


60. 


61. 

omuto yamulagira awandule entende ku ttaka okuva mu 
kamwa 63 . 

Mawulaana Jalaaluddiini Ruumi (Allah atukuze 
omwoyo gwe) ng'ayogera ku mmere eya halaali yagamba 
bw'atyi: 

"Emmere omuntu gy'aluma eringa ensigo. Ebibala 
by'ebirowoozo n'ebigendererwa. 

"Emmere ekuleetera okwegomba n'amaanyi n'essanyu 
okuva mu kusinza n'okwewaayo eyo ebeera halaali; ate 
emmere ekuleetera obugayaavu mu kusinza n'okwewaayo 
eri Allah era egubya omutima ebeera haraamu. 

"Yongera ennoga z'emmere eri halaali mu bulamu bwo! 
Weewale emmere eri haraamu oba ennoga z'obuusabuusa 
osobole okufuna okuwoomerwa okusinza n'okugondera 
Allah era otuuke ku kumatira n'okufaayo kw'omutima ." 64 

Allah Owaawaggulu agamba mu Kulaane nti: 

"Ddala beesiimye abo abakkakkamu mu sswala zabwe. "(Kulaane, 
Mu'minun, 23/1-2) 


Endaba esinga okusaasaana mu bantu baffe y'eyo egamba 
nti eddiini y'enkola ey'enzikiriza ng'ekigendererwa kyayo 
kyokka kwe kuleeta essanyu ku Lunaku lw'enkomerero. So 
ng'ekigendererwa ky'eddiini si kufuna ssanyu lya ku Lunaku 
lw'enkomerero kyokka naye egenderera okussaawo embeera 


63. Bukhari, Zakat 60; Muslim, Zakat 161;Nasaa-i, Twahaarah 105; Muwattwa-a, 
Swadaqah 13; Ahmada ibn Hanbal, al-Masnadu, I, 200 

64. Ruumi, Jalaaluddiini, Mathnawii Ma’nawii, (Tehran, 1378) I, 1645-48; Can 
Sefik, Menevi Tercemesi, (Istanbul, 1977), VII, olup. 120 

ey'obutebenkevu n'emirembe eri abantu bonna ng'eyita mu 
kuteekawo obutebenkevu mu bulamu obw'embeera z'abantu. 

Ekiro kimu, Umaru, Allah amusiime, nga bwe yali enkola ye, 
yali atambula mu nguudo z'e Madiina. Yayimirira kubanga yali 
awulidde, wadde nga yali si ky'aliko, omukazi ng'akubaganya 
ebirowoozo ne muwala we. Emboozi yamutwaliriza. Maama 
w'omuwala yali agamba muwala we bw'atyi: 

"Tabula amazzi mu mata ge tugenda okutunda enkya". 

Omuwala yamuddamu nti: 

"Maama! Tewawulira Kaliifa Umaru bwe yagaana 
okutabula amazzi mu mata?" 

Maama yanyiiga n'akangula ku ddoboozi nga 
bw'agamba nti: 

"Muwala! Olowooza Kaliifa agenda kumanya atya ku 
ssaawa eno ey'ekiro nti tutabudde amazzi mu mata?" 

Omuwala, omutima gwe ogwali omulamu nga guwa 
Allah ekitiibwa, ekirowoozo kya maama we eky'obukuusa 
kye yali aleese kyali tekimuyisizza bulungi, kwe kugenda 
mu maaso n'okuwa ensonga ezigaana nti: 

"Maama! Ka tukkirize nti Kaliifa tatulaba, naye ate 
Allah? Olowooza nti Allah naye tatulaba? Kyangu obukuusa 
buno okubukweka abantu, naye tekisoboka kubukweka 
Allah Oyo alaba era awulira buli kintu." 

Allah asiime omuwala oyo. 

Amiiru w'Abakkiririza, era Omukulembeze 
w'Abakkiriza, yamanya nti wadde omuwala oyo yali 
muwala wa bulijjo, naye yali wa njawulo mu kutya Katonda 

n'okumanya nti buli wantu Allah w'ali. Yamwagaliza 
mutabani we era n'amumuwasiza. Era mu lunyiriri omwo 
mwe mwava Umaru ibn Abdul Aziizi, gwe batwala okubeera 
Kaliifa ow'okutaano ku ba Kaliifa abalungamu. 

Ekintu kino ekyagwawo kitulaga nti okuwa ekitiibwa 
ensalo za halaali kumala okuleeta essanyu era kusitula 
abantu okubassa ku ddaala ly'obutuukirivu. So nga 
obutamatira na halaali, obutateekawo nsalo, n'okweyagalira 
mu haraamu oba ebintu ebibuusibwabuusibwamu si kituufu 
ku muddu wa Allah. Nnabbi Muhammadi (okusaasira 
kwa Allah n'emirembe bibeere ku ye) yayogera ku bintu 
ebibuusibwabuusibwa ebitasobola kwawulibwa bulungi oba 
biri haraamu oba tebiri n'agamba nti: 

"Leka ekyo omutima gwo kye gubuusabuusa otwale 
ekyo kye gutabuusabuusa ." 65 

Wabula, si kituufu okuvvuunula obubi omusingi guno 
nga tuyitawo ne tuviira ddala ne ku bintu ebiri halaali, oba 
ne tutabulatabula ebintu ebiri halaali. 

Obusiraamu bwagala okwenkanyankanya n'okutwala 
ekkubo ery'omu makkati mu kintu kino nga bwe bukola 
ne ku bintu ebirala. Ekigendererwa ky'Obusiraamu 
si kukugira bantu; mpozzi ate, ekigendererwa kyabwo 
kwe kuyamba abantu okuwangaalira mu butebenkevu, 
essanyu n'emirembe. Ekyama kya bino kituukirira na 
kuzzaawo mirembe gya mutima omuva obulungi bwonna. 
Kino kisoboka na kuwulira, kuwuliriza n'okussa mu nkola 


65. Bukhari, Buyuu-u 3; Tirmidhi, Qiyaamah 60; Ahmada ibn Hanbali, al-Mu - 
nadu . III. 153 

ebitendo ebyewala era ebisengejje eby'omutima gwa Nnabbi 
(okusaasira kwa Allah n'emirembe bibeere ku ye). 


Nnabbi Muhammadi (okusaasira kwa Allah n'emirembe 
bibeere ku ye) teyalina byonoono. Awamu n'ekyo yagenderera 
n'okusaala ekiro okutuusa ebigere bye lwe byazimbanga. Mu 
ngeri y'emu yasomanga Kulaane okutuusa lwe yakoowanga. 
Yayagalanga, yeebazanga, yatyanga era yayogeranga nnyo ku 
Alla okusinga omuntu omulala yenna. 

Esswala kwe kweyunga kw'omuddu ku Katonda we. 
Esswala egendera ddala awali Katonda era ye nsibuko 
y'essanyu eri abo abaagala Allah. Abaddu basaalayo ne 
Sswala ez'ennyongeza nga kye bagenderera kwe kugenda 
mu maaso n'essanyu lye babaamu ery'okusinza. 

Mu sswala mulimu okwewaayo era eyo y'ensonga lwaki 
okwewulira kugitamwa. Embeera eyo yokka ey'okusaala 
eraga nti Obusiraamu ddiini ya mazima era nti esswala kwe 
kusinza okusinga okubeera n'eddaala erisinga obunene. 

Abo abawangulwa okwewulira kwabwe, tebasemberera 
sswala, so nga abo abatayinza kubuuka lukomera lwa 
kweyagala beekwata ku ngeri ya sswala. Esswala yennyini 
kusaasira okuweebwa abantu abatono. 

Omubaka wa Allah kino yakinnyonyola bw'atyi: "Abantu 
babiri bayinza okusaalira mu kifo kye kimu, naye ng'enjawulo eri 
wakati waabwe eringa enjawulo eri wakati w'eggulu n'ensi ." 66 


66. Abu Sa’idi al-Sha’shi, Musnadu al-Sha ’shi, I, 86 

Okusiiba kwa Nnabbi, ekitangaala ky'okubeerawo, 
nakwo kwali kyakulabirako eri Ummah. Ebiseera bingi 
Nnabbi Muhammadi bwe yawuliranga enjala ng'atandika 
okusiiba. Ebiseera ebimu yasiibanga ennaku eziddingana nga 
tasiibulukukuse. Basswahaba be nabo bwe baayagala okukikola 
yabagaana okukola ekintu kye kimu n'abagamba nti: 

"Mmwe temulina maanyi kusiiba engeri gye nsiibamu " 67 
Ibn Abbaasi, Allah abasaasire ne taata we, anyumya nti 
Nnabbi (okusaasira kwa Allah n'emirembe bibeere ku ye) 
yayinzanga okumala ebiro ebiwera ebiddiringana ng'asula 
njala, so nga n'abantu be nabo nga bayinza okumala ekiseera 
nga tebafunye kya kulya. Ne bwe baalyanga ng'emmere 
yaabwe ebeera bigaati ebikoleddwa mu binganongano . 68 

Anasi ibn Maaliki (Allah amusiime) anyumya nti: 
Olunaku lumu Maama waffe Fatuma yaleetera Nnabbi 
(okusaasira kwa Allah n'emirembe bibeere ku ye) omugaati 
ng'agufumbye. Nnabbi yamubuuza nti: "Kiki kino?" 

Fatuma kwe kumugamba nti: "Mugaati mulungi 
nagufumbye. Nabadde siyinza kulya nga sikuleeteddeeko." 

Nnabbi, eky'okwenyumiriza kw'ensi kwe kugamba nti: 

"Kino kye ky'okulya taata wo ky'ajja okuba nga ky'asoose 
okulumako mu nnaku essatu ze tukubye amabega." 

Okusinziira ku Abu Hurayirah, Omubaka wa Allah 
(okusaasira kwa Allah n'emirembe bibeere ku ye) ebiseera 
ebimu yasibanga ejjinja ku lubuto lwe asobole okukkakkanya 
enjala eyabeeranga emuluma." 

67. Bukhari, Swawum 20; Muslim, Swivaamu 55; Muwattwa-a, Swivaamu 37; 

Ahmada ibn Hanbali, al-Musnadu, II, 128 

68. Ibn Saadi, al-Twabaqaati al-Kubra, I, 400 

Omugaso gw'okusiiba ogwawaggulu guva mu 
kigendererwa ky'akwo okubeera nga kwe kulwanyisa 
"omwoyo" n'okugufuga n'okuwulira muli okusinza 
okutakoma. 

Okukola Hijja, ku ludda olulala, kugendererwamu 
kuwa ssomo mu tawakkul, okwesigamira Allah Katonda 
wa Bulayimu ne Ismayili (emirembe gibeere ku bombi). Era 
ssomo mu kukasuukirira amayinja omulabe ow'omunda 
gwe bayita "nafsi" (omwoyo), n'omulabe ow'ebweru gwe 
bayita "shaytwani"; okussa ku bbali enjawukana zonna 
mu madaala g'abantu nga bayita mu kwambala ekyambalo 
ekyefaanaanyirizaako essuuka n'okunoonya okutaasibwa 
okuva ewa Omutonzi; okufuna ekifaananyi ky'Olunaku 
lw'enkomerero nga bwe luyinza okubeera, okukungaanya 
awamu Abasiraamu ab'amawanga ag'enjawulo okuva 
mu buli kanyomero ka nsi; n'okuteekawo n'okunyweza 
oluganda lw'Obusiraamu. 

Ekifaananyi ekisinga obulungi kiri mu Kulamaga kwa 
Nnabbi (okusaasira kwa Allah n'emirembe bibeere ku 
ye) Okw'okusiibula n'okubuulira kwe yakola eri abantu 
abaagenda okukola Hijja y'omwaka ogwo. Ekifaananyi kino 
kigenda kubeerawo okutuusa ku Lunaku lw'enkomerero. 

Mu kubuulira kwe okwasembayo mu Hijja eno, Nnabbi 
(okusaasira kwa Allah n'emirembe bibeere ku ye) yakola 
"okugabanya mu kwagala". Ennyiriri enkulu ez'eddembe 
lya buli Musiraamu yazirambulula ne "obunywevu 
bw'okwagala". 

Emikolo egikolebwa mu Hijja gizibula amaaso g'omuntu 
n'alaba obulamu obw'omwoyo; okusinza kuno okusengejje 
kujjudde ebintu ebiraga okwagala, okuweweevu wamu 

n'ekisa, okugeza okuziyiza okuyigga, okunoga ekikoola 
ekyakiragala, oba okulumya ekitonde kya Allah kyonna. 

Umaru, Allah amusiime, yalemererwa okunywegera 
ennywanto (al-Hajarul as'wadu - Ejjinja Eriddugavu) ng'atya 
okutawaanya Abasiraamu abalala. 

Ebikolwa bino n'embeera y'amagezi abantu bye 
babeeramu mu biseera by'okukola Hijja omuntu bimuleetera 
okwebuuza n'okufumiitirizaamu ebiseera eby'omu maaso 
eby'abantu abali mu mikolo egyo. Ekigendererwa kyokka 
ekiri mu mikolo egyo gyonna kwe kusembeza omuntu 
okumpi ne Allah Oweekitiibwa. 

Ebifo ebitukuvu mwe bakolera hijja bifo bya myoyo 
ebirungi mu nsi eno. 

Arafat kye kifo ky'okusonyiwa n'okufuna obubudamu. 

Muzdalifa kye kifo omweyolekera okusaasira, ekifo kye 
boogerako mu Kulaane nga al-Mash'ar al-Haraam . 69 

Mina kye kifo omuli okwewaayo eri Allah 
n'okumwesigamirako, awo Bulayimu, Ismayili, ne maama 
waffe Hajara we baawangulira Shaytwan. 

Ate Kaaba bwe bwolekero gye twolekera nga tusaala, 
ekifo Allah Oweekitiibwa kye yatulagira mu Kulaane nti: 
"Vunnama osembere (kumpi ne Allah)." (Kulaane, Alaq, 96/19). 
Mu kiseera kye kimu, kye kifo Abasiraamu bonna mu nsi 
gye boolekera nga bali mu sswala. Ekitegeeza nti kye kifo 
omutima gw'Abasiraamu gye gutunduggira. 

Ekibuga kya Nnabbi (okusaasira kwa Allah n'emirembe 
bibeere ku ye), kye tulambula oluvannyuma lwa Makka, 
kye kifo omutima mwe gutuukira ku ddaala erisembayo 


69. Kulaane, Baqara, 2/198 

oluvannyuma lw'okwambazibwa n'okuwundibwa 
n'ebyambalo by'okwagala. Nnabbi (okusaasira kwa Allah 
n'emirembe bibeere ku ye) ye muntu yekka Allah gwe yayita 
"omwagalwa". 

Okusinziira ku Imaamu Maaliki, ekifo ekirimu entaana 
ya Nnabbi kye kimu ku bifo ebisinga okubeera n'emikisa mu 
nsi oluvannyuma lwa Kaaba. Kino kiva ku kuba nga Nnabbi 
ye yali omulungamya eri abantu bonna. 

Ensi eno ey'emikisa yaliikirizibwa n'eby'omwoyo 
okuviira ddala ku mulembe gwa Adamu era n'efukirirwa 
n'amaziga gaabwe. Ebifo bino ebyali ensulo ya Bannabbi 
okuweebwa obubaka, mujjuddemu eby'okujjukira 
eby'omuwendo mu byafaayo bya Bannabbi. 

Mu bufunze, okukola Hijja kusinza okuzingiramu ebintu 
ebingi, okwo, ng'etteeka, okutuusa omuntu mu kutuukiriza 
eddiini ye. 

Hajji kwe kusinza, omwoyo gw'omuntu mwe guyita 
okufuna obutebenkevu, embeera eyaddala, n'enfaanana. 
Mweyolekeramu ebintu bingi nnyo eby'omwoyo omutima 
mwe gutukuzibwa era ne gujjibwamu kakiki yenna ne 
gwozebwa n'enkuba y'okusaasira okw'omwoyo ne gutuuka 
ku kituufu. 


u 

v 



Zaka gwe musolo ogw'eddiini ogwateekebwa ku bantu 
abo abalinawo ekimala gwe balina okuwaayo ng'etteeka 
basobole okuwa abatalina. Kino kiteekeddwa okukolebwa 
kifuule halaali ebyobugagga ebisigadde eri nnannyini byo. 
Ebyobugagga bitandika okujjulukuka mu mitendera okudda 
mu mikono gy'abeetaavu mu kitundu. Engabanya eno 








EBITENDO BYA NNABBI W'OKUSAASIRA 


ey'ebyobugagga ekkiriza okuteekawo obwenkanya mu 
bantu, n'okukolaganira awamu. 

Ekiteekebwa mu birowoozo mu zaka si nnyingiza 
y'omuntu ey'omwaka omulamba wabula ebyobugagga 
by'akungaanya. Ekiva mu kino kwe kuba nga ssente oba 
ebintu ebitakozesebwa mu kusiga gye biggweera biba bijja 
kuggwaawo. Mu ngeri eno, Obusiraamu bwateekawo enkola 
ewagira abantu okunoonya ebyobugagga mu bintu bye 
babeera nabyo ne mu ssente. 

Ensonga eri emabega wa zaka ne saddaaka kwe 
kuwa ekkubo erinywevu gulugulu okusobola okumalawo 
okukungaanya ebyobugagga ekiyinza okufuukira omuntu 
kansa atawona. Zaka ly'ekkubo eriteekawo obwesimbu 
n'omukwano mu nkolagana wakati w'oyo awa ne gwe 
bawa zaka. Okukissa mu bigambo ebirala, zaka ly'eddembe 
omwavu ly'alina mu by'obugagga by'omuntu alina, 
embeera enyweza omukwano wakati waabwe. Kino Kulaane 
ekitangaaza bulungi mu aya eno wammanga: 

"Ne mu by'obugagga bwabzve mulimu omugabo 
ogumanyiddwa ogw'omwavu oyo asaba n'oyo atasabiriza ." (Kulaane, 
Dhariyaat, 51/19). 

Adabu (empisa z'Obusiraamu) mu kugaba kintu kikulu 
nnyo. Oyo awa ateekwa okusiima oyo gw'awa kubanga 
omwetaavu asobozesa omugagga okutuukiriza etteeka 
ly'okusinza era n'amusobozesa okufuna empeera okuva eri 
Allah. Okusaddaaka omuntu kw'akoze ku lwa Allah mu 
kiseera kye kimu kutaakiriza omuntu n'atafuna ndwadde 
oba emitawaana. Kulaane etulaga obukulu bw'okuwaayo 
zaka n'okusaddaaka bw'egamba nti: " Era (Allah) atwala 
saddaaka (abantu ze bawa)". (Kulaane, Tawba, 9/104). Mu ngeri 
y'emu ne hadiisi ekirambika nti: "Saddaaka etuuka mu 

mikono gya Allah okusooka n'oluvannyuma n'etuuka mu 
mukono gw'omwavu ". 70 

Bw'oba owaayo saddaaka kiba kikulu nnyo okwewala 
okwewulira, okwekuza, okweyagala, okunyooma, 
n'okwelaga. Ekitali ekyo saddaaka gy'owaayo tejja kutuuka 
mu mikono gya Allah, wabula ejja kwonoonekera mu 
mikono gy'ebitonde eby'ekiseera era nga tewali na kimu ku 
by'osaddaase kijja kutuuka mu Nsi Eddirira. 

Nnabbi Muhammadi (okusaasira kwa Allah n'emirembe 
bibeere ku ye) ye yakulembera okulaga eky'okulabirako 
mu ngeri y'okweziyiza amasanyu g'ensi ne mu kuwaayo 
saddaaka. Maama waffe Ayisa anyumya bw'atyi: 

"Essowaani ebbiri tezaayingirako mu lubuto lwa Omubaka 
wa Allah (okusaasira kwa Allah n'emirembe bibeere ku ye) mu 
kiseera kye kimu mu lunaku olumu. Bwe yalyanga ennyama, 
teyalyanga kintu kirala. Mu ngeri y'emu bwe yalyanga entende 
oba omugaati teyabigattangako kintu kirala . 71 

Abu Nadri anyumya bw'atyi: 

"Nnawulira Maama waffe Ayisa ng'agamba nti: 

"Olunaku lumu twali tutudde ne Omubaka wa Allah 
(okusaasira kwa Allah n'emirembe bibeere ku ye), kitange 
Abu Bakari n'atuwa okugulu kw'endiga. Nga tuli mu 
kizikiza mu kiro twagezaako okutema ennyama. Omu 
kwe kugamba nti: 'Temulina musubbaawa oba ttaala?' 
Nze kwe kumugamba nti: 'Singa tubadde tulina omuzigo 
twandiridde .' 72 

70. Al-Twabaraani, al-Mu’jam al-Kabiir, IX, 109; al-Harawii, al-Arba- 

iinfi dalaa-ilu al-Tawhiid, I, 74; al-Daylami, al-Firdausi, II, 52 

71. Ibn Saadi, al-Twabaqaati al-Kubra, I, 405 

72. Ibn Saadi, al-Twabaqaati al-Kubra, I, 405 

Nnabbi Muhammadi (okusaasira kwa Allah n'emirembe 
bibeere ku ye) yayagalanga nnyo okugaba. Lumu yagamba 
Bilaali bw'atyi: 

"Bilaali! Waayo mu saddaaka! Totya nti (Allah) 
Nnannyini Ntebe (Arshi) ajja kukendeeza ebyobugagga byo 
by'olina nti kubanga owaddeyo saddaaka ." 73 

N'olw'ekyo, Omubaka wa Allah (okusaasira kwa Allah 
n'emirembe bibeere ku ye) yali tagujubanira kukungaanya 
bya bugagga. Kino kyali bwe kityo kubanga yali yasalawo 
okuwangaala nga "Nnabbi omuweereza", nga bwe 
bakinnyonnyola mu hadiisi eno wammanga: 

"Naweebwa omukisa okusalawo oba mbeera Nnabbi 
omuweereza oba Nnabbi afuga (Kabaka). Malayika omukulu 
Jibriilu kwe kuntemyako okusigala nga ndi mwetoowaze. 
Olw'ensonga eyo ne nnondawo okubeera Nnabbi 
omuweereza era ne njogera kye nnali njagala, "okubeera 
omukkufu olunaku ate olunaku olulala mbeere muyala ." 74 

Nnabbi Muhammadi (okusaasira kwa Allah n'emirembe 
bibeere ku ye) yagaana okuyingira mu maka ga muwala 
we Fatuma (Allah amusiime) kubanga Fatuma yali atonye 
ennyumba ye, kwe kumugamba nti: 

"Si kirungi gye tuli okuyingira mu bifo bye batonyetonye ." 75 
So ng'era Nnabbi Muhammadi (okusaasira kwa Allah 
n'emirembe bibeere ku ye) teyeetenderezanga olw'obulamu 
obulungi bwe yali awangaala. Wabula yabalanga ebyengera 

73. Ma’mar ibn Rashiid, al-Jaami, XI, 108; al-Bazzaar, al-Musnadu, IV, 204; al- 
Twabaraani, al-Mu’jam al-Awsatw, III, 86; al-Bayhaqi, Shuabid Imaani, II, 118 

74. Ibn Hibbaani, al-Swahiih, XVI, 280; al-Bayhaqi, al-Sunan al-Kubra, VII, 48,49 

75. Abu Dawuda, Atw'imah 8; Ibn Maajah, Atw’imah 56; Ahmada ibn Hanbal, 
al-Musnad, \, 220-222 

Allah bye yamuwanga nga bw'alaga obwetoowaze obwekika 
ekyawaggulu ng'agamba nti, "la fakhr (tekyewuliza)" 76 . 

Obwetoowaze bwa Nnabbi w'Okusaasira 

Abantu okubatendereza entakera n'okubasiima ennyo 
bitera okubaleetera okwewulira. Ebintu bino ebibiri byonoona 
era ne bijja abantu bangi ku mulamwa. Naye wadde Nnabbi 
Muhammadi (okusaasira kwa Allah n'emirembe bibeere ku 
ye) ye yali asinga abantu bonna era nga Allah yamutenda, 
Basswahaba be yabasaba bino: 

"Mumpite 'omuddu wa Allah era Omubaka we '." 77 
Abu Usaama (Allah amusiime) yanyumya bw'atyi: 

'Okwogera kwa Nnabbi (okusaasira kwa Allah 
n'emirembe bibeere ku ye) yakuggyanga mu Kulaane. 
Yaleetanga nnyo dhikr era ng'okwogera kwe akufuula kumpi 
nnyo, so nga mu kiseera kye kimu sswala agiwanvuya. 
Teyawulirangako kuswala ng'atambudde n'omuntu 
omunaku oba omwavu; wabula ate ekyo yakiwulirangamu 
essanyu n'okukyenyumiririzaamu . 78 

Ye Anasi (Allah amusiime) yanyumya bw'atyi: 

"Nnabbi (okusaasira kwa Allah n'emirembe bibeere ku 
ye) yatenderezanga nnyo (okuleeta dhikr). Yasaaganga kitono. 
Yavuganga endogoyi, n'ayambala engoye ezitungiddwa 
mu wuulu atali muweweevu, yakkirizanga era n'agenda 

76. Tirmidhi, Manciaqib I; Ibn Maajah, Zuhud 37; Ahmada ibn Hanbal, al-Mu - 
nad, 1,5,281 

77. Bukhari, Anbiya 48; Daarimii, Riqaaq 68; Ahmada ibn Hanbal, al-Musnad, 1,23 

78. Nasaa-I, Jum’a 31; Daarimi, Muqaddimah 13; Ibn Hibbaani, al-Swahiihi, 
XIV, 333; al-Haakim, al-Mustadraku, II, 671 

ng'abaddu bamuyise. Yalambulanga abalwadde era ne 
yeetaba mu kuziika abafu. Singa wamulaba ku lunaku embiri 
z'e Khaybar lwe zaawangulwa, yali yeebagadde ku ndogoyi 
ng'olukoba olugisiba mu nsingo nga lukoleddwa mu bikoola 
by'entende. Katonda gye yakomyanga okumuwa obuwanguzi 
naye gye yakomyanga okweyongera okwetoowaza . 79 

Ye Jariiri (Allah amusiime) yanyumya bino wammanga nti: 

"Waliwo omusajja eyajja awantu nga waliwo Nnabbi 
(okusaasira kwa Allah n'emirembe bibeere ku ye) ku 
lunaku Makka lwe yanunulwa. Omusajja ono yatandika 
okukankana olw'ekitiibwa n'omwoyo bye yawulira ng'ali 
awali Nnabbi (okusaasira kwa Allah n'emirembe bibeere ku 
ye). Nnabbi (okusaasira kwa Allah n'emirembe bibeere ku 
ye) bwe yamulaba ng'ali mu mbeera eyo kwe kumugamba 
mu ddoboozi erikkakkamu nti: 

"Kakkana towulira kutya! Nze siri Kabaka. Nze 
ndi mwana wa mukazi eyava mu kika ky'Abakulayishi 
eyalyanga ennyama enkalirire ku musana ." 80 

Ate ye Amiri ibn Rabii-a (Allah amusiime) yanyumya 
bw'atyi: 

"Olunaku lumu, nnali ngenda ku muzikiti ne Nnabbi 
(okusaasira kwa Allah n'emirembe bibeere ku ye), akaguwa 
k'engatto ye ne kakutuka nga tugenda. Nnakamusaba 
nkamutereereze naye Omubaka wa Allah (okusaasira kwa 

79. Tirmidhi, Janaa-izi 32; Ibn Maajah, Zuhud 16; al-Haakim, al-Mustadraku, II, 

506 


80. Ibn Maajah, Atw’imah 30; al-Haakim, al-Mustadrak , II, 506; al-Twabaraani, 
al-Mu’jamu al-Awsatw, II, 64 

Allah n'emirembe bibeere ku ye) n'agaana okukampa. 
Yangamba nti: 

'Kuno kwetwala ng'ekyawaggulu ennyo. Nze ntamwa 
nnyo embeera eyo ey'okwetwala ng'ekyawaggulu'." 81 

Omubaka wa Allah yalungamya abantu bonna basobole 
okufuna essanyu ery'olubeerera. Kino kyali kirabo okuva 
mu ye, kubanga teyasaba kintu kyonna ng'okumusasula 
ekyo kye yali abakoledde. 


Ekigendererwa ky'eddiini kwe kwola abantu abalungi 
abasengejje nga balina okutegeera n'okuwulira munda 
okunnyikivu. Kino kisoboka nga kiyita mu kutumbula 
okumanya n'okutegeera obukulu bw'okusinza Allah. 
Okukula mu nsonga eno kutuukibwako na kuwulira ssanyu 
mu mutima nga bwe kyogerwako mu aya eno wammanga: 

"Abakkiriza beebo Allah bw'aba ayogeddwaako emitima gyabwe 
gikankana ate bwe baba basomeddwa aya ze (amateeka ge) zibongera 
Bukkiriza era beesigama ku Katonda waabwe." (Kulaane, Anfaal, 8/2). 

Ekigambo ky'oluwalabu ekitegeeza muntu kye "insaan" 
kino nga kikwatagana n'ekigambo "nis'yaan" (ekitegeeza 
okwerabira) ne "uns" (ekitegeeza omukwano). Ekyennyume 
kya "nis'yaan" ye "dhikr" (ekitegeeza okujjukira). Ekigambo 
dhikr kirabikira mu Kulaane emirundi ebikumi bibiri mu 
ataano (250). Singa emirandira gya dhikr nga giteekeddwa 

81. Al-Bazzaar, al-Musnadu, IX, 263; Abu Dawuda al-Twayaalisi, al-Musnad, 
1,156; al-Twabaraani, al-Mu'jam al-Awsatw, III, 174; al-Bayhaqi, Shu’ab al- 
Imaani, III, 275. 

- 







EBITENDO BYA NNABBI W'OKUSAASIRA 


mu makkati g'omutima gw'omuntu, omutima guno 
gutandika okumanya okusinza Allah. 

Abaagala tebalyerabira abo be baagala. 

Buli kaseera babajjukira mu mitima gyabwe era tebabava 
ku mimwa. Emitima egyegomba okweyagalira mu bulamu 
obw'obukkiriza tegikutulawo dhikr. Gibbira mu birowoozo 
ku ngeri Allah gye yatondamu ensi n'eggulu zonna. Kino 
bakikola nga batambula, nga batudde oba nga bagalamidde 
wansi, nga aya ya Kulaane eno bw'ekirambika: 

"Abo abajjukira Allah nga bayimiridde, nga batudde, era 
nga bagalamidde ivansi ku mbiriizi zaabwe, ne balowooza engeri 
(ey'ekyewuunyo) eggulu n’ensi gye byatondebwamu, (nga bwe 
bagamba nti) ‘Katonda waffe bino tewabitonda awatali nsonga 
okwawulwa kukwo. Tukusaba otuwonye ebibonyoobonyo 
by'Omuliro". (Kulaane, Aali Imraani, 3/191). 

Omutima ogutalina kulowooza kwa wala era okusengejje 
ng'okwo teguyinza kwagala Allah Oweekitiibwa nga bwe 
kirambikibwa mu aya eno wammanga: 

"Okubonaabona kuli eri abo abalina emitima egyakapa 
nga tegyogera ku Allah." (Kulaane, Zumar, 39/22). Aya eno eraga 
nti abantu abo abali ewala ne dhikr bafiirwa ekitiibwa 
eky'okubeera abantu abaddala. 


Abantu babeera n'ekitone eky'okubeera nga balina 
kye basinza. N'olw'ekyo bayinza okusinza ebintu 
ebirabikako oba bye baagala oba eby'okufunamu, oba ne 
basinza Katonda waabwe. Okusinza Katonda kukuuma 
omuntu obutafuuka muddu wa bintu by'ayagala oba ebintu 
ebyabulijjo ebirabikako. 


Allah Oweekitiibwa atulabula mu aya eno eddako nti: 

"Tolaba abo abafuula okwagala kwabwe eky'okusinza 
kwabwe?” (Kulaane, Jaathiya, 45/23). 

Okukuuma ekiseera ekiwanvu okwagala n'enteekateeka 
mu birowoozo by'omuntu nga bya kutuukirizibwa mu 
kiseera ekyewala ennyo, enteekateeka ezo nga ziri ku bintu 
bya nsi nga si za Nsi Ey'oluvannyuma, omuntu kumulaza eri 
enkomerero embi. Nnabbi (okusaasira kwa Allah n'emirembe 
bibeere ku ye) agamba nti: 

"Beera mwegendereza! Toleka kwagala kwo ne 
byotegeka mu maaso okweyongera okutuuka okukwerabiza 
okufa kwo! Ekitali ekyo omutima gwo gujja kuguba. Ggula 
amaaso go. Ekyo ekigenda okujja kiri kumpi nnyo!" 82 

Salmaan al-Faarisi eyaganyulwa ennyo mu magezi 
agaamuweebwanga Nnabbi (okusaasira kwa Allah 
n'emirembe bibeere ku ye) yagamba bw'atyi: "Ebintu 
bisatu ebindeetera okuseka ate ebintu bisatu ne binkaabya". 
Yategeeza nti ekimu ku bintu ebyo ebyamwewuunyisanga 
ne bimusesa ye muntu akola enteekateeka empanvu so 
ng'okufa kumulindiridde. 

Nnabbi (okusaasira kwa Allah n'emirembe bibeere ku 
ye) era yagamba nti: "Wadde ng'amaanyi gonna ag'omuntu 
akaddiye gakendeera, okululunkana kwe n'okwagala 
ebintu eby'obuwangaazi obuwanvu (twul al-umri) byo 
lubeerera tebikaddiwa (bisigala bivubuka)." 83 Hadiisi 
eyo etuwa ekifaananyi nti okululunkanira n'okwegomba 
ebintu eby'ebiseera eby'omu maaso eby'ewala nkonge 

82. Ibn Maajah, Muqaddimah 7; Ma’mar ibn Raashidi, al-Jaamii, XI, 

116; al-Qudaai, Musnadu al-Swahiihi, II, 263; al-Twabaraani, al- 

Mu ’jam al-Awsatw, VIII, 31 

83. Bukhari, Riqaaq 5; Muslim, Zakat 114 

bbiri omuntu gy'afa yenkana z'atayinza kubuuka. Wadde 
ng'emibiri gibadde ginafuye ne gikaddiwa, era abantu 
basigala beegomba okusigala nga bavubuka, kubanga 
emyoyo gyabwe girimu embeera y'obwonoonefu. Ekiva 
mw'ekyo, be bantu lubeerera okwagala okusigala nga bato 
(obutayagala kukula) era nga bwe bagenda bakadddiwa 
ne basaalirwa obuvubuka. Ekyo ne kibaviiramu okufuuka 
abaddu b'okululunkana okutakoma. 

Nga bwe kiri ku ttaka akkalu erinywa amazzi gonna 
agava mu nkuba eritonnyako, n'omwoyo gw'omuntu gufuba 
okulaba nga gutwala amasanyu g'oku nsi ne gugamira. 
Mpozzi enjawulo eriwo kwe kuba ng'omuntu tasasula kirungi 
kibeera kimukoleddwa, olwo n'atakola ng'ettaka erisasula 
enkuba ebirungi by'ebeera erikoledde nga ligiddiza ebibala 
ebirivaamu. Mu ngeri y'abantu okulemererwa okusasula 
ebirungi ebiba bibakoleddwa nga bazza ebibala emitima 
gyabwe gikakanyala bukakanyazi olw'ensonga y'okubulwa 
obwesimbu n'okubeera abaddu b'emigaso gy'ensi. 


Ekigendererwa ky'ebintu ebibi mu butonde kwe 
kuyamba ku kugezesa abantu. Olw'ensonga eno aya 
ya Kulaane ky'eva egamba nti: “Ndayidde omwoyo n'oyo 
eyagwenkanyankanya, n'aguyigiriza obwonoonefu bwa gwo 
n'okutya kwa gwo. Mazima ddala awonye oyo agutukuza, ate 
n'afiirwa oyo agukozesa obubi." (Kulaane, Shams, 91 / 7 - 10 ). 

Eddaala eryawaggulu ery'abantu, abo abaatondebwa 
mu ngeri eteri nnyangu ya kutegeera kugenda wala mu 
ngeri buli omu gy'afaananamu n'obukugu obutasobola 
kupimibwa, lifunibwa na kugondera Allah Yekka na 

kuwaayo obulamu bwabwe mu kukuuma emitima gyabwe 
obutakola bintu bibi. 

Okulumba okwakolebwa ku Tabuuku kwalimu 
okusoomooza okw'engeri ennyingi. Basswahaba 
baasiyagguka ebikumi n'ebikumu bya kilomita ate ne 
bakomawo eka. Bwe baali batuuka e Madiina, n'endabika 
yaabwe yokka yali ekyuse olw'enjala; ensusu zaabwe nga 
ziri ku magumba, enviiri n'ebirevu nga bisasamadde. 
Nnabbi Muhammadi (okusaasira kwa Allah n'emirembe 
bibeere ku ye) kwe kugamba nti: "Kaakati tuva mu lutalo 
olutono twolekedde olutalo olunene!" Basswahaba baabuuza 
mu kuwuniikirira nti: "Omubaka wa Allah! Waliwo 
olutalo olusinga luno lwe tubaddemu obuzibu?" Nnabbi 
Muhammadi (okusaasira kwa Allah n'emirembe bibeere ku 
ye) yabagamba bw'atyi: "Kati tudda eri olutalo olw'amaanyi 
ennyo olutalo olw'omwoyo (nafsi)..." 84 

Olutalo olulwanyisa omwoyo lusomesebwa nga bayita 
mu kugunjula n'okutendeka omutima. Ekigendererwa 
eky'olutalo luno kwe kusitula empisa n'okuyamba abantu 
okutuuka ku ddaala ly'okutuukirira; al-in'saanu al-kaamil. 

Ekyama kino kisobola okubikkulwa ng'omuntu ayise 
mu mazima agava mu Muhammadi (okusaasira kwa 
Allah n'emirembe bibeere ku ye). Singa omuntu tasobola 
kuvumbula nsonga eri emabega w'okutonda ensi eno, eba 
ejja kumumira. Oyo atamanyi nsonga lwaki yajja okubeera 
ku nsi kuno, awangaala obulamu nga tamanyi emizimbo 


84. 





Al-Baghdaadi, Taarikhu Baghdaadi, XIII, 523; [Hadiisi efaanana bw’etyo 
baagyogera okuva ku Ibrahiim ibn Abi Ablaa, ng’egwa mu kiti kya hadiisi 
eziri maktuu-u. Laba al-Muzzii, Tahadhib al-Kamaal, II, 144; al-Zahabi, Siyar 
a ’alaam al-mubalaa, VI, 325] 

emitukuvu mu muntu. Era tayinza kutegeera kumalayo 
ekigendererwa ekitukuvu eky'okutonda abantu. Ajja 
kulemwa okutegeera kye kitegeeza okubeera omusigire 
wa Allah ku nsi. So ng'oyo afuba okufuuka omusigire wa 
Allah ku nsi aba ajja kufuuka eriiso lya Katonda eriraba era 
okutu okuwulira. 85 Ekigendererwa kyabwe mu bulamu kwe 
kubeera ne Allah. 

Mu nsi eno, ebintu ebimu biyinza obutasoboka 
kunnyonnyola mu bujjuvu n'amagezi g'omuntu gokka. 
N'ebigambo byaffe ebinnyonnyola nabyo biba byetaaga 
bigambo birala ebibinnyonnyola. Bwe tuba tugezaako 
okunnyonnyola ekitannyonnyolekeka ekyo ekisukka 
amagezi we gakoma, tuba tetwerabidde nti mu butuufu tuba 
tugezaako kunnyonnyola bikwata ku Allah? Allah ye Yekka 
era nga y'annyonnyola ensi eno. Tusobola kumumanya 
kutuuka ku ssa lya kufuna mukwano na magezi, era na 
kutuuka ku kya kwewaayo gy'ali. 

Amagezi galina we gakoma. Tetusobola kutuuka mabega 
wa magezi gaffe we gakoma, eyo ewali ebyama by'ensi eno, 
okuggyako nga tuyita mu mutima. Nnabbi Bulayimu (emirembe 
gibeere ku ye) kino yakyogera bw'atyi: "Nneewaddeyo ewa 
Katonda w'ensi zonna." (Kulaane, Baqara, 2/131). 

Ye Imaam Ghazaali yayogera ku mbeera gye yayitamu 
mu kintu kino n'agamba bw'atyi: "Nnanaanuula amagezi 
gange okutuuka lwe gaayagala okupasuka. Olwo ne ntuuka 
okutegeera nti amagezi galina we gakoma. Tegasobola 
kutuuka ku wasembayo nga gali gokka. Nawulira nga nninga 
ayagala okugwa eddalu, era nasemberera okuggwaamu 


85. Bukhar, Riqaaq 38; Ahmada ibn Hanbal, al-Musnad, VI, 256; Ibn Hibbaan, 
al-Swahiih, II, 58; al-Bayhaqi, al-Sunan al-Kubra, III, 346 

amagezi. Oluvannyuma nanoonya okuyambibwa omukisa 
gw'omwoyo gwa Omubaka wa Allah (okusaasira kwa Allah 
n'emirembe bibeere ku ye). Olwo buli kintu ne kitandika 
okweyoleka. Namanya ebyama era ne ntaasibwa." 86 

Mu ngeri y'emu, Bulayimu (emirembe gibeere ku ye) 
naye yagamba nti: "Nja kugenda ewa Katonda wange 
annungamye!" (Kulaane, Swaffaati, 37/99). 

Okufaananako n'ekyo, Mawulaana Jalaaluddiini Ruumi 
naye yannyonnyola bw'atyi ekkomo ly'amagezi: "Amagezi 
gatwala omulwadde ew'omusawo. Bw'atuukayo olwo aba 
yeetaaga kwewaayo ew'omusawo" 87 . 

Mu bufunze, kye tugamba kye kino nti ebyama bya 
Bannabbi biri wala wa kutegeera kwa muntu na magezi ge. 

Obwetoowaze, Ekisa n'Okulumirwa Abalala mu 
bulamu bwa Nnabbi w'Okusaasira 

Okusinziira ku byayogerwa Basswahaba abatabalika, 
Nnabbi Muhammadi (okusaasira kwa Allah n'emirembe 
bibeere ku ye) yali nga y'asinza abantu bonna empisa 
n'obwetowaze. Yalinanga okutangalijja n'ekitangaala 
ekyavanga mu maaso ge. 

Nnabbi Muhammadi (okusaasira kwa Allah n'emirembe 
bibeere ku ye) yalina omutima ogwesisiwala nga n'olunaku 
lumu yalaba omusajja ng'awanda ku ttaka ekyenyi kye 
eky'emikisa ne kimyukirira era n'akoteka omutwe. 
Basswahaba abaaliwo baayanguwa ne babikka ku malusu. 


86 . 





Ghazaali, Abuu Haamidu, al-Munqidhu min al-Dhwalaal, (Beirut, 1988), 
olup. 60. 

Ruumi, Jalaaluddiini, Mathnawii Ma 'nawii, (Tehran, 1378), 3323 






EBITENDO BYA NNABBI W'OKUSAASIRA 


Oluvannyuma Omubaka wa Allah (okusaasira kwa Allah 
n'emirembe bibeere ku ye) kwe kweyongerayo gye yali 
alaga. 

Nnabbi Muhammadi (okusaasira kwa Allah n'emirembe 
bibeere ku ye) yagamba nti olugoye olutukula lulaga 
eddaala ly'Omusiraamu erya waggulu mu maaso ga Allah. 
Yawanga amagezi abantu okwambala ebyeru era yasinganga 
kwagala ssuuka enjeru. Kino kyali kityo, kubanga, nga bwe 
yannyonnyola, ebeera nnyonjo, nnungi era ng'erimu emikisa 
okusinga eteri njeru. Omubaka wa Allah, oyo eyalagira 
abantu okwambala engoye ennyonjo era ng'atamwa engoye 
ezitali ntereeze bulungi, teyayagalanga nviiri oba kirevu 
ebitalabiriddwa obulungi. Okugeza, waliwo omusajja eyalina 
enviiri n'ekirevu nga tabirabiridde wadde okubisanirira 
eyajja mu muzikiti gwa Nnabbi. Nnabbi kwe kulaza 
n'omukono omusajja n'amanya nti yali amugamba kukola 
ku nviiri ze n'ekirevu. Omusajja yafuluma n'abitereeza 
oluvannyuma n'akomawo. Olwo Nnabbi (okusaasira kwa 
Allah n'emirembe bibeere ku ye) kwe kugamba nti: "Abaffe 
eyo ssi y'endabika ennungi okusinga endabika efaanana 
sitaane, ng'enviiri n'ekirevu bitankuuse?" 88 

Olunaku lumu, Nnabbi (okusaasira kwa Allah 
n'emirembe bibeere ku ye) yalaba omusajja omulala ng'alina 
enviiri n'ekirevu nga bisasamadde. Mu kwewuunya n'agamba 
bw'atyi: "Ono lwaki tayonja n'asanirira n'enviiri ze?" 89 

Umaru ibn Khattwab (Allah amusiime) yanyumya 
bw'atyi: 


88 . Muwattwaa, Shar 7; al-Bayhaqi, Shu ’ab al-Imaani, V, 225 

89. Abu Dawuda, Libaas 13; Nasaa-i, Ziinah 60; Ahrnada ibn Hanbal, al-Musnad, 

"Lumu munnakyalo atalina mpisa yayita Nnabbi 
Muhammadi (okusaasira kwa Allah n'emirembe bibeere 
ku ye) emirundi esatu. Buli mulundi, Nnabbi (okusaasira 
kwa Allah n'emirembe bibeere ku ye) yasigalanga nga 
mukkakkamu gy'ali awamu n'okubeera oli munnakyalo ye 
yali ow'empisa embi, era yamuddamu ng'amugamba nti: 
"nsanyuse okukulaba" 90 . Yali ng'atabulwa nnyo endabika 
y'omuntu embi olw'omutima gwe okubeera omwangu 
okukosebwa ate n'omwoyo gwe okubeera ogwennyika. 

Olulala yagamba omusajja ayajja w'ali ng'ayambadde 
bubi nti: 

"Olina ssente? Ennyimirira yo ey'eby'ensimbi eri etya?" 
Omusajja bwe yamutegeeza nga bwe yalina ku ssente, Nnabbi 
yamugamba bw'atyi: "Allah bw'akuwanga ebyobugagga, 
leka obubonero bw'abyo bukulabikeko!" 91 

Mu hadiisi endala, yagamba nti: "Allah asanyuka 
okulaba obubonero bw'obugagga ku muddu we gw'aba 
awadde obugagga." 92 Ebifaananyi bino bikiraga bulungi nti 
obutukuvubw'omutima n'okulabika obulungi okw'okungulu 
buli kimu kijjuuliriza kinnaakyo mu Busiraamu. 

Naye okwekuuma obuteewulira n'okweraga, 
Omusiraamu ayambala engoye empya ateekeddwa 
okumanya nti kino kirabo okuva eri Allah era n'asaba 
mu ngeri Nnabbi Muhammadi (okusaasira kwa Allah 

90. Tirmidhi, Zuhud 50; Ahmada ibn Hanbal, al-Musnad, IV, 239; Nasaa-i, al- 

Sunan al-Kubra, VI, 344; al-Swan’aanii, al-Muswannaf, I, 206 

91. Nasaa-i, Ziinah 54; Tirmidhi, Birr 63; Ahmada ibn Hanbal, al-Musnad, IV, 

137; Ibn Hibbaan, al-Swahiihi, XII, 234 

92. Tirmidhi, Adab 54; Ahmada ibn Hanbal, al-Musnad, II, 311; al-Haakim, al- 

C t Mustadrak, IV, 150 

n'emirembe bibeere ku ye) gye yasabangamu ng'afunye 
olugoye olupya bw'atyi: 

"Nneebaza Allah annyambazizza engoye zino wadde 
nga mbadde sirina maanyi na busobozi bukikola. Allah! 
Nkusaba ongemulire emikisa gyo emingi mu lugoye luno 
n'emirimu gye ndukoleramu. Nkusaba omponye ebibi ebiri 
mu lugoye luno n'ebibi ebiyinza okukolebwa mu lwo..." 93 
N'okusaba mu ngeri eno, Nnabbi (okusaasira kwa Allah 
n'emirembe bibeere ku ye) yalaga okwagala kwe okukozesa 
buli kintu mu kkubo lya Allah. 

Mu ngeri y'emu, Nnabbi Muhammadi (okusaasira kwa 
Allah n'emirembe bibeere ku ye) abantu yabalabula okwewala 
Omuliro nga kino yakinnyonnyola nti abo abambala engoye 
mu kwewulira, nga bagenderera okweraga bajja kwambala 
engoye z'obuswavu ku Lunaku lw'enkomerero. 

Abdullah ibn Amr (Allah amusiime) yanyumya nti 
Nnabbi Muhammadi (okusaasira kwa Allah n'emirembe 
bibeere ku ye) teyakozesaako bigambo bibi abantu bye 
batera okukozesa mu lulimi olwabulijjo. Nnabbi (okusaasira 
kwa Allah n'emirembe bibeere ku ye) yagamba nti, "ebintu 
by'okwetoowaza ebikulabikira nga ebitono era by'otwala 
ng'ebyangu bijja kufuuka ebikulu ennyo ku Lunaku 
lw'okulamula (Olunaku lw'enkomerero)." 94 

Lumu Abu Dharri al-Ghifaariyy yayita Bilaali "omwana 
w'omukazi omuddugavu." Nnabbi (okusaasira kwa Allah 
n'emirembe bibeere ku ye) kino olwamugwa mu matu 

93. Abu Dawuda ,Libaas 1; Tirmidhi, Da’awaat 55; Ibn Maajah, Atw’imah 16 

94. Tirmidhi, Birr 61; al-Bayhaqi, al-Siman al-Kabra , X, 193; Ma’mar ibn Raashi, 

al-Jaami, XI, 146; al-Qudaai, Musnad al-Shihaab, I, 274 

kwe kugamba Abu Dharri al-Ghifaariyy nti: "Abu Dharri! 
Ggwe ddala oli muntu eyasigalamu oluyisayisa lw'ebiseera 
by'obutamanya, eby'ekijaahiliyya." 95 

Omubaka wa Allah (okusaasira kwa Allah 
n'emirembe bibeere ku ye) abagenyi ye kennyini ye 
yabaweerezanga eby'okulya n'eby'okunywa nga kino 
akikola olw'obwetoowaze. Amateeka g'obwetoowaze 
teyagamenyako ne bwe yali ng'akyali muto. Okulumirwa 
kwe n'okusembeza abanaku, bamulekwa, bannamwandu, 
n'abantu abataalinanga baaluganda abasobola okubayamba 
byali bimanyiddwa bulungi. 96 

Anasi (Allah amusiime) yanyumya bw'atyi: "Naweereza 
Nnabbi Muhammadi (okusaasira kwa Allah n'emirembe 
bibeere ku ye) emyaka kkumi miramba (10). Naye bwe 
nnakolanga ensobi teyannenyaako ng'ayita mu kubuuza nti, 
'Lwaki wakoze bw'otyi?' 97 

Ekisa kye kyakwata ne ku bawambe b'omu ntalo be 
yalagiranga bayisibwe bulungi. 


Ekisa kya Nnabbi (okusaasira kwa Allah n'emirembe 
bibeere ku ye) kyabuna ebitonde byonna. Bwe yalabanga 
omwana, ng'ekyenyi kye kijjula essanyu. Abaana 
yabateekanga mu mikono gye era ng'abaweeweeta 
okubalaga okwagala. Teyalemererwanga kulamusa baana 

bato, okubalaga omukwano n'okubasaagisa. Olumu yalaba 
abaana nga baddukira mu kibinja naye n'abeegattako 
n'adduka nabo. 

Oyo eyatumibwa ng'eky'okusaasira eri ensi zonna, 
yasanga abaana abato ng'alina gy'alaga n'abafaako 
n'abateeka ku ngamiya ye. Anasi (Allah amusiime) 
yanyumya ku nneeyisa ye bw'atyi: "Sirabanga muntu 
eyali atadde ekitiibwa mu ddembe ly'abantu be abaawaka 
n'abaana abato nga Omubaka wa Allah (okusaasira kwa 
Allah n'emirembe bibeere ku ye). 98 

Ayisa (Allah amusiime) yanyumya bw'atyi: "Lumu 
Nnabbi Muhammadi (okusaasira kwa Allah n'emirembe 
bibeere ku ye) yali azannya ne bazzukulu be ne wabaawo 
munnakyalo eyayingira. Munnakyalo ono kyamuyitirirako 
okulaba nga Nnabbi azannya n'abaana, kwe kumubuuza nti: 
'Omubaka wa Allah! Onywegera abaana? Ffe tetunywegera 
baana baffe wadde okuzannya nabo.' Omulungamya waffe 
kwe kumugamba bw'atyi: 

'Allah bw'aba nga yajja ekisa, okulumirwa n'obusaasizi 
mu mutima gwo kati nze nkukolere ki? 99 Ebigambo bino 
biwa bulungi ekifaananyi ku kifo Obusiraamu kye bussaamu 
okuyisa abaana abato obulungi. 

Nnabbi Muhammadi yateeka muzzukulu we Hasane 
n'omwana wa Zayidi eyayitibwanga Usaama ku maviivi ge 
era, nga bw'abavumbagatira, yagamba bw'atyi: "Katonda 
wange! Nkusaba owe abaana bano okusaasira n'essanyu, 

98. Muslim, Fadhaa-il 63; Ahmada ibn Hanbal, al-Musnad, III, 112; Ibn Hibbaan, 

al-Swahiih, XV, 400; al-Bayhaqi, al-Suna al-Kubra, II, 263 

99. Bukhari, Adab 18; Muslim, Fadwhaa-il 64; Ibn Maajah, Adab 3; Ahmada ibn 

Hanbal, al-Musnad, VI, 56, 70 

kubanga mbaagaliza okusaasira n'essanyu ." 100 Era yagaana 
okukolimira abaana. 

Buno bwe bumu ku bubonero obulaga okusaasira 
okutakoma kwe yalina ku baana abato. 

Omwana bwe yakaabanga nga basaala ne maama we 
yakkirizanga maama akendeeze ku sswala agende asirise 
omwana akaaba okutuusa lwe yamusirisanga n'akomawo . 101 

Yasaalanga ekiro kyonna, ng'akulukusa amaziga 
olw'abantu b'ekibiina kye, Ummah 102 . Yawaayo obulamu 
bwe bwonna asobole okutaasa obuntu Omuliro . 103 Bino bye 
bimu ku biraga okusaasira kwe okukoma ewala. 

Enneeyisa ye mu bantu ewa Eky'okulabirako 

Omubaka wa Allah (okusaasira kwa Allah n'emirembe 
bibeere ku ye) yali eky'okulabirako ekituukiridde 
eky'okugoberera, si mu bigambo bye yayogeranga byokka, 
naye n'okusingira ddala, mu bikolwa bye. Omubaka wa 
Allah (okusaasira kwa Allah n'emirembe bibeere ku ye) 
yali eky'okulabirako ekituukiridde eri abantu ab'engeri 
zonna mu bulamu. Buli muntu yamuyisanga mu ngeri 
emussaamu ekitiibwa. Okusaasira kwe, okwo okwabuna 
buli kitonde, kwali tekulina kkomo. Ekisa kye, okusaasira 

100. Bukhari, Adab, 18; Muslim, Fadwhaa-il 64 

101. Bukhari, Adhan 65; Muslim, Swalat 191; Abu Dawuda, Swalat 123; Tirm - 
dhi, Swalat 159; Nasaa-i, Imaamah 35; Ibn Maajah, Iqaamah 49; Ahmada ibn 
Hanbal, al-Musna 

102. Muslim, Imaani 346; Ahmada ibn Hanbal, al-Musnad , V, 127; Ibn Hibbaan, 
al-Swahiih, XVI, 217 

103. Bukhari, Riqaaq 26; Muslim, Fadwha-il 17 

n'empisa ennungi tebyakoma ku Basiraamu bokka wabula 
yabiraga n'abatali Basiraamu. 

Jabbeeri ibn Abdullah yanyumya bw'atyi: "Olunaku 
lumu, abantu baali basitudde omulambo, Omubaka wa 
Allah (okusaasira kwa Allah n'emirembe bibeere ku ye) kwe 
kuyimirira (nga baguyisaawo). Naffe kwe kuyimirira. Nga 
wayiseewo akaseera twamugamba nti: 

"Omubaka wa Allah! Ogwo gwabadde mulambo gwa 
Muyawudi!" 

Omubaka wa Allah (okusaasira kwa Allah n'emirembe 
bibeere ku ye) kwe kuddamu nti: 

"Omuyudaaya ye si muntu ?" 104 

Yalina okusaasira okutukuvu, okwava mu linnya 
ettukuvu al-Rahmaan, okwo okwabuna ensi yonna. Obulamu 
bwe bwonna kwali kutuukiriza mulamwa ogugamba nti: 
"Yagala ebitonde olwa Oyo eyabitonda." 

Olunaku lumu, Basswahaba, okusinziira ku 
kunyigirizibwa kwe baali batuuseeko nga kuva mu 
batali Basiraamu, baasaba Nnabbi (okusaasira kwa Allah 
n'emirembe bibeere ku ye) okusabira obubi abalabe 
b'Obusiraamu. Kyokka Nnabbi (okusaasira kwa Allah 
n'emirembe bibeere ku ye) ng'okubaddamu yabagamba nti: 

"Nze tebantuma kukolimira bantu, wabula bantuma 
ng'eky'okusaasira ." 105 

104. Bukhari, Riqaaq 26; Muslim, Fadwha-il 17 

105. Muslim, Jihad 104; Abu Ya’ala, al-Musnad, XI, 35; al-Bayhaqi, al-Sanan al- 

Kabra, III, 352; al-Twabaraani, al-Mu’jam al-Awsatw, III, 223 

So ng'okusaba kwe yasabira abalabe be abaasinga 
okubeera ababi yalinga bw'etyi: "Katonda wange! 
Tebamanyi! Nkusaba obawe obulungamu !" 106 

Abdullah Ibn Ubayy ye yali omukulembeze 
w'Abannanfuusi ow'ekyama e Madiina. Yalyamu Nnabbi 
(okusaasira kwa Allah n'emirembe bibeere ku ye) olukwe 
ku lunaku olwakazigizigi bwe yasalawo ye n'abagoberezi be 
okwabulira eggye ly'Abasiraamu nga bagenda mu lutabaalo 
lw'e Uhudi. Era emirundi mingi emirala gye yalyamu Nnabbi 
(okusaasira kwa Allah n'emirembe bibeere ku ye) olukwe. 

Naye olw'ekyo ky'amanyi, Allah yasalawo mutabani 
wa Abdullah, obutafaanana na kitaawe, ye okubeera 
Omukkiriza omwesimbu owaddala. Abdullah ibn Ubayy 
bwe yafa, mutabani we n'agenda ewa Nnabbi (okusaasira 
kwa Allah n'emirembe bibeere ku ye) n'amusaba amuwe 
ekkanzu ye azingemu kitaawe ng'alowooza nti ekyo kyali 
kyakumuyamba okufuna emikisa mu kkanzu eyo. Nnabbi 
(okusaasira kwa Allah n'emirembe bibeere ku ye) naye 
teyali mubi ekkanzu n'agimuwa obutamenya mutima 
gwa Sswahaba we era eyo gye baakozesa okuzingamu 
omunnanfuusi ono ataakoma ku bunnanfuusi bwokka 
kyokka naye era eyali omusaale mu kutemerera eggambo ku 
mukyala wa Nnabbi Ayisa . 107 

Abaffe kisoboka okufunayo eky'okulabirako mu 
buntubulamu n'ekisa mu byafaayo by'obuntu ekifaana kityo? 


106. Bukhari, Anbiyaa 54; Muslim, Jihaad 104; Ibn Maajah, Fitanu 33; Ibn Hi - 
baan, al-Swahiih, III, 254 

107. Bukhari, Janaa-iz 23; Muslim, Munaafiquuna 4; Abu Dawuda, Janaa-iz 1; 
Nasaa-i, Janaa-iz 40; Ahmada ibn Hanbal, al-Musnad II, 18 

Muhammadi (okusaasira kwa Allah n'emirembe 
bibeere ku ye) yali eky'okulabirako ekisinga obulungi 
mu kusaasira. Lumu yawulira Munnamalungu ng'ali mu 
sswala ng'asaba bw'atyi: "Katonda wange! Nkusaba owe 
emikisa Muhammadi nange naye oleme kugattako muntu 
mulala!" Bwe yamala okusaala, Nnabbi kwe kumugamba 
nti: "Ofunzizza ekintu ekinene ennyo ." 108 

Nnabbi (okusaasira kwa Allah n'emirembe bibeere ku ye) 
teyali muntu eyeemalira ku biseera bye byokka oba abantu 
abaali bawangaala naye. Yayimirira mu kifo we yasobolera 
okugatta abantu bonna nga bali wansi wa bbendera 
y'okwagala, okusaasira, n'essanyu, ng'abagattira wamu mu 
kitangaala ky'Obusiraamu n'okukyusa embeera y'emitima 
egyali gikakanyadde ng'ejjinja, olw'obutagumiikiriza balala 
n'obusosoze. Okuwangula kwe yalaga ku ludda luno lwe 
lupapula olusinga okutukula mu byafaayo by'obuntu. 

Bwe tutunuulira oludda luno, Nnabbi (okusaasira kwa 
Allah n'emirembe bibeere ku ye) yafuuka omugunjuzi 
asinga okubeera omulungi eri abantu bonna olw'okugunjula 
okutukuvu naye kwe yali yafuna. Bamusibira mu bbwa abaali 
baziika abaana baabwe ab'obuwala nga balamu ne bayisa 
abaddu mu ngeri esingayo obukambwe baafuna obulungamu 
nga bali wansi w'akasolya k'okusaasira kwe. Okugunjula 
kuno kwali ku mutasubwa okutuusa abantu abamu ku bano 
lwe baafuna obwesimbu n'empisa ebimala ebyabafuula 
abantu abasinga okuweebwa ekitiibwa mu nsi yonna. 


108. Bukhari, Adab 27; Ibn Maajah, Twahaarah 78; Ahmada ibn Hanbal, al-Mu - 
nad. II. 239. 

Nnabbi waffe Muhammadi (okusaasira kwa Allah 
n'emirembe bibeere ku ye) yayamba abantu bonna awatali 
kusosola ng'asinziira ku byetaago byabwe. Waliwo 
ekyazuuka ekiyinza okutuwa ekifaananyi ekirungi: 

Olunaku lumu munnamalungu yajja ewa Nnabbi 
ng'amusaba buyambi, Nnabbi kwe kumuwa buli ke yalina. 
Oluvannyuma yabuuza omusajja nti: "Ebyo bikumala?" 

Munnamalungu, eyali talina mpisa oba obwetoowaze, 
yamuddamu nti: "Nedda! By'ompadde tebimmala!" 

Basswahaba abamu obusungu bwabakwata olw'empisa 
embi munnamalungu ono ze yayolesa era ne baagala 
okumugugumbula. Kyokka Nnabbi (okusaasira kwa Allah 
n'emirembe bibeere ku ye) yabaziyiza okubaako ne kye 
bamukola. Olwo n'atwala omusajja eka. Bwe yatuukayo 
yamuwa ebintu ebirala oluvannyuma n'amubuuza nti: 

"Kati bino biyinza okuba nga bikusanyusizza?" 

Ku mulundi guno munnamalungu yali awulira essanyu, 
kwe kugamba nti: "Ye! Allah akuwe emikisa emingi ku 
lwange, abantu b'omu maka gange, n'aboluganda lwange!" 

Olwa Nnabbi (okusaasira kwa Allah n'emirembe 
bibeere ku ye) okwagala okuggyawo olukonko wakati wa 
munnamalungu ne Basswahaba be, yamugamba nti: 

"Wayogedde bye wayogedde okusooka kubanga 
walowoozezza nti bye twakuwadde byabadde bitono 
nga tebikumala. Olw'ensonga eyo Basswahaba bange 
baakufunyeeko ekifaananyi ekibi. Kati bwe tuddayo gye bali, 
ddamu oyogere ebigambo by'oyogedde kati ekyo kiggyewo 
I ekifaananyi ekibi kye bakulinako mu mitima gyabwe." 

Bwe baakomawo mu kifo Basswahaba we baali, 
munnamalungu kwe kukyukira Nnabbi (okusaasira kwa 
Allah n'emirembe bibeere ku ye) n'amugamba bw'atyi: 
"Allah akuwe emikisa emingi ku lwange, abantu b'omu 
maka gange, n'aboluganda lwange!" 

Munnamalungu bwe yagenda, Nnabbi (okusaasira kwa 
Allah n'emirembe bibeere ku ye) kwe kukyukira Basswahaba 
n'abagamba nti: "Ekintu ekiguddewo wakati wange ne 
munnamalungu kifaananira ddala ekifaananyi ky'omuntu 
eyalina engamiya n'etoloka, abantu ne bagenda nga bagigoba 
nga baagala kugikwata. Engamiya yeeyongera okutya 
okutuusa nnannyini yo lwe yagamba abantu abaali bagigoba 
nti: "Mundeke n'engamiya yange! Nze ngimanyi okubasinga 
era nsobola okugiyisa obulungi okusinga bwe muyinza 
okugiyisa." Yagenda yekka awali engamiya, n'alonda entende 
okuva ku ttaka n'agiwa. Engamiya kwe kujja gy'ali ng'egenda 
emugoberera. Olwo kwe kugizzaako ekituulwako n'agirinnya 
n'agivuga. Nange singa nnawulirizza bye mwabadde 
mugamba munnamalungu we yayogeredde bye yayogedde, 
bambi musajjawattu yandibadde agenda mu Muliro ." 109 

Ebigambo bino bikulu nnyo bwe tutunuulira obubaka 
bwe biwa ku kugunjula omuntu. Kikulu okuteeka mu mutwe 
endowooza y'omuntu. Olwo ekkubo erituuka eri omutima 
gw'omuntu oyo liyinza okuvumbulwa. 

Omuntu ateekeddwa okugezaako okutuuka ku kintu 
ky'ayagala na kukwata makubo ago. Ekitali ekyo okufuba 
kw'omuntu okugunjula kuyinza okwefuula ate omuntu gwe 
bagezaako okugunjula ne yeeyongera bulabe na kwesamba. 


109. al-Marwazii (yafa 294), Ta’ziim qadri al-swalat, II, 931; al-Hayathami, 
Majma ’al zawaa-id, IX, 160 

Ekirala kye tuyinza okuyiga mu kyafaayo ekyo kye 
kino: abantu basobola okuwangulwa ng'omuntu ayise mu 
kisa n'okubayisa obulungi kubanga abantu baatondebwa 
nga banafu. Omuntu gwe bayisizza obulungi akendeeza ku 
bulabe singa babadde balinawo obulabe; bwe baba ssi balabe 
ate era nga ssi ba mukwano kino kibafuula ab'omukwano; 
ate bwe baba nga basangiddwa nga ba mukwano, okuwa 
kubafuula eb'ekinywi ekimu. 

Bakadde baffe baagambanga nti: Obugenyi ne bwe buba 
bwa kikopo kya kyayi, bujjukirwa n'okusiimibwa emyaka 
amakumi ana (40) malamba." 

Obwetoowaze bwa Nnabbi w'Okusaasira eri Abeetaavu 

Nnabbi (okusaasira kwa Allah n'emirembe bibeere ku 
ye) yeeyisa mu ngeri y'okulumirwa eri abanaku okusobola 
okubawaanyisizaamu eby'obugagga ebirabikako bye 
baalinga batalina. Abdullah ibn Amr yanyumya emboozi 
eno wammanga: 

"Lumu Nnabbi (okusaasira kwa Allah n'emirembe 
bibeere ku ye) yajja mu muzikiti ng'abaavu batudde ku 
ludda olumu olw'omuzikiti. Kye yakola kwe kugenda 
abaavu we baali batudde naye n'atuula nabo okusobola 
okubafunyisa ekitiibwa. Yanyumya nabo era n'abagamba 
nti: 'Bamuhaajiruuna abaavu! Mbawa amawulire ag'essanyu! 
Bajja kuyingira mu nnimiro z'e Jjana emyaka amakumi 
ana (40) ng'abagagga tebannaba kuyingira. Okubalibwa 
kw'abaavu ku Lunaku lw'enkomerero kujja kuggwa mangu 

- 

ng'okubalibwa kw'abagagga tekunnaba kuggwa kubanga 
bo tebalina ssente wadde ebyobugagga'." 110 

Ebiseera bingi Nnabbi (okusaasira kwa Allah n'emirembe 
bibeere ku ye) lwe yasabanga edduwa eno olw'okutya 
obuvunaanyizibwa obungi obw'okubalibwa ku Lunaku lwe 
nkomerero: 

"Katonda wange! Nkusaba ompe mpangaale 
ng'omwavu. Nkusaba ondeke nfe ng'abaavu. Nkusaba 
onzuukize nga ndi mu baavu." * * 111 

Bannabbi bonna bajja kuyingira Ejjana, Firdawsi. Naye 
buli omu ajja kubuuzibwa ebyengera ebyamuweebwa 
n'obubaka bwe baamutikka okubutuusa eri abantu baabwe. 
Aya ya Kulaane eno eddako ennyonnyola nti buli omu, 
nga mw'otwalidde ne Bannabbi, ajja kubuuzibwa: " Tujja 
kubuuza abo be twawa obubaka era tujja kubuuza abo be baatwalira 
obubaka." (Kulaane, Aaraaf, 7/6). 

Okugeza Nnabbi Sulayimaani (Allah amuwe emirembe) 
ajja kuyingira Ejjana oluvannyuma lwa Bannabbi abalala bonna 
kubanga ye yalina ebyobugagga ate n'obwakabaka, olw'ensonga 
eyo ye okubalibwa kwe kujja kutwalako ku kaseera. 

Mu Basswahaba ba Nnabbi (okusaasira kwa Allah 
n'emirembe bibeere ku ye) mwalimu abagagga. Bano baafuna 
okutenderezebwa kwa Nnabbi olw'obutakwatirira bya 
bugagga bwabwe oba obulamu bwabwe wabula nga byombi 

110. Tinnidhi, Zuhud31\ Daarmi, Riqaaq 118; Ahmada ibn Hanbal, al-Musnad , III, 

63; Nassa-i, al-Sunan al-Kubra, III443; al-Bayhaqi, al-Sunan al-Kubra, VII, 12 

111. Tirmidhi, Zuhudll', Ibn Maajah, Zuhudl', al-Haakim, al-Mustadrak, IV, 358; 

al-Bayhaqi, al-Sunan al-Kubra, VII, 12 

baabikozesa mu kkubo lya Allah. N'ekirala Allah yabawa 
amawulire amalungi mu aya ya Kulaane eno wammanga: 

“Allah yagula mu Bakkiriza emyoyo gyabwe n'ebintu 
byabwe; kubanga (mu byo) ajja kubasasulamu Ejjana. 
Balwana mu kkubo lya Allah ne batta nabo ne battibwa: 
Endagaano eyaamazima eri mu Tawuraati, Enjiri ne Kulaane: 
Ani atuukiriza endagaano okusinga Allah? Kati musanyuke 
olw'endagaano gye mukoze; okwo kwe kwesiima okunene." 
(Kulaane, Tawba, 9/111) 


Omu ku Basswahaba abaali abagagga yali Abu Bakari, 
omuntu eyali asinga okubeera ku lusegere lwa Nnabbi era 
oyo, awamu n'ebyobugagga bye yalina, yawangaala obulamu 
obusinga okubeera obwangu. Allah yamutenda mu Kulaane 
nga "owookubiri ku babiri." Yali assibwamu nnyo ekitiibwa 
mu basuubuzi Abakulayishi. Okusinziira ku Ayisa, ne Abu 
Bakari we yafiira teyaleka dirham (ssente mu ffeeza) wadde 
dinaari (ssente mu zaabu). Yaleka ngamiya emu n'omuddu 
eyali alina obukugu mu kuweesa ebitala. Mu kiraamo kye 
kye yakolera muwala we, yakisimbako essira nti omuddu 
yali wa kuweebwa Umaru, Kaliifa eyamuddira mu bigere. 
Ebyobugagga bye yabikozesa mu ngeri eyali esinga okubeera 
ey'omugaso bwe yabiteekawo bikozesebwe Omubaka 
wa Allah, ng'akozesa emmaali ye mu Kkubo Ettuufu. Na 
ddala mu myaka egyasooka mu Busiraamu, ebiseera ebyali 
ebyakanaayokyani, eby'obugagga yabikozesa mu kununula 
abaddu bakama baabwe abataali Basiraamu be baabeeranga 
batulugunya nga babalanga okuyingira Obusiraamu. 

Ebyobugagga bye yalina tebyamugaana kwewala 
bya masanyu ga nsi. Ate mpozzi engeri gye yakozesaamu 
ebyobugga bye obulungi kyamufuula eky'okulabirako 
ekikulu mu ngeri omuntu gy'ayinza okwesonyiwa amasanyu 
g'ensi awamu n'okubeera nga mugagga. Olw'ensonga eyo, 
Omubaka wa Allah (okusaasira kwa Allah n'emirembe 
bibeere ku ye) yalaga engeri gye yatwalangamu ebyobugagga 
bya Abu Bakari, n'amwogerako bw'atyi: 

"Abantu bonna twabasasula ebyo bye baatukolera 
okuggyako Abu Bakari. Ekifo ky'ebyo bye yatukolera kinene 
nnyo nti Allah Yekka y'ajja okumuddizaawo ku Lunaku lwe 
nkomerero. Saaganyulwa mu byabugagga bya muntu nga 
bwe nnaganyulwa mu by'obugagga bya Abu Bakari. Singa 
nnali wa kulonda munywanyi Abu Bakari gwe nnandironze 
nga munywanyi wange." 112 


Nnabbi Muhammadi (okusaasira kwa Allah n'emirembe 
bibeere ku ye) yagamba nti: 

"Abantu benkanankana ng'amannyo g'ekisanirizo, 
ng'ekibaawula kyokka taquwa (okutya Allah)." 113 

Basswahaba ab'emikisa nga tebannasiramuka waliwo 
ekiseera we baabeereranga nga beeyawudde ku nsonga ez'ebika, 
ensibuko gye bava, ng'omukopi n'omwami, ng'omugagga 

112. Tirmidhi, Manaaqib 15; Ibn Maajah, Muqaddimah 11; Ahmada ibn Hanbal, 
al-Musnad, II, 253, 366; Ibn Hibbaan, al-Swahiih, XV, 273 

113. Al-Qudaai, Musnadu al-Shihaab, I, 145; al-Hatwib al-Baghdaadi, Taariikhu Bag - 
daadi, VII, 57; Ibn Adiyy, al-Kaamilfl al-dhuafaa, III, 248; Ibn Hibbaan, al-Majru- 
uhiin, I, 198; Ibn Hajar al-Asqalaani, Lisaan al-Mizaan, II, 42 

n'omwavu. Waliwo ekiseera nga beekutuddekutudde mu 
madaala ag'enjawulo, era nga baali beeteefuteefu okugumira 
okuyiwa omusaayi. Naye bwe baamala okufuna ekitiibwa 
ky'okuyingira Obusiraamu baatandika okuwangaalira awamu 
mu mbeera ey'oluganda eyali terowoozebwangako, nga bali 
wansi mu kusaasira okuli ku musingi omulungi nga bwe 
gwogeddwa mu hadiisi eno wammanga. 

Ekyafaayo kino kijja kutangaaza ku mbeera eno. 
Oluvannyuma lw'okununula Makka, Omubaka wa 
Allah (okusaasira kwa Allah n'emirembe bibeere ku ye) 
yasalawo okulumba Byzantine omulundi omulala. Omulimu 
gw'okuduumira eggye yagukwasa Usaama, mutabani 
wa Zayidi, nga mu kiseera ekyo yalina emyaka abiri mu 
gumu (21) era nga yali mwana wa musajja eyaliko omuddu. 
Naye eggye lyali linaatera okusenvula Nnabbi (okusaasira 
kwa Allah n'emirembe bibeere ku ye) n'afa bwe lityo 
ne likeerewamu. Kaliifa omupya Abu Bakari yasalawo 
eggye ligende mu lutabaalo nga Nnabbi (okusaasira kwa 
Allah n'emirembe bibeere ku ye) bwe yali yateekateeka 
nga tannava mu nsi muno. Basswahaba abamu abakulu 
wamu n'abantu abanene b'Abakulayishi baatambulira 
emabega w'omuduumizi omuvubuka ow'emyaka amakumi 
abiri obubiri. Ne Abu Bakari, awamu n'okubeera Kaliifa 
omulamba, naye yawerekerako eggye okulituusa ku nsalo 
za Madiina, era ng'ekyewuunyisa ng'atambulira ku bigere. 
Usaama yava ku mbalaasi n'ayita Abu Bakari atuuleko. 
Naye kino Abu Bakari yakigaana nga bw'agamba nti: 

"Usaama! Omubaka wa Allahyakuwa obuvunaanyizibwa 
buno. Leka ebigere byange bisaabaane ku nfuufu mu kkubo 
lya Allah!" 114 

Nga bwe tukirabye, abantu abo abaafuna omukisa ne 
bafuna ekitiibwa ekitukuvu eky'okwolebwa mu mikono 
gya Nnabbi (okusaasira kwa Allah n'emirembe bibeere 
ku ye) baali tebasosolwa okusinziira ku bifo byabwe nga 
okubeera omuddu, omwavu, omugagga, omuvubuka, 
n'ebirala. Amannya ago gaawerebwa nga Omukkiriza yenna 
yali wa ddembe okulinnya ku ddaala lyonna, ng'okulinnya 
kwe kwesigamizibwa ku bwesimbu bwe n'ebisaanyizo 
eby'omwoyo bye yabanga nabyo. 

M'aruur ibn Suwayd yayogera emboozi eno 
wammanga: 

"Nnalaba Abu Dharri n'ekyambalo ekipya nga n'omuddu 
we ayambadde ekyambalo kye kimu. Nnamubuuza ensonga 
eyali emwambazizza ku kyambalo ekimu n'omuddu, kwe 
kungamba nti Nnabbi (okusaasira kwa Allah n'emirembe 
bibeere ku ye) yagamba nti: 

"Abaddu bammwe baganda bammwe, Allah be yateeka 
wansi wammwe. Omuntu alina muganda we wansi we, aliise 
muganda we oyo mu by'alya, era amwambaze mu ngoye 
naye z'ayambala. Tomuwa buvunaanyizibwa bw'atasobola 
era bw'oba omuwadde obuvunaanyizibwa bw'atasobola 
kwetikka muyambe." 115 


114. Ibn Kathiir, al-Bidaayah wan nihaayah, III, 309 

115. Bukhari, Imaani 22; Mulsim, Aymaan 40; Abu Dawuda, Adab 124; Tirmidhi, 

Birr 29; Ahmada ibn Hanbal, al-Musnad, V, 58, 161 

Olunaku lumu, Omubaka wa Allah (okusaasira kwa Allah 
n'emirembe bibeere ku ye) yajjukira omuddu omuddugavu 
gwe yali takyalaba, kwe kubuuza Basswahaba ebimukwatako: 

"Kiki ekyatuuka ku muntu oyo? Mmaze akaseera nga 
ssimulaba." 

Baamutegeeza bwe batyi: "Mubaka wa Allah, oyo 
omuddu yafa." Nnabbi (okusaasira kwa Allah n'emirembe 
bibeere ku ye) kwe kubanenya nga bw'agamba nti: "Lwaki 
temwambuulira?" 

Basswahaba baamubuulira ekyatuuka ku muddu oyo 
naye nga baali tebakifumiitiriza nti ekintu ng'ekyo kyali 
kiyinza okubeera ekikulu bwe kityo nga balowooza nti 
kyali ng'ebintu ebyabulijjo. Omubaka wa Allah (okusaasira 
kwa Allah n'emirembe bibeere ku ye) kwe kubagamba nti: 
"Mundage entaana ye!" 

Oluvannyuma yagenda awali entaana n'amusaalira 
esswala y'abafu (Jeneza). 116 

Omubaka wa Allah (okusaasira kwa Allah n'emirembe 
bibeere ku ye) yafunanga essanyu eryenjawulo mu kuta 
abaddu n'okubalinnyisa eddaala okubatuusa ku ly'abantu 
abalala. Ekifaananyi ekisinga obulungi ky'ekyenkolagana ye 
ne Zayidi ibn Haaritha, maama waffe ow'emikisa Khadiija 
gwe yamuwa ng'ekirabo. Nnabbi yata Zayidi era n'amuwa 
ebbeetu okusalawo okusigala naye oba okudda mu bakadde 
be. Zayidi yalondawo kusigala ne Nnabbi (okusaasira 
kwa Allah n'emirembe bibeere ku ye) awamu n'okubeera 
nga Nnabbi ekiseera ekyo yali mu kaseera kazibu nga 

116. Bukhari, Swalaat 72; Muslim, Janaa-iz 71; Abu Dawuda, Janaa-iz 57; Ibn 
Maajah, Janaa-iz 32; Ahmada ibn Hanbal, al-Musnad , II, 353, 388 

Abakulayishi bamutulugunya era nga bagezaako nga bwe 
basobola okumwonoona mu bantu. Oluvannyuma, Sswahaba 
ono yalinya eddaala mu Basswahaba banne okutuusa Nnabbi 
(okusaasira kwa Allah n'emirembe bibeere ku ye) lwe 
yamulonda okuduumira eggye mu lutabaalo lw'e Tabuuku 
nga Abasiraamu balwana ne ba Byzantine. Yalinnya eddaala 
mu lutalo luno ery'okufa ng'omujulizi, n'aleka omukululo 
eri abantu abajja oluvannyuma ng'omuntu eyawangaala 
obulamu obulungi obwefaanaanyirizaako emmunyeenye. 117 

Omubaka wa Allah (okusaasira kwa Allah n'emirembe 
bibeere ku ye) teyakkiriziganyaako na muntu kuvuma 
baddu. Yagamba bw'atyi: 

"Abo abavuma abaddu baabwe tebalisobola kuyingira 
mu Jjana." 118 

Okusaasira kwa Nnabbi (okusaasira kwa Allah 
n'emirembe bibeere ku ye) eri abaddu kwatuuka wala 
nnyo mu ddaala okutuusa nti yagaana okuboogerako nga 
"abaddu" oba "abazaana", wabula Abasiraamu yabawa 
amagezi era n'abalagira bakozesenga kigambo "mutabani" 
oba "muwala" nga baboogerako. 

Ye yennyini yali mbeera ye okugenda awali abaddu, 
okwogera nabo, okulambula abaabanga balwadde mu bo, 
okukkiriza okuyitibwa bwe baabanga bamuyise awantu, 
n'okwetaba mu kubaziika. 


117. Ibn Hajar al-Asqalaani, al-Iswabah fi tamyiizi al-swahaabah, II, 598-601; Ibn 
Abdilbarr, al-Isti'aab fi ma ’arifatil aswhaab, II, 542-546 


118. Tirmidhi, Birr 29; Ibn Maajah, Adab 10; Ahmad ibn Hanbal, al- 
Musnad, I, 94, 7; al-Twabaraani, al-Mu’jam al-Awsatw, IX, 124; 
Abu Ya’ala, al-Musnad, I, 94 

Abu Dawuda yanyumya nti ebigambo bino bye byali 
ebigambo bya Nnabbi (okusaasira kwa Allah n'emirembe 
bibeere ku ye) bye yasembayo okwogera: "Musseeyo 
omwoyo ku sswala! Mutye Allah mu baddu be mufuga!" 119 


Basswahaba bonna baagendereranga nnyo okuyingiza 
mu mutima empisa za Nnabbi entuukirivu. Ekyafaayo kino 
kitulaga engeri Umaru (Allah amusiime) gye yawulirangamu 
okutuukiriza n'okugaba. Omu ku Basswahaba eyayitibwanga 
Aslam yanyumya bw'atyi: 

Olunaku lumu twagenda ne Umaru bin Khattwab 
(Allah amusiime) mu katale ne wabaawo omukazi omuto 
eyatuukirira Umaru (Allah amusiime) ng'amuva emabega 
n'amugamba bw'atyi: 

'Amiiru w'Abakkiriza! Omwami wange yafa n'andekera 
abaana. Ndayira Katonda nti tebalina kye basobola 
kwetuusaako. Tebasobola na kwerabirira. Tebalina ttaka 
okusobola okulimirako, wadde ensolo okukamamu amata. 
Ntya nti obwavu n'enjala bijja kubasaanyaawo ng'ensolo 
enkambwe bw'ekola. Nze muwala wa Ayma al-Ghifaari. Taata 
wange yaliwo nga bakola endagaano y'e Hudaybiyyah...' 

Umaru (Allah amusiime) bwe yamala okuwulira ebigambo 
ebyo yagamba nti: 'Ekyo kitiibwa kya maanyi nnyo!' 

Oluvannyuma yagenda we baali bakuumira ensolo 
abantu ze baawangayo nga zaka. Yatikkka bwaguuga 
w'ensawo ennene obulungi bbiri nga zijjudde emmere ku 
ngamiya. Wakati w'ensawo ebbiri yateekawo emmere endala 


119. Abu Dawuda, Adab, 124 






EBITENDO BYA NNABBI W'OKUSAASIRA 


n'ebyambalo. Yateeka emiguwa gy'engamiya mu mikono 
gy'omukyala nga bw'amugamba nti: 

'Twala engamiya eno. Bw'onooba tonnamala kumalawo 
bino Allah ajja kukuggulirawo omulyango gw'okusaasira 
kwe/ era n'amusabira. 

Omu ku bantu abaaliwo awo kwe kugamba nti: 

'Amiir w'Abakkiriza! Omukazi ono ng'omuwadde 
ebintu bingi!' 

Umaru kwe kuddamu nga bw'agamba nti: 

'Taata we yali ne Nnabbi (okusaasira kwa Allah 
n'emirembe bibeere ku ye) nga bakola endagaano y'e 
Hudayibiyya. Ndayira Katonda, nti nnaliwo nga taata 
w'omukyala ono ne mwannyina nga beetaba mu kusalako 
omulabe ku lubiri olumu. Bwe baawangula olubiri naffe 
twafuna omugabo gwaffe mu minyago'." 120 

Ekyafaayo ekijja wammanga kiwa ekitangaala ekiraga 
enkula ya Umaru (Allah amusiime). 

Mu Basswahaba, Aslam yanyumya bw'atyi: "Ekiro kimu 
twali tutambula ne Umaru ku lusozi lw'e Waqim e Madiina 
nga tugenda twetegereza embeera nga bwe yali. Twalaba 
omukazi ng'ali n'abaana mu nnyumba, ng'abaana bakaaba. 
Ku masiga kwaliko entamu ng'ejjudde amazzi. Umaru (Allah 
amusiime) kwe kubuuza omukazi ensonga eyali ekaabya 
abaana. Omukazi kwe kumugamba nti: "Njala y'ebakaabya". 

Amaaso ga Umaru gajjula ebiyengeyenge bwe 
yategeera nti mu kifo ky'emmere omukazi yali talina 
ky'atadde mu ntamu okuggyako amazzi n'amayinja. Kano 


120. Bukhari, Maghazi 35 

kaali kakodyo omukazi ke yayiiya asobole okubuzaabuza 
abaana beebakireko. Yavaawo n'agenda ewaali etterekero 
ly'emmere eyavanga mu saddaaka. Ye kennyini yafuka 
engano mu nsawo n'agijjuza n'agyetikka ku bibegabega bye 
agitwalire omukazi n'abaana. Nayagala okugimusitulirako 
naye n'agaana nga bw'agamba nti: 

'Aslam! Nja kugyetikka. Ku lunaku lwe nkomerero bajja 
kumbuuza ebyali bikwata ku baana bano.' 

Bwe twatuuka mu nnyumba y'omukazi, Umaru 
yatandika okufumba. Yali, ku ludda olumu, ng'afuuwa mu 
muliro ate nga bw'atabula mu mmere ne ntuuka n'okulaba 
ekirevu kye nga kijjudde omukka. Mu mbeera eno yafumba 
emmere. Bwe yamala n'awa abaana emmere ne balya. 
Abaana bwe bakkuta yatuula wabbali ne we baali. Yali 
ng'atiisa ng'empologoma. Yatuula okutuusa abaana lwe 
baatandika okuseka n'okuzannya. 

Olwo nga lw'ayimirira tugende. Oluvannyuma 
yangamba nti: 

'Aslam! Omanyi lwaki nnatudde ku mabbali g'abaana? 
We nnabalabidde okusooka baabadde bakaaba, ne ssaagala 
kuvaawo nga ssinnabalaba bwe baseka. Bwe nnabalabye nga 
baseka, awo nnawulidde emirembe.' 

Tuteekeddwa okujjukira nti abagagga abasiima, 
abeetoowaze, era abagabi, era abakola nga basinziira ku 
byetaago by'abantu, nabo bafuna ekitiibwa ewa Allah 
ng'abantu abaavu abagumiikiriza abakola n'ekitiibwa. 
Okugaba n'okusaasira bituusa abantu eri okwesiima 
n'essanyu ku Lunaku lw'enkomerero nga biyita mu 
kubakuuma okuva mu buzibu bw'ensi eno. Mu ngeri y'emu 

amawulire amalungi galindiridde abo abeetikka mu mwoyo 
obulumi bw'obugumiikiriza. 

Hadiisi eno eddako etulaga bulungi butya bwe tuyinza 
okussa mu nkola okusiima n'obugumiikiriza, ebiteekeddwa 
okuteekebwa mu nkola mu bintu ebitali bimu mu bulamu 
okusobola okutuuka ku butuukirivu bw'omutima. 

"Nneegomba Omukkiriza ng'ebintu byonna by'akola 
bitambulira ku mpisa na kweyisa bulungi. Ekitendo ekyo 
tekimala gafunika wabula kibeera na Mukkiriza, alaga 
okusiima bw'afuna okusaasira okuva ewa Allah ekyo ne 
kimubeerera kirungi. Mu ngeri y'emu bw'afuna obuzibu 
agumiikiriza nakyo ne kimubeerera kirungi." 121 

Olunaku lumu, Nnabbi (okusaasira kwa Allah 
n'emirembe bibeere ku ye) yali atudde e Madiina, ne 
wajja abantu b'ekika ekimu nga bali mu mbeera mbi 
nnyo. Baali tebalina ngatto mu bigere. Baali bakovvu nnyo 
ng'amagumba gokka goolaba. Amaliba g'emibiri gyabwe 
gaali gagudde ku magumba olw'enjala. Nnabbi (okusaasira 
kwa Allah n'emirembe bibeere ku ye) embeera gye yalabamu 
abantu bano yamuyisa bubi nnyo era ne langi ye n'etuuka 
okukyukako. Yalagira Bilaali (Allah amusiime) ayaziine era 
Basswahaba ne bakungaana. Bano yabaggyamu ebintu bye 
yabakungaanyaamu okusobola okuwa abantu abanaku, era 
nga yabayamba nnyo. 122 

Mu kibiina ky'abantu, omuntu aba ajja kusangamu 
abaavu, abagagga n'abo abali mu makkati. Mu Kulaane 

121. Muslim, Zuhud 64; Ahmada ibn Hanbal, al-Musnad , VI, 16; Ibn Hibbaan, al- 

Swahiih, VII, 155 

122. Muslim, Zakat 69, 70; Ahmada ibn Hanbal, al-Musnad, IV, 358, 361 

ne hadiisi za Nnabbi (okusaasira kwa Allah n'emirembe 
bibeere ku ye) omuntu asangamu emisingi Obusiraamu gye 
bwassaawo egikwata ku ngeri abantu ab'ebika ebibiri gye 
bakwataganamu. Omwavu omugumiikiriza n'omugagga 
asiima, bantu ba bika bibiri Allah ne Nnabbi we (okusaasira 
kwa Allah n'emirembe bibeere ku ye) be baatendereza. 

Ekigendererwa ky'abagagga kwe kutoola mu bintu ebirungi 
ebyo Allah bye yabawa, ate ekigendererwa ky'omwavu kwe 
kubeera omugumiikiriza mu ngeri esinga obulungi ku ebyo 
Allah by'ataamuwa. Abdurrahmaani ibn Awf, Abu Bakari 
n'abalala ababafaanana, basobola okukola ng'ebyokulabirako 
by'abantu abagagga abasiima. Ate Abu Dharri al-Ghifaarii, Abu 
Dardaa n'abantu ababafaanana nabo bakola ng'ebifaananyi 
by'abantu abaavu abagumiikiriza. Empangaala y'abantu 
ab'ebiti ebibiri kumpi yali eyagala kufaanana kubanga endaba 
yaabwe ey'obulamu yali etambulira ku musingi ogugamba nti 
"ebintu byonna bya Allah". 

Olw'ensonga eyo, Obusiraamu tebuvumirira baavu 
wadde abagagga abeeyisa obulungi, naye buwa mawulire 
malungi ag'okuyingira Ejjana omuntu bw'asigala ng'ali mu 
mbeera ya kwebaza Allah. 

Allah awa okugabirira n'emikisa eri abantu be, 
olw'abantu abatali bulungi nnyo. Olw'abaavu Allah 
ayamba abantu b'ekibiina mu bungi. Omubaka wa Allah 
(okusaasira kwa Allah n'emirembe bibeere ku ye) ensonga 
eno yagyogerako bw'atyi: 

"Allah ayamba ekibiina kino olw'edduwa abanafu ze 
basaba, esswala ze basaala n'obwesimbu bwabwe." 123 

123. Bukhari, Jihaad 76; Abu Dawuda, Jihaad 70; Tirmidhi, Jihaad 24; Nasaa-i, 
Jihaad 43; Ahrnada ibn Hanbal, al-Musnad , I, 173 

Olw'ensonga eno, entalo Omubaka wa Allah (okusaasira 
kwa Allah n'emirembe bibeere ku ye) ze yalwananga 
yatandikanga na kusaba kwa Basiraamu abaavu kubanga 
okuwangula yakusuubiranga kuva mu bwesimbu bwabwe. 
Bwe yalaba engeri y'obwetaavu bw'abantu be swuffa 
yagamba bw'atyi: 

"Singa mumanyi ebyo bye babategekedde mu maaso ga 
Allah mwandyegombye nti singa embeera yammwe yali ya 
kweyongera bubi". 124 Yabatendereza n'alaga obukulu bwe 
yali ateeka ku bwavu. 

Mu ngeri y'emu, ng'atunuulira obuzibu mu by'ensimbi 
Abasiraamu bwe baalimu, yagamba nti: "Omuntu 
teyandibadde na nnyumba esukka mu nnyumba emu gye 
yeetaaga okusulamu, omugaati okufuna eky'okulya, ekyambalo 
okubikka obwereere bwe, n'amazzi agamumala okunywa." 125 

Era yagamba nti abantu abalisooka okunywa mu mugga 
Kawthara ku Lunaku lwe nkomerero baliba abaavu era 
Allah ayagala abantu abo abakola obugumiikiriza n'abo 
abeesigamira ku Ye, wadde nga baavu." 126 

Okwongera ku ebyo, Nnabbi Muhammadi (okusaasira 
kwa Allah n'emirembe bibeere ku ye) yagamba nti: "Waliwo 
abantu bangi mu mmwe nga balina enviiri n'ebirevu 
ebitalabika bulungi nga n'endabika yaabwe si nnungi, naye 
nga bwe basaba Allah akkiriza edduwa zaabwe, era nga 


124. Tirmidhi, Zuhud 39; Ibn Hibbaan, al-Swahiih, II, 502; al-Bazzaar, al-Musnad, 

IX, 205; al-Twabaraani, al-Mu ’jam al-Kabiir, XVIII, 310 

125. Tirmidhi, Zuhud 30; Ahmada ibn Hanbal, al-Musnad, I, 62; al-Kissi, Mu - 
nad Abd ibn Humaydi, I, 46; al-Haakim, al-Mustadrak, IV, 347; al-Bayhaqi, 

Shu ’ab al-Imaani, V, 157 

126. Tirmidhi, Qiyaamah 15 

tayinza kubazzaayo ngalo nsa. Era Baraa ibn Maaliki y'omu 
ku bantu bano." 

Baraa, eyali muganda wa Anasi, yali talina kifo kya 
nkalakkalira mw'abeera, wadde emmere ey'okulya. Emmere 
ye yabeeranga ngano embi ng'emala bumazi kumukuuma 
nga mulamu. Abantu abo abakkiriza obwavu n'essanyu 
be bali mu bantu Allah bakkiririzaawo edduwa zaabwe. 
Basswahaba abaamanya Nnabbi (okusaasira kwa Allah 
n'emirembe bibeere ku ye) bye yayogera ku Baraa, baasaba 
Baraa abasabire mu ngeri eyenjawulo bwe baali bali kumpi 
okuwangulwa mu lutalo mu biseera by'obufuzi bwa Umaru. 
Yasaba edduwa oluvannyuma n'abagamba bw'atyi: 

"Ndayira Katonda! Enkya mujja kuweebwa obuwanguzi 
era nange enkya nja kufiira mu lutalo ng'omuzira...!" 

Era enkeera Abasiraamu baawangula ne Baraa n'afuna 
okusaasira kwa Allah Omusaasizi ennyo, al-Rahmaani, 
bwe yafa ng'omuzira, ekintu kye yali aluddewo ennyo 
ng'akyegomba. Bwe tutyo tusobola okulaba ekyamagero 
ekirala mu byamagero bya Nnabbi (okusaasira kwa Allah 
n'emirembe bibeere ku ye). 127 


Obulamu bwa Nnabbi (okusaasira kwa Allah n'emirembe 
bibeere ku ye) bujjudde ebyamagero, obwesimbu, obwesigwa, 
okutuukiriza, obugonvu, okulumirwa, n'obwetoowaze. 
Yagamba mukyala we Ayisa bw'atyi: "Ayisa! Laga abaavu 
okulumirwa! Basembeze kumpi ne w'oli; naawe Allah ajja 
kukukuumira kumpi ku Lunaku lw'enkomerero..." 


127. Ibn Abdilbarr, aHstn'ab, 1,154; Ibn Hagar al-'Asqalani, al-Isabah, 1,281. 

Yawa Ayisa amagezi gano: 

"Ayisa! Tozzangayo omusabiriza akukonkona nga tolina 
ky'omuwadde; Weekuume Omuliro ne bwe kiba na lubajjo 
lwa ntende!" 128 

Okugunjula abantu Nnabbi kwe Yakola mu Mitendera 

Obusiraamu nkola egenda ekula. N'ekiva mw'ekyo kwe 
kuba nga tebwetaaga kugaana eby'okulabirako ebirungi ebiri 
mu nkola endala, wabula ate butumbula butumbuzi ebirungi 
ebiri mu nkola ezo ate ne bulongoosa ebibi ebizirimu. 
Obusiraamu tebulaba mutawaana kukuuma bintu birungi 
ebiva mu nkola ezaayita nga businziira ku bipimo ebitegeke 
obulungi. Nga bukozesa ebipimo bino, bugezaako okuzza 
obuggya enkola okusinga okugikasuka wabbali. 

Abo bokka abalina okwematira mu mitima era nga 
bamatira ebigendererwa byabwe be basobola okussa mu 
nkola enkyukakyuka ezijja okuyingizibwa era ezisobola 
okukyusa obutebenkevu bw'abantu bonna. Enkola eno eyita 
mu mitendera tezitowerera bantu ba bitundu mu bwangu. 
Ekiva mu kino, ebintu ebibi ebyandivudde mu nkyukakyuka 
zino bitangirwa. Eky'okulabirako ekisinga obulungi 
kye ky'enkola y'obuddu Obusiraamu gye bwalongoosa. 
Obusiraamu bwatereeza enkola eno ne bugireka kusigala 
mu nsalosalo z'emisingi gy'obulungi mu ngeri eyali ejja 
okusaanyaawo obuddu mu biseera eby'omu maaso. 

Obusiraamu bwakuumira obuddu mu linnya lyokka ate 
era mu kaseera akagere ng'ekigendererwa kwe kubumalirawo 
ddala oluvannyuma. N'olw'ekyo, okubuwaayiriza nti 


128. Tirmidhi, Zuhd 37; al-Bayhaqi, al-Sunan al-Kubra, VII, 12. 

bwawagira obuddu buba butamanya na kyekuubiira. Mu 
mateeka g'Obusiraamu amatuufu, okuta omuddu ye ngassi 
omuntu gy'asabibwa okutanga ng'akoze ekimu ku bisobyo 
ebingi. Oluvannyuma lw'okuteekawo emisingi egyo, 
Obusiraamu bwasitula eddaala ly'abaddu ne bubaggya 
mu ky'okubeera ng'ebintu ebikozesebwa ebiri mu mikono 
gya bannyini baddu abo. Oluvannyuma lw'okubasitula mu 
ddaala waasigalawo enjawulo ntono wakati w'omwana 
wa boobwe n'omuddu. Nnabbi (okusaasira kwa Allah 
n'emirembe bibeere ku ye) ye yasooka okussa mu nkola 
amateeka agalagira omuddu okulya ku mmere emu ne 
mukama we oba okwambala ku ngoye ze zimu. Enkola 
y'obuddu eyali ey'okunyigiriza, yafiirwa ekitendo ekyo 
Obusiraamu bwe bwassa essira ku kussa ekitiibwa mu 
ddembe ly'abantu bonna (nga n'abaddu mw'obatwalidde). 

Nnabbi (okusaasira kwa Allah n'emirembe bibeere ku 
ye) yalagira abalina abaddu okubasomesa n'okubayamba 
okuwasa oba okufumbirwa nga babadde bateereddwa. 
Yalabula nti abo abayisa obubi abaddu baabwe tebalisobola 
kuyingira Jjana. 

Yakuutira abantu okuta abaddu nga bw'abagamba nti 
eryo lyali kkubo lya maanyi nnyo ery'okusinza. Olunaku 
lumu yalaba Abu Dharri ng'akozesa obukambwe ku muddu 
we nga kino akikola olw'obutamanya. Nnabbi yawulira bubi 
kwe kubuuza Abu Dharri bw'atyi: 



"Abu Dharri! Okyalimu emikululo egy'ebiseera 
eby'obutamanya ng'Obusiraamu tebunnajja?" Yeeyongera 
n'agamba nti: "Toyisanga bitonde bya Allah na bukambwe! 

Bwe baba tebakwatagana na mbeera zo, bate. Tobakijjanyanga! 
Bw'obanga obatisse bye batasobola bayambengako." 129 

Waliwo n'omusajja eyafumbiza omuzaana we omuddu 
we, kyokka oluvannyuma n'ayagala abaawukanye. 
Omuddu yeekubira enduulu ewa Nnabbi (okusaasira kwa 
Allah n'emirembe bibeere ku ye) era Nnabbi kwe kugamba 
mukama w'omuddu oyo nti: 

"Eddembe ly'okufumbiriganwa kw'abo n'okwawukana 
kwabwe ssi liryo, n'olw'ekyo tobiyingirira!" 130 

Omubaka wa Allah yasabanga Basswahaba be 
olutatadde okusonyiwa abaddu baabwe. Lumu omuzaana 
(omuddu omuwala) yasuula ssente za mukama we ze yali 
amuwadde okugulamu engano. Omuwala yali tasobola 
kuda ka ng'atya mukama we okumubonereza, kwe kusigala 
ku luguudo ng'akaaba. Nnabbi (okusaasira kwa Allah 
n'emirembe bibeere ku ye) yawuliriza omuwala bye yali 
agamba kwe kumuwa ssente ezenkana ne ze yali asudde. 
Teyakoma kw'ekyo kyokka naye yamuwerekerako okudda 
eka kubanga yali tamanyi bakama be kye baali bagenda 
okumukola. Yabawa amagezi bamukwatirwe ekisa. 
Basswahaba oluvannyuma baasalawo okukolera ku magezi 
Nnabbi (okusaasira kwa Allah n'emirembe bibeere ku ye) ge 
yali abawadde kwe kusonyiwa omuwala. 

Ekintu ekirala ekyetaagisa okukoonako y'ensonga 
lwaki Obusiraamu bwalekawo obuddu ne butabuwera. 
Ensonga zaali ntalo ezaali zitasobola kuggwaawo ng'ate 


129. Bukhari, Imaani 22; Muslim, Aymaan 38; Abu Dawuda, Adab 124; Tirmidhi, Birr 
29; Ibn Maajah, Adab 10; Ahmada ibn Hanbal, al-Musnad, IV, 36 

130. Ibn Maajah, Twalaq 31; al-Bayhaqi, al-Sunana al-Kubra, VII, 360, 370; al- 
Daaraqutni, al-Sunan, IV, 37; al-Twabaraani, al-Mu’jam al-Kabiir, XI, 300 

ekimu ku bintu ebyavanga mu ntalo kwe kubaawo 
abawambe n'abaddu. Okuva Obusiraamu lwe bwayatiikirira 
n'okusonyiwa n'okulumirwa, buwagira nnyo okuyisa 
kyenkanyi abaddu n'abaana ba boobwe. Empisa eno ennungi 
yagaana Zayidi okuddayo eka ne bakadde be, awamu 
n'okubeera nga Nnabbi (okusaasira kwa Allah n'emirembe 
bibeere ku ye) yali amutadde, n'asalawo okusigala ne Nnabbi 
okutuusa (Zayidi) lwe yafa. 

Nnabbi Muhammadi (okusaasira kwa Allah n'emirembe 
bibeere ku ye) yagamba nti, "Wa omuntu akufumbira 
omugabo gwe mu mmere (gye yafumbye)! Muleke akuliraane 
ku lujjuliro! Lya naye emmere! Bw'oba ekyo tokisobola, 
kwata ekitundu ky'omugaati, kinnyike mu ssowaane ya 
ssupu, bw'omala okimuteeke mu kamwa era muwe emmere. 
Allah Owaawaggulu yabawa abantu abo ng'abaweereza era 
abaddu bammwe. Singa yayagala ate mmwe be yandifudde 
abaddu ba bali!" 131 

Olw'okuba nga Basswahaba baali batya nnyo 
okutyoboola eddembe ly'obuntu, abasinga obungi baasalawo 
ne bata abaddu baabwe. Ebikolwa ebyo bikuwa ekifaananyi 
butya Obusiraamu bwe bwawa obuntu eddaala ly'obulungi 
eritenkanika. 

Enneeyisa ya Nnabbi w'Okusaasira eri Abakazi 

Nga Obusiraamu tebunnajja, abakazi baali babayisa mu 
ngeri etyoboola ekitiibwa kyabwe eky'obukyala. Abakyala 
ab'ebbali baatwalibwanga ng'ebintu oby'okwesanyusa era 

131. Laba hadiisi efaanana ng’eyo mu Bukhari, Imaani 22; Muslim, Aymaan 38; 
Abu Dawuda, Adab 124; al-Bayhaqi, al-Sunan al-Kubra, VIII, 36 

nga bayisibwa mu ngeri enyoomesa. Olw'okutya nti abaana 
ab'obuwala baali bayinza okukula ne bafuuka bamalaaya, 
abaana abato bazadde baabwe baabaziikanga nga balamu 
nga tebakwatiddwa kisa kyonna. Abantu abo ab'emitima 
emikalubo ng'amayinja, olw'okutya ebizibu, baakola 
ebikolobero ebirala ebibi n'okusinga kw'ebyo. Ebyo byonna 
baabikolanga lwa butamanya. Allah atulaga enneeyisa 
y'abantu abo bw'atyi: 

"Omu ku bo bwe bamuleetera amawulire ag'okuzaalirwa 
omwana owoobuwala, ekyenyi kye kifuma n’asigala ng’alina 
ennaku ey'amaanyi mu mutima. Yeebwalabwala olw'amawulire 
amabi g'afunye! (Alowooza oba) Omwana amuleke ye asigale mu 
buswavu oba amuziike mu ttaka. Tewali kubuusabuusa okusalawo 
kwabwe tekulina kalungi!” (Kulaane, Nahal, 16/58-59). 

Nnabbi Muhammadi yalagira eddembe ly'abakyala ne 
liteekebwawo. Abakyala ne bafuuka eky'okulabirako mu 
bukkakkamu n'empisa ennungi mu bantu. Obwamaama 
bwafuna ekitiibwa. Bamaama ne bafuna eddaala eribagyamu 
olwa hadiisi ya Nnabbi egamba nti, "Ejjana eri wansi 
w'ebigere bya Bamaama ." 132 

Ekifaananyi ekijja wammanga kirungi nnyo era kikulaga 
ekisa kya Nnabbi Muhammadi (okusaasira kwa Allah 
n'emirembe bibeere ku ye) eri abakazi. 

"Mu lugendo lumu, omuddu eyayitibwanga An'jasha 
yaddusanga engamiya ng'ayita mu kuziyimbira . 133 Nnabbi 
Muhammadi (okusaasira kwa Allah n'emirembe bibeere 

132. Nasaa-i, Jihaadi 6; Ahmada ibn Hanbal, al-Musnadu, III, 429; Ibn Maajah, 

Jihaad 12; al-Qudaa-i, al-Firdawsi, II, 116 

133. Engamiya zaagala nnyo amaloboozi amalungi n’okuziyimbira. Abalunda 

engamiya baziyimbira zisobole okwongera ku misinde 

ku ye), olw'okulowooza nti engamiya zaali zeetisse 
abakyala ababeera n'emibiri emigonvu nga baali basobola 
okulumizibwa (ng'engamiya zidduse nnyo) yagamba 
bw'atyi: "Anjasha! Lowooza ku byatika eby'omuwendo! 
Lowooza ku byatika eby'omuwendo !" 134 

Okwo kw'ogatta hadiisi ya Nnabbi Muhammadi 
(okusaasira kwa Allah n'emirembe bibeere ku ye) endala 
mw'agambira nti, "Mu nsi, abakyala n'ebiwunya akawoowo 
byanfulirwa birungi, ate esswala yanfuulirwa ekitangaala 
ky'amaaso gange ." 135 Abakazi n'obuwoowo obulungi bintu 
bya mukisa okuva eri Allah eri ensi eno. 

Obukulu bw'omukazi omukozi w'obulungi mu maka 
agalimu essanyu n'emirembe era ag'eddiini bweyolefu. 
Wadde ng'olwaleero ensi yakyuka, edda ng'omukazi 
y'akuuma eby'obugagga by'amaka, nga y'ateekateeka 
ennyumba, nga y'akuuma olulyo era nga y'akuuma ekitiibwa 
ky'amaka. Omukyala mu maka ye yabeeranga essanyu 
ly'amaka ng'empewo y'essanyu eva ku kamwenyumwenyu 
maama ke yassangako awaka. Okutya kw'abaana 
kwamalibwangawo ekisa ekyalabikiranga mu ntunula ya 
maama. Waliwo ekifo ekisinga okulumirwa n'ekisa okusinga 
omutima gwa maama? 

Bamaama bye bitonde ebyaweebwa okusaasira okuva 
eri Omutonzi. Obufuzi bwa bamaama butandika bwe 
bafuuka bamaama ab'empisa ennungi. Okuyozaayoza 
Nnabbi (okusaasira kwa Allah n'emirembe bibeere ku ye) 


134. Bukhari, Adab 95; Ahmada ibn Hanbal, al-Musnadu, III, 117 

135. Nasaa-i, lshratu 'n-nisaa 10; Ahmada ibn Hanbali, al-Musnadu , III, 117 

kwe yakolera Bamaama kwe kuli mu hadiisi ye egamba nti, 
"Ejjana eri wansi wa bigere bya bamaama". 

Obuwoowo obuwunya obulungi buzza buggya omwoyo 
n'obuweweevu bwabwo. Kino kya ssanyu ne Bamalayika kye 
banyumirwa. Ate Sswala kwe kwegatta okutukuvu wakati 
w'omuddu ne Katonda we. Kwe kulinnya kw'omwoyo 
(mi'raj) mu ggulu. 

Mu hadiisi endala, Nnabbi (okusaasira kwa Allah 
n'emirembe bibeere ku ye) yagamba nti, "Abasinga 
obulungi mu mmwe y'oyo asinga okuyisa abantu b'awaka 
we obulungi ." 136 Nnabbi (okusaasira kwa Allah n'emirembe 
bibeere ku ye) era yagamba bw'atyi: "Ekintu kyonna 
omuntu kye yeegulira, oba ky'agulira mukyala we oba 
abaana be, Allah akimuwaamu empeera nga saddaaka ." 137 
Nnabbi (okusaasira kwa Allah n'emirembe bibeere ku ye) 
mu njigiriza eyo waggulu yakirambika nti amaka amalungi 
gazimbirwa ku musingi ogw'omukwano. 

Enneeyisa ya Nnabbi w'Okusaasira eri Ebisolo 

Abantu mu biseera ng'Obusiraamu tebunnasimba 
makanda, baali tebalina kisa wadde okusaasira. Baayinzanga 
okusalako ebifi ku nsolo oba emboobo ng'ensolo ekyali 
nnamu. Baategekanga empaka z'okulwana okutaliimu kisa 
wakati w'ensolo. Ebintu eby'obukambwe nga bino Nnabbi 
(okusaasira kwa Allah n'emirembe bibeere ku ye) yabigaana 
era n'abissaako ekkomo. Ebintu bye tulaba olwaleero 

136. Tirmidhi, Rada 11; Ibn Maajah, Nikaah 50; Daarimi, Nikaah 55; Ahmada ibn 

Hanbal 


137. Ibn Maajah, Ticaraat 1, Ahmada ibn Hanbal, al-Musnad, V, 279; al-Bayhaqi, 
al-Mu’jam al-Kabiir, VIII, 239 

omuli empaka z'enkoko okulwana, engamiya okulwana, 
n'ente ezo zonna zaatandikira mu mirembe ng'Obusiraamu 
tebunnasimba makanda. 

Olunaku lumu, Nnabbi (okusaasira kwa Allah n'emirembe 
bibeere ku ye) yalaba endogoyi ku luguudo nga bagirambye 
n'enjokyo mu maaso kwe kuwulira ennaku n'agamba nti: 
"Ebibonerezo bya Katonda bibeere ku muntu oyo eyalambye 
ensolo eyo ." 138 Yawa amagezi nti okuteeka ku nsolo akabonero 
ng'ekigendererwa kugiramba kikolebwe mu kifo ku mubiri 
gwayo ekitagiviirako kulumwa nga bakateekako. 

Olulala yalaba engamiya ng'esigazizza ddiba na magumba, 
kwe kugamba nnannyini ngamiya nti: "Tya Allah mu bisolo 
bino ebitayogera! Tobireka kusigala nga birumwa enjala !" 139 

Abdullah ibn Jafaari (Allah amusiime) yanyumya 
bw'atyi: "Olunaku lumu, Nnabbi (okusaasira kwa Allah 
n'emirembe bibeere ku ye) yajja mu nnimiro ya Sswahaba 
omu. Engamiya eyali mu nnimiro eyo olwalaba Nnabbi 
(okusaasira kwa Allah n'emirembe bibeere ku ye) kwe 
kutandika okukaaba okutuusa amaziga lwe gaatandika 
okuttulukuka. Omubaka wa Allah (okusaasira kwa Allah 
n'emirembe bibeere ku ye) yagisemberera n'agiweeweeta 
mu mutwe n'erekera awo okukaaba. Oluvannyuma 
yasisinkana nnannyini nnimiro n'amubuuza nti: "Totya 
Allah eyakuteekamu obwesige okubeera n'engamiya eno 
Ekuwaabidde ewange nti ogikuba era ogitulugunya.' " 


138. Bukhari, Dhabaa-ih 25 

139. Abu Dawuda, Jihaadi 47; Ibn Khuzaymah, al-Swahiihi, IV, 143 

Nnabbi (okusaasira kwa Allah n'emirembe bibeere ku 
ye) era yannyonnyola enjawulo wakati w'embeera y'omuntu 
omusaasizi n'oyo atali musaasizi n'agamba nti: 

''Omukazi nga yali mwonoonyi yasanga embwa mu ddungu 
ng'ekomba omusenyu n'olulimi lwayo olw'ennyonta eyali ebula 
okugitta. Yakwatibwa embwa ekisa, n'aggyamu engatto n'asena 
amazzi (mu luzzi) n'agagiwa n'enywa. Allah kwe kusonyiwa 
omukazi ono amazambi ge olw'ekikolwa ky' obusaasizi kye yakola. 
Ate omukazi omulala ye teyafaayo ku kkapa ye gye yalumya 
enjala ekiseera ekiwanvu. Ate era teyagireka kulya ebiwuka 
by'omu ttale, era ekyavaamu ye kkapa okufa enjala. Omukazi ono 
ekikolwa kino eky'obutaba na busaasizi kyamuviirako okubeera 
omu ku bantu b'omu Muliro !" 140 

Nnabbi (okusaasira kwa Allah n'emirembe bibeere ku 
ye) yakyusa abantu abaali bawangaalira mu butamanya 
n'abafuula ekibiina ky'abantu abamu ku abo abaawangaalira 
mu mulembe gw'essanyu (Asr al-Sa'adah). Abantu 
abaayisanga bannaabwe obubi ne batuuka n'okuziika 
abaana baabwe aboobuwala nga balamu ne bafuuka abantu 
abajjudde okusaasira era ne batakoma ku kusaasira bantu 
kyokka, naye okusaasira kwabwe ne kuzingiramu ebisolo. 
Kino kyali bwe kityo kubanga Nnabbi (okusaasira kwa 
Allah n'emirembe bibeere ku ye) yawanga ebisolo ekitiibwa 
okutuusa n'akakusu akatono. 

Abdurrahmaaan, mutabani wa Abdullah, anyumya 
bw'atyi: 

"Twali tuli mu lugendo ne Nnabbi (okusaasira kwa Allah 
n'emirembe bibeere ku ye) ne tulaba ekinyonyi nga kirina 
obwana bubiri obuto, kwe kusitulawo obwana ne tubutwala. 


140. Bukhari, Anbivaa 54; Muslim, Salaam 151,154;fiz>r 133;Nasaa-i, KusufXA 

Ekinyonyi kyatandika okutubuukira waggulu w'emitwe. Nnabbi 
(okusaasira kwa Allah n'emirembe bibeere ku ye) olwajja kwe 
kutugamba bw'atyi: "Ani anyiizizza ekinyonyi kino n'akitwalira 
obwana bwakyo? Mubuzzeeyo mangu mu kisu kyakyo !" 141 

Okuyigga kukkirizibwa mu Busiraamu. Naye ewamu 
n'ekyo Nnabbi (okusaasira kwa Allah n'emirembe bibeere 
ku ye) yalabula abayigga okubeera abeegendereza 
obutayiggira bisolo mu biseera we byalulira oba okuzaalira 
ng'ekigendererwa bwe butataataaganya mbeera ya butonde. 
Okumala gayigga okunakuwaza abaana b'ebisolo olw'okutta 
nnyaabweobabamaamab'obwanabw'ebisolookubanakuwaza 
olw'okuviibwako bamaama baabwo, byennyamiza omutima 
ogulumirwa era ogulina ekisa n'okusaasira. 

Hadiisi zino ziteeka mu musana eky'okuba ng'okusaasira 
okw'omukkiriza omutuufu kuteekwa okuba okugazi ekimala 
ne kuzingiramu n'ensolo enkambwe. Bwe kityo kiragirwa mu 
Busiraamu nti n'ebiramu eby'obulabe ng'emisota ne ssigga, nti 
biteekwa okuttibwa mu lukuba lumu, ng'ekigendererwa mu 
kino kwe kubitaasa obutalwawo nga bibonaabona. Amagezi 
ago agaweebwa omuntu okubeera omusaasizi ne bwe kiba mu 
kutta ekiramu eky'obulabe tegamala kubeera kyakulabirako 
mu kusaasira ekisinga ebyokulabirako byonna? 

Ng'oggyeeko Nnabbi (okusaasira kwa Allah n'emirembe 
bibeere ku ye) okulagira Abakkiriza okubeera n'okusaasira 
eri ebisolo n'ebiramu ebirala naye era teyayagalanga muntu 
kukolimira biramu. Okugeza, bwe yali agenda e Batnubuwat 
mu lutalo, omusajja omu mu Ba'ansaari yakolimira engamiya 
ng'agiranga butayanguwa, ng'eno bw'avuga engamiya 


141. Abu Dawuda, Jihaad 122; Ahmada ibn Hanbal, al-Musnadu, I, 404; al-Haakim, 
al-Mustadraku, IV, 267; al-Twabaraani, al-Mu'iam al-Awsatw, IV, 261 

gye yali agatta ne mukwano gwe. Nnabbi (okusaasira 
kwa Allah n'emirembe bibeere ku ye) kwe kulagira 
omusajja ono awanuke ku ngamiya nga bw'amugamba 
nti: "Toddayo kutugoberera n'engamiya eyo enkolimire! 
Temwekolimiranga, wadde okukolimira abaana bammwe 
oba ebintu byammwe !" 142 

Hadiisi eno etuwa ekifaananyi ku kusaasira mu Busiraamu 
okutalinaako kkomo . 143 Bayezid-i Bestami, eyayatiikirira nga 
'Kabaka w'abatuukirivu", yassa mu nkola amateeka n'omusingi 
gw'okwagala ebitonde olwa Oyo (Omutonzi) eyabitonda 
n'agenda wala nnyo, okutuusa lwe yatuuka n'okuwulira muli 
obulumi bwe biwulira. Emboozi eno wammanga ekulaga 
bulungi engeri gye yawulirangamu munda. 

Lumu yali ali mu lugendo kwe kuwummulirako wansi 
w'omuti. Nga wayiseewo akaseera yasituka n'avaawo 
ne yeeyongerayo. Ng'amaze okugenda yalaba ensanafu 
ezimu ze yali aggye mu kifo we yali awummulidde nga 
ziri ku nsawo ye. Yatemerera akagendo n'addayo we yali 
awummulidde n'asuulawo ensanafu kubanga yali tayagala 
kuzitwala kuziggya waabwe waazo. 


142. Muslim, Zuhud 74; Ibn Hibbaan, al-Swahiihi, XIII, 52 

143. Claude Fareryawandiika ku biva mu mpisa z’Obusiraamu obulagira okusaasira 
n’okulumirwa (okuba n’ekisa) ebitonde byonna: “Osobola okutegeera ekitun- 
du mw’oyita oba kya Basiraamu oba kya bagoberezi ba Kristo ng’otunuulidde 
enneeyisa y’embwa z’omu kitundu. Bw’olaba embwa ne kkapa nga zagala 
okuzannya naawe nga zikusemberera, osobola okugamba nga tokirumyemu 
nti ekyo kitundu kya Basiraamu; naye bw’olaba ebisolo ebyo nga byetegeka 
kwerwanako (nga biyimiridde ng’ebyagala) ekyo ekitundu kiteekwa oku- 
beera kya batali Basiraamu.” Ekifaananyi kino, omulambuzi omugoberezi wa 
Kristo kye yatuwa kiraga bulungi omukwano, okusaasira n’ekisa eri ebitonde 
ng’ebyo bikolebwa ku lwa Omutonzi 

- 







NNABBI W'OKUSAASIRA 


Ekifaananyi kino kikulaga engeri y'okukwatamu 
eky'okulabirako kya Nnabi (okusaasira kwa Allah 
n'emirembe bibeere ku ye). Ebintu Nnabbi (okusaasira kwa 
Allah n'emirembe bibeere ku ye) bye yasomesa bijjudde 
ebigambo ebirabula n'ebiwabula ku nsonga eno. Yagamba 
nti: "Oyo gwe baggyako okusaasira baba bamuggyeeko 
obulungi obwa buli kika ." 144 

Ekintu ekyawula omutindo gw'Obusiraamu kwe 
kusaasira. Mu "Basmalah", (Bismillaahi'r-Rahmaani'r- 
Rahiimi, ekitegeeza nti, 'ntandise n'erinnya lya Allah, 
omusaasizi ennyo Oweekisa ekingi), ebigambobye tuddingana 
okwogera buli lwe tubaako ne kye tugenda okukola, Allah 
atujjukiza nti Ye y'asinga okusaasira. Okusaasira kitendo 
kiri wala nnyo mu bitendo by'Omusiraamu omutuufu. 

Mu kyafaayo kino wammanga, Fudhwayl ibn Eyaad, 
eyali omu ku mikwano gya Allah, yateekawo eky'okulabirako 
engeri Omusiraamu bwe yandiwulidde mu mutima. 

Baamulaba ng'akaaba ne bamubuuza nti: "Lwaki 
okaaba?" Ye kwe kuddamu nti: 

"Nkaaba kubanga mpulira okunyolwa olw'Omusiraamu 
eyansobezza! Ennaku yange ejja lwa kutya nti nze nja 
okufuuka ensonga ye okuyingira Omuliro." 

Ebintu nga bino biraga bulungi empisa ez'omunda mu 
mutima ez'omuntu agoberera eky'okulabirako kya Nnabi 
Muhammadi (okusaasira kwa Allah n'emirembe bibeere ku 
ye). Nnabbi Muhammadi (okusaasira kwa Allah n'emirembe 

144. Muslim, Birr 75; Abu Dawuda, Adab 11; Ibn Maajah, Adab 9; Ahmada ibn 
Hanbal, al-Musnadu, IV, 362; Ibn Hibbaan, al-Swahiih, II, 308 

bibeere ku ye) yagamba nti: "Laga okusaasira eri abo abali 
ku nsi, olwo Oyo ali mu ggulu akusaasire !" 145 

Enneeyisa ya Nnabi w'Okusaasira eri Bamulekwa 

Mu hadiisi emu bagamba bwe batyi: 

"Amaka agasinga obulungi ge maka ago omuli mulekwa 
gwe bayisa obulungi; ate amaka agasinga obubi ge maka ago 
omuli mulekwa gwe bakijjanya ." 146 Mu Kulaane mulimu 
aya nnyingi ezikwata ku kuyisa obulungi bamulekwa. Allah 
Oweekitiibwa atulagira okubeera abeegendereza ennyo ku 
bikwata ku bamulekwa n'agamba nti: 

"Mulekwa tomutulugunyanga!" (Kulaane, Duha, 93/9). 

Oyo yenna aweeweeta mu mutwe gwa mulekwa ajja 
kusasulwa buli kaviiri engalo ze ke zikwatako ." 147 

Nnabbi yaddingananga lunye obukulu bw'okutuukiriza 
obuvunaanyizibwa bwaffe buno eri abantu. 

Mu hadiisi endala, 'Nze n'abo abayisa obulungi bawala 
baabwe ne batabani baabwe be balabirira, tujja kubeera 
ffenna mu Jjana bwe tutyi (olwo n'agatta wamu engalo ze 
ebbiri ng'ayogera ekyo )." 148 

145. Tirmidhi, Birr 16; al-Haakim, al-Musladraku, IV, 277; al-Bayhaqi, al-Sunan 
al-Kubra, IX, 41 

146. Ibn Maajah, Adab 6; al-Kissii, Musnadu Abd Humayd, I, 427; Bukhari, al- 
Adabul Mufirad, 1,61 

147. Ahmada ibn Hanbal, al-Musnadu, V, 250, 265; al-Twabaraani, al-Mu'jam al- 
Awasatw, III, 285, al-Mu’jam al-Kabiir, VIII, 202; Ibn Abii Aaswim, Kitaab 
al-Zuhud, I, 21; Ibn al-Mubaarak, Kitaab al-Zuhud, I, 229, 230 

148. Bukhari, Adab 24; Tinnidhi, Birr 15; Ahmada ibn Hanbal, al-Musnadu, V, 265 

Olulala waliwo okwemulugunya okwatuuka ku Nnabbi 
(okusaasira kwa Allah n'emirembe bibeere ku ye) ku muntu 
eyali omukambwe. Ng'eddagala, Nnabbi yawa amagezi 
omuntu oyo akole bino wammanga: 

"Aweeweete mu mutwe gwa bamulekwa, awe n'abaavu 
eby'okulya !" 149 

Okuva Nnabbi Muhammadi lwe yakuzibwa nga 
mulekwa, embeera eyo ey'obwamulekwa yamuyamba 
okufuna ekifo n'ekitiibwa mu nsi muno ne mu nsi eddako. 
Omutontomi Mehmed Aslan yayogera bulungi ku mulekwa 
engeri gy'awuliramu n'agamba nti: 

Nnannyini mulekwa ye Allah 

N'olw'ekyo musango gwa nnagomola okulumya mulekwa. 

Tolowooza nti mulekwa muntu munafu 

Amaziga ge kye ky'okulwanyisa ky'alina! 

Amagezi Nnabbi ge yawa ku Ddembe lya Muliraanwa 

Mu kusomesa kwe, Nnabbi Muhammad (okusaasira kwa 
Allah n'emirembe bibeere ku ye) yakuutira abantu okuwa 
ekitiibwa eddembe lya baliraanwa. Mu hadiisi emu yagamba 
bw'atyi: "Jibuliiru yannamiranga ntakera ku ddembe lya 
baliraanwa okutuusa lwe nnalowooza nti bagenda kufuna 
omugabo mu bintu bye ndireka nga nfudde ." 150 

Hadiisi endala, egamba nti, "Baliraanwa abatali Basiraamu 
balina ekivunaanwa kimu. Baliraanwa Abasiraamu balina 
ebivunaanwa bibiri. Ate muliraanwa nga Musiraamu ate 


149. Ahmada ibn Hanbal, II, 263, 387; al-Bayhaqi, al-Sunan al-Kubra, IV, 60 

150. Bukhari, Adah 28; Muslim, Birr 140; Abu Dawuda, Adah 123; Ibn Maajah, 
Adah 4; Ahmada ibn Hanbal, al-Musnadu, II, 85, 160, 259 

ow'oluganda alina ebivunaanwa bisatu ." 151 Eddembe lya 
baliraanwa lizingiramu obutatunula mu madirisa gaabwe, 
obutabatawaanya na kawoowo ka mmere ng'omuntu afumba, 
n'obutakola kintu kyonna kye batayagala. 

Abu Dharri al-Ghifaari, nga yali omu ku Basswahaba abaali 
basinga okubeera abaavu, yagamba nti, "Nnabbi yandagira 
okwongera amazzi mu mmere yange nsobole okuwaako 
muliraanwa wange . 152 Okuva lwe yali talina mmere ndala, 
engeri yokka gye yali asobola okwongera ku bungi bw'emmere 
ye yali ya kwongeramu mazzi. Hadiisi eno etulaga nti obwavu 
nabwo tebuyinza kufuuka kyekwaso ekigaana omuntu okussa 
ekitiibwa mu ddembe lya baliraanwa. 

Hadiisi eno eddako nayo etuwa ekifaananyi ku ngeri 
Basswahaba gye baakwatangamu n'obwegendereza ensonga 
za baliraanwa. Ibn Umaru (Allah amusiime) yanyumya 
emboozi eno. "Waaliwo amaka musanvu nga gonna maavu, ne 
wabaawo omuntu eyaweereza agamu ku maka gano omutwe 
gw'endiga bagulye ng'emmere. Omukulu w'amaka gano kwe 
kulowooza nti baliraanwa baabwe baali mu bwetaavu nnyo 
eri omutwe gw'endiga guno okubasinga kwe kugubaweereza. 
Amaka agookubiri nago gaalowooza ekintu kye kimu omutwe 
kwe kuguweereza amaka ag'okusatu. Amaka ag'okusatu 
nago ne galowooza ekintu kye kimu omutwe gw'endiga 
ne baguweereza amaka agabaddirira, bwe batyo n'abalala 
okutuusa omutwe lwe gwaddira bali abaasooka ." 153 


151. Abu Bakari al-Qurashi, Makaarimu al-Akhlaaqi, I, 105; Hannad al-Kuufii, 
al-Zuhud, II, 504; al-Bayhaqi, Shu 'ab al-Imaani, VII, 84 

152. Ibn Maajah, Atw’imah 58; al-Twabaraani, al-Mu’jam al-Awsatw, IV, 54 

153. Al-Haakimu, al-Mustadrak, II, 526; Ibn Abi Shaybah, al-Muswannafu, VII, 

214; al-Bayhaqi, Shu’ab al-Imaani, III, 259 (Laba n’okunnyonnyola kwe ba- 
kola ku aya mu Ssura al-Hashri, 59/9 

Okusaasira kwa Omubaka wa Allah (okusaasira kwa 
Allah n'emirembe bibeere ku ye) kwagaziwa ne kutwaliramu 
n'abafudde. Eddembe erisinga obukulu erikwata ku bafu 
ly'eddembe ly'abo abafu bwe bafa nga tebasasudde mabanja 
ge babadde bababanja nga bakyali balamu. Omubaka wa 
Allah (okusaasira kwa Allah n'emirembe bibeere ku ye) 
lubeerera yabuuzanga oba omufu yabanga afudde alina 
ebbanja nga tebannaba kumusaalira. Bwe yabeeranga 
n'amabanja g'atannasasula, ng'alindirizaako okumusaalira 
okutuusa amabanja lwe gaasasulwanga . 154 

Olw'okubanga ye yali Nnabbi w'okusaasira 
n'okulumirwa abantu, Nnabbi (okusaasira kwa Allah 
n'emirembe bibeere ku ye) yabeeranga afaayo nnyo ddala 
okulaba ng'omuntu tayingira ntaana ye ng'akyalina 
amabanja agamubanjibwa. 

Enneeyisa ya Nnabbi eri Abamenyi b'Amateeka 
n'Abawambe mu Lutalo 

Mu Busiraamu, basooka kunoonya kivuddeko okumenya 
amateeka era ekisoboka kyonna ne kikolebwa okulaba 
ng'omumenyi w'amateeka bamutereeza. Ekibonerezo mu 
mateeka g'Obusiraamu kiringa abazadde bwe babonereza 
abaana baabwe. Ekigendererwa mu kubonereza abazzi 
b'emisango ssi kubasindiikiriza na kubaboola wabula 
kubayamba kudda mu bantu. 

Omusajja omu omwavu eyayitibwanga Abbaad ibn 
Shurahabiil alina entende ze yabba mu nnimiro, ezimu 
n'azirya endala n'ateekako mu nsawo. Mu kiseera ekyo 
nnannyini nnimiro yamugwikiriza n'amukwata n'amukuba. 


154. Ibn Hibbaani, al-Swahiihi, XI, 192; al-Haakim, al-Mustadrak, II, 29 

Abbaad gwe baali balumizza ennyo yagenda ewa Nnabbi 
(okusaasira kwa Allah n'emirembe bibeere ku ye) okuwaaba, 
Nnabbi Muhammadi (okusaasira kwa Allah n'emirembe 
bibeere ku ye) kwe kuyita omusajja nnannyini nnimiro 
n'amugamba nti: 

"Tomanyi nti ono tamanyi, era tamanyi ky'akola? 
Wamubuuliridde? Ekirala yabadde muyala; wandibadde 
omuwa buwi ekyokulya ." 155 Nannyini nnimiro yawulira 
bubi olw'ekyo kye yali akoze, kwe kuwa Abbaad entende 
n'amuweerako n'ensawo bbiri ez'engano. 

Ebigambo bino tebigenderera kuwaga babbi na bakkondo 
naye bigenderera okuvumula ebizibu ebiri mu bantu 
okutwalira awamu ebireeta obubbi. Nnabbi (okusaasira kwa 
Allah n'emirembe bibeere ku ye) yakirambika bulungi nti 
yanditemyeko omukono gwa muwala we ng'ekibonerezo 
singa yali agezezzaako okubba. 

Nnabbi Muhammadi (okusaasira kwa Allah n'emirembe 
bibeere ku ye) yali akwatirwa nnyo ekisa era ng'abeera 
n'okulumirwa eri abawambe b'entalo. Yagamba Basswahaba 
be bw'atyi: 

"Bo baganda bammwe, mubawe ekyokulya 
n'ekyokunywa ." 156 

Enneeyisa ya Nnabbi eri abalabe n'Abatali Basiraamu 

Bwe yali ayogera ku bulamu bwe nga tannayingira 
Busiraamu, Abu Basra al-Ghifaari yagamba bw'atyi: "Najja 
e Madiina ne nkyala ewa Nnabbi (okusaasira kwa Allah 


155. Nasaa-i, Adab al-qadhwa 21; Abu Dawuda, Jihaadi 85 

156. Muslim, Avmaan 36-38 

n'emirembe bibeere ku ye). Akawungeezi ako, nnanywa 
amata ga mbuzi musanvu naye. Nnabbi (okusaasira kwa Allah 
n'emirembe bibeere ku ye) talina kye yanyega ku nneeyisa eyo 
etaali ya kintukiramu. Ekiro ekyo yasula njala naye nga talaze 
kabonero konna ka butali busanyufu oba okulaga obusungu. 
Bwe nnalaba empisa ezo ez'ekika ekyawaggulu nnakola mu 
ngeri ey'ekigezi ne nneesogga Obusiramu." 

Okuva Nnabbi Muhammadi (okusaasira kwa Allah 
n'emirembe bibeere ku ye) lwe yatumibwa nga kya kusaasira 
eri ensi eno, okulumirwa kwe n'okufaayo byabuna ebitonde 
byonna. Olunaku lumu, waliwo abaamusaba anenye abalabe 
be abamu ye kwe kugamba nti, "Nze tebantuma mu nsi 
muno lwa kunenya (oba kukolima); nze bantuma nga 
Nnabbi w'okusaasira ." 157 

Bwe yagenda e Twaifa, Abashiriki baayo abasiru 
n'abantu abeewulira mu kibuga ekyo, baamukuba amayinja. 
Jibriilu (emirembe gibeere ku ye) yajja gy'ali n'amuleetera 
ekirowoozo bw'atyi, "Ensozi zino ebbiri nzigatte zibuutikire 
Bannatwaifa abawangaalira wakati wa zo?" Nnabbi kino 
tekyamusanyusa wabula yasaba busabi edduwa ey'enjawulo 
gye yasabira abantu abaamukasuukirira amayinja n'agamba 
nti: "Katonda wange! Nkusaba obawe obulungamu! Nsaba ku 
migongo gyabwe oggyeko Abasiraamu !" 158 Olw'edduwa eno, 
Bannatwaifa gye byaggweera nga beesozze Obusiraamu. 


157. Muslim, Fadhwa-il 126; Tirmidhi, Da 'awaat 118 

158. Bukhari, Bad-ul khalqi 7; Muslim, Jihaad 111; Nasaa-i, al-Siman al-Kubra, 
IV, 405; Ibn Hibbaan, al-Swahiih, XIV, 516 

Okusonyiwa kwa Nnabbi 


Allah ayagala okusonyiwa. Yalagaanyisa okusonyiwa 
ebyonoono by'abantu bwe beenenya nga bategeeza kye 
bagamba. Mu Kulaane, yalagira abaddu be nabo okubeera 
abasonyiwa kubanga Ye Musonyiyi. 

Obukwakkulizo obuli mu kusonyiwa kwa Katonda kwe 
kwejjusa, okugondera ebiragiro bya Allah, n'okwesamba 
ebyo Allah bye yagaana. Ebifaananyi ebisinga obulungi 
okulaga okusonyiwa by'ebyo bye tuggya mu bulamu bwa 
Nnabbi (okusaasira kwa Allah n'emirembe bibeere ku ye). 
Nnabbi yasonyiwa Hindu, eyaluma ekibumba kya taata we 
omuto Hamuza mu lutalo lw'e Uhudi. Mu kununula Makka, 
Hindu ng'amaze okusiramuka yava Nnabbi emabega 
n'amubuuza nti, "Mubaka wa Allah, ontegedde?" 

Nnabbi Muhammadi, wadde nga waali waakayitawo 
emyaka etaano miramba, yamulaga nti yali akyajjukira 
eddoboozi lye bwe yawoggana ng'asanyuka olw'okuttibwa 
kwa Hamuza. Yabuuza nti: "Butya bwe nnerabira 
okuwoggana okwo" 

Awamu n'ekyo yamusonyiwa olw'ekigambo kya 
Tawuhiidi (Shahadu) kye yayatula ng'ayingira Obusiraamu. 

Ku ludda olulala, abantu b'e Makka baali balinda mu 
kutya okw'ekitalo Nnabbi Muhammadi kye yali agenda 
okubakola ng'amaze okununula Makka. Nnabbi kwe 
kubabuuza bw'atyi: 

"Abange abantu Abakulayishi! Mulowooza nti ngenda 
kubakola ki?" 


Abakulayishi baamuddamu nti, "Tulowooza nti ogenda 
kutusonyiwa. Oli muganda waffe alina ekisa n'okusaasira. 

- 

Ate era oli mwana wa muganda waffe eyali alina ekisa 
n'okusaasira" 

Awo Nnabbi (okusaasira kwa Allah n'emirembe 
bibeere ku ye) we yagambira nti: "Mbagamba nga Nnabbi 
Yusuf (emirembe gibeere ku ye) bwe yagamba baganda be: 
'Temulina musango olwaleero, Allah mmusaba abasonyiwe.' 
Muyinza okugenda. Muli baddembe ." 159 

Mu kubuulira okulala, Nnabbi yagamba nti: "Olwaleero 
lunaku lwa kusaasira. Olwaleero lunaku Allah lw'ayongedde 
amaanyi g'Obusiraamu ng'ayita mu Bakulayishi.: 

Omu ku balabe b'Obusiraamu e Makka abaali basinga 
omutawaana yali ayitibwa Abu Jahali ekitegeeza "Taata 
w'obusiru". Mutabani we Ikrimah naye yali omu ku 
basinga obulabe eri Obusiraamu. Naye Makka bw'amala 
okununulwa, Ikrimah yaddukira Yamani. Kyokka mukyala 
we oluvannyuma yasiramuka era n'aleeta bba Ikrimah mu 
maaso ga Nnabbi (okusaasira kwa Allah n'emirembe bibeere 
ku ye). Nnabbi kwe kugamba Ikrimah nti: 

"Omuvuzi w'embalaasi oyo adduka! Tusanyuse 
okukulaba!" Kwe kumusonyiwa nga tamujjukizza na 
bikolobero bye yali yatuusa ku Basiraamu . 160 

Habbaari ibn As'wad naye yali mulabe wa Busiraamu. 
Mu biseera by'okusenguka kwa muwala wa Nnabbi 
eyayitibwanga Zayinabu okuva e Makka okugenda e 
Madiina, mu bugenderevu yasamba Zayinabu ng'ali ku 
ngamiya etambula Zayinabu n'agwa ku ttaka. Mu kiseera 


159. Nasaa-i, al-Sunan al-Kubra, VI, 382; al-Bayhaqi, al-Sunan al-Kubra, IX, 118; 
al-Rabii ibn Habiib, Musnadu al-Rabii, I, 170; Twahaawi, Sharh Ma’aani al- 
Atahar, III, 325 

160. Ibn Hajar al-Asqalaani, al-Iswabah, IV, 538 

ekyo Zayinabu yali lubuto. Yafuna ebisago eby'amaanyi 
era n'avaamu n'olubuto. Makka bwe yanunulwa Habbaari 
ono yayagala okudduka naye ne bimulemerera. Yakkiriza 
Obusiraamu n'ajja mu maaso ga Nnabbi (okusaasira kwa 
Allah n'emirembe bibeere ku ye) eyamusonyiwa. 161 

Nnabbi (okusaasira kwa Allah n'emirembe bibeere ku 
ye) yagambanga nti, "Katonda wange! Sonyiwa abantu 
bange kubanga tebamanyi!" 162 

Omusajja ayitibwa Hammamah yayingira Obusiraamu 
n'asalawo okukutulawo enkolagana n'Abashiriki b'e 
Makka. Bannamakka kino kyabayitirirako kwe kusalawo 
okutuukirira Nnabbi (okusaasira kwa Allah n'emirembe 
bibeere ku ye) ne bamusaba abeegayirireko omusajja azzeewo 
enkolagana ey'eby'obusuubuzi nabo. Nnabbi (okusaasira 
kwa Allah n'emirembe bibeere ku ye) yaweereza Hamamah 
ebbaluwa n'amusaba azzeewo enkolagana n'Abakulayishi 
ey'ebyobusuubuzi. Wadde nga Abakulayishi (Abashiriku) 
baali baakuumirako Abasiraamu mu buwanganguse emyaka 
esatu miramba ne babatulugunya nga bayita mu kubalumya 
enjala, Omubaka wa Allah awamu n'ekyo yabasonyiwa. 
Oluvannyuma bonna baafuuka Abasiraamu bwe baafuna 
okusonyiwa okwo okutakutuka. 

Olulala abantu kinaana (80) bajja okutta Nnabbi 
(okusaasira kwa Allah n'emirembe bibeere ku ye) bonna 
ne babakwata kyokka Omubaka wa Allah (okusaasira kwa 
Allah n'emirembe bibeere ku ye) bonna n'abasonyiwa. 


161. Ibn Hajar al-Asqalaani, al-Iswabah, VI, 524-527; Ibn Abdilbarr, al-Isti-aab, 
IV, 1536 

162. Ibn Maajah, Manaasiku, 56; Ahmada ibn Hanbal, al-Musnadu, IV, 14 

Oluvannyuma lwa Khaybar okuwangulwa, waliwo 
omukazi Omuyudaaya eyaleetera Nnabbi (okusaasira kwa 
Allah n'emirembe bibeere ku ye) emmere eyalimu obutwa, 
naye Nnabbi n'akimanya ng'agenda okulumako. Omukazi 
yakkiriza olukwe luno, naye Nnabbi (okusaasira kwa Allah 
n'emirembe bibeere ku ye) n'amusonyiwa. 163 Mu Kulaane 
waliwo awagamba omuntu nti, "Weekwate ku kusonyiwa; lagira 
abalala okukola obulungi; ove ku batamanyi. "(Kulaane, Araf, 7/199) 


Nnabbi (okusaasira kwa Allah n'emirembe bibeere 
ku ye) yakiikirira obutuukirivu bw'empisa ezisinga 
obulungi eri abantu n'obwesimbu bwe n'obukkakkamu 
ng'akolagana n'abantu. Enneeyisa ye teyamuvangamu 
nga yeekase nnekake, oba ng'agyekozesa bwekozesa oba 
nga tagenderedde, wabula yavanga munda mu busomyo 
bw'omwoyo gwe. 

Adiyy ibn Khatim yayogera emboozi eno wammanga: 
Waliwo ekiseera we nnali sinnayingira Busiraamu, ne 
ngenda okulaba Nnabbi (okusaasira kwa Allah n'emirembe 
bibeere ku ye) n'ampita mukyalire awaka. Nga tugenda 
mu kkubo twasanga omukazi omukadde n'amuyimiriza. 
Omubaka wa Allah yalinda akaseera kawanvu okutuusa 
omukazi lwe yakomekkereza bye yali ayagala okumugamba. 
Muli nnagamba nti, "Ndayira Katonda! Ono ssi Kabaka." 

Oluvannyuma twagenda eka. Bwe twatuuka kwe kumpa 
omukeeka ogwali gukoleddwa mu ddiba nga bagupakidde 
ebikoola ebikalu, n'angamba nti, "Tuula ku mukeeka guno". 

163. Bukhari, Twibb 55; Muslim, Salaam 43; Abu Dawuda, Diyat 6; Ibn Maajah, 
Twibb 45; Daarimi, Muqaddimah 11; ahmada ibn Hanbal, al-Musnadu, II, 451 

Nze kwe kugaana ne mmugamba nti: "Ggwe oba otuula ku 
mukeeka." Ye kwe kuddamu nti: "Ggwe tuula!" 

Nnatuula ku mukeeka kubanga nnali ssisobola kugaana 
kye bampadde, olwo ye n'atuula wansi ku ttaka. Ku mulundi 
guno muli nnagamba nti: 

"Ndayira Katonda! Kino teri Kabaka asobola kukikola. Eno 
si nkola ya Bakabaka!" Bwe twamala okutuula ne tutandika 
okunyumya. Nnabbi Muhammadi (okusaasira kwa Allah 
n'emirembe bibeere ku ye) yangamba nti ndi mu Rakusi, 164 nti 
naye nnakungaanyanga kimu kya kuna (1/4) eky'ennyingiza 
y'abantu ng'emisolo. Kino kyampitirirako. Nnamanya nti ono 
yali Nnabbi kubanga yali amanyi ebyama ebikusike. 165 

Bino byonna bitulaga bulungi embeera za Nnabbi 
(okusaasira kwa Allah n'emirembe bibeere ku ye) ezaawaggulu. 
Nnabbi Muhammadi (okusaasira kwa Allah n'emirembe 
bibeere ku ye) yawangaalanga obulamu obuwa ekifaananyi 
eky'emisingi gy'empisa ezirambikibwa mu Kulaane. 
Yasonyiwa abo bonna abaamukola obubi ye ng'omuntu. So 
ng'ate ku kikwata ku ddembe ly'abantu abalala yatwalanga 
obuvunaanyizibwa n'okufaayo okulaba ng'atuukiriza 
ebiragiro bya Allah. Waliwo Usaama lwe yagezaako 
okuwolereza omukazi eyali abbye naye nga yali ava mu maka 
ga maanyi. Usaama yasaba Nnabbi (okusaasira kwa Allah 
n'emirembe bibeere ku ye) asonyiwe omukazi oyo. Kyokka 
langi ya Nnabbi (okusaasira kwa Allah n'emirembe bibeere 
ku ye) yakyukako olw'enkyukwe eyamukuba n'agamba 

164. Ekibiina ekirimu enkola eggyibwa mu Bukristo n’eddiini ya Saabii 

165. Ibn Hishaam, al-Siirah al-Nabawiyyah, II, 580; Ahmada ibn Hanbal, al-Mu - 
nadu, IV, 379; al-Twabaraani, al-Mu'jam al-Awsatw, VI, 360; Ibn Abi Shay- 
bah, al-Muswannaf, VII, 342 

mu ddoboozi ekkambwe nti, "Nnandikutuddeko omukono 
gwa muwala wange yennyini Fatuma ng'ekibonerezo singa 
y'abadde yeetabye mu kikolwa eky'okubba." 166 

Okugaba kwa Nnabbi 

Ibn Abbaasi (Allah amusiime) yanyumya bw'atyi ku 
kugaba kwa Nnabbi (okusaasira kwa Allah n'emirembe 
bibeere ku ye) "Omubaka wa Allah (okusaasira kwa Allah 
n'emirembe bibeere ku ye) ye yali asinga okugaba mu bantu 
bonna. Okugaba kwe kweyongeranga nnyo mu mwezi 
gwa Lamanzaane. Teyagambako nti, "Nedda" eri omuntu 
eyamusabanga ekintu kyonna!" 167 

Emu ku mbeera za Nnabbi ezisinga obulungi kwe kuba 
nga yeeziyiza okuzzaayo omuntu amusabye engalo ensa. 
Bwe waabanga tewali ky'amuwa waakiri yamussizangako 
akamwenyumwenyu asobole okumuwa essanyu. Bino 
wammanga bituwa ekifaananyi ekisinga obulungi: 

Nnabbi (okusaasira kwa Allah n'emirembe bibeere ku 
ye) yeeyogerangako nga bwe yali omukozi ng'omulimu 
ogugwe kugabanya bintu era n'akikkaatiriza nti buli kintu 
Allah ye yakiwangayo. Olunaku lumu omusajja yajja 
ewa Nnabbi (okusaasira kwa Allah n'emirembe bibeere 
ku ye). Bwe yalaba embuzi za Nnabbi (okusaasira kwa 
Allah n'emirembe bibeere ku ye) kwe kusaba Nnabbi 
omuweeko emu. Omubaka wa Allah (okusaasira kwa Allah 


166. Bukhari, Hudmid 9; Nasaa-i, Kat’us-saariq 12; Abu Dawuda, Hudaud 4; Ibn 
Maajah, Huduud 6; Daarimi, Huduud 5; Ahmada ibn Hanbal al-Musnadu , VI, 
162 

167. Bukhari, Bad’ul wahay 5-6; Nasaa-i, Swiyaam 2; Ahmada ibn Hanbal, al- 
Musnadu, I, 288, 363; Ibn Hibbaani, al-Swahiihi, VIII, 225 

n'emirembe bibeere ku ye) kye yakola kwe kumuwa embuzi 
ze zonna. Omusajja bwe yaddayo ewaabwe mu bantu be 
kwe kubagamba nti, "Muhammadi agaba nnyo alinga atatya 
kwavuwala!" 168 

Omuntu omulala yajja okukyalira Nnabbi (okusaasira 
kwa Allah n'emirembe bibeere ku ye) n'abaako ne kye 
yamusaba, naye nga Nnabbi (okusaasira kwa Allah 
n'emirembe bibeere ku ye) mu kiseera ekyo talina kya 
kumuwa. Yamuwa ekirowoozo agende yeewole era 
n'amulagaanyisa ye (Nnabbi) okumusasulira ebbanja. 

Era okufaananako ne jajja we Bulayimu (emireme gibeere 
ku ye), Nnabbi (okusaasira kwa Allah n'emirembe bibeere 
ku ye) teyalyanga mmere nga talina bagenyi. Yasasulanga 
amabanja g'abafu oba ng'agamba abalala ne bagabasasulira. 
Mu ngeri eyo, teyasaaliranga mufu ng'ebyebbanja tebinnaba 
kugonjoolwa. Yagamba nti: 

"Omuntu omugabi ali kumpi ne Allah, ali kumpi ne 
Jjana era ali kumpi n'abantu; ate ali wala nnyo n'Omuliro. 
Ku ludda olulala, omuntu omukodo ali wala ne Allah, Ejjana 
emwesambye, abantu bamwesamba ate ali kumpi nnyo 
n'Omuliro." 169 

Mu hadiisi endala yagamba bw'atyi: "Omukkiriza 
owannamaddala tayinza kuba na bitendo bino ebibiri: 
Obukodo n'obugwenyufu" 170 


168. Muslim, Fadhwa-il 57; Ahmada ibn Hanbal, al-Musnadu, III, 107, 259; Ibn 
Hibbaani, al-Swahiihi, X, 354; Ibn Khuzaymah, al-Swahiihi, IV, 70 

169. Tirmidhi, Birr 40; al-Twabaraani, al-Mu'jam al-Awsatw, III, 27; al-Ismaa-iili, 

Mujam, III, 733; al-Bayhaqi, Shu ’ab al-Imaani, VII, 428, 429 

170. Tirmidhi, Birr 41; al-Twayaalisi, al-Musnadu, I, 293; al-Qudaa-i, Musnad al- 
Shihaab, 1,211 

Okugaba kwa Basswahaba 

Basswahaba baavuganyanga mu kugoberera Nnabbi 
(okusaasira kwa Allah n'emirembe bibeere ku ye), 
era ebifaananyi bino wammanga bitulaga engeri gye 
baavuganyangamu mu kukola obulungi. 

Umaru (Allah amusiime) yanyumya emboozi eno 
wammanga: 

"Olunaku lumu, Nnabbi (okusaasira kwa Allah 
n'emirembe bibeere ku ye) yatulagira okugaba. Mu kiseera 
we yatulagirira nnalinawo ku ssente. Nnalowooza mu 
mutima nti olwo lwe lwali olunaku lwe nnali ngenda 
okuyisa ku Abu Bakari mu kukola emirimu emirungi, era ku 
ssente ze nnalina ne ntoolako ekitundu ne nkiwa Omubaka 
wa Allah (okusaasira kwa Allah n'emirembe bibeere ku 
ye). Omubaka wa Allah (okusaasira kwa Allah n'emirembe 
bibeere ku ye) kwe kumbuuza nti: 

Abantu bo eka obalekeddeyo ki? Nnamuddamu nti: 
'Mbalekeddeyo ssente ezenkana na zino ze nkuleetedde'. 

Oluvannyuma Abu Bakari yajja. Naye ye ssente zonna 
eka yazikukumbayo n'ajja nazo. Nnabbi (okusaasira kwa 
Allah n'emirembe bibeere ku ye) yamubuuza nti, 'Abu 
Bakari! Abantu bo eka obalekeddeyo ki?' 

Yamuddamu ng'agamba nti, 'Mbalekeddeyo Allah ne 
Nnabbi!' 

Bwe nnawulira ebyo muli ne ngamba nti sirisobola 
kuyisa Abu Bakari (Allah amusiime) mu kintu kyonna" 171 

171. Tirmidhi, Manaaqib 16; Abu Dawuda, Zakat 40; Daarimi, Zakat 26; al- 

Haakim, al-Mnstadrak 1, 574; al-Bayhaqi, al-Snnan, TV, 180; al-Bazzaar, al- 
jBk Musnad, 1, 263, 394 

- 

Abu Bakari ne Umaru (Allah bombi abasiime) baali 
basika abatuufu abaasikira Nnabbi (okusaasira kwa Allah 
n'emirembe bibeere ku ye) mu kugaana okwessa ku bintu 
eby'okwegyalabya n'eby'amasanyu g'ensi eno. Engeri gye 
baawangalangamu yawuniikiriza Bakabaka be Iran ne 
Byzantine. 

Tewali kubuusabuusa nti enneeyisa ya Nnabbi ennungi 
yabbulukukira mu nneeyisa ya Basswahaba. Okugeza 
olunaku lumu omusabiriza yajja ewa Ali (Allah amusiime) 
n'abaako kye yamusaba. Ali kwe kugamba batabani be 
Hasane ne Huseyini nti: 

"Mugende ewa maama wammwe mundeetere dirham 
omukaaga (6) ze tulina. Baagenda ne baleeta dirham 
omukaaga ze baalina ne baziwa kitaabwe, ne kitaabwe 
ataali mubi n'azikwasa omusabiriza (Maskiini). So ng'ate 
mu kiseera ekyo, ssente ezo baali bazeetaaga bubi kubanga 
Fatuma yali ateekateeka kuzigulamu ngano. 

"Ali (Allah amusiime) yaddayo eka naye aba yaakassa 
ekigere kye bw'atyi mu nnyumba ne wabaawo omusajja 
eyajja ng'ayagala kutunda ngamiya ye. Yamugamba nti yali 
agitunda dirham amakumi ana (40) era nga yali mwetegefu 
okugimuguza ku bbanja ssente n'azifuna oluvannyuma. 
Engamiya yagisiba mu nnimiro n'akwata agage. Nga wayise 
akaseera katono, waliwo omusajja eyajja n'alaga obwetaavu 
mu kugula engamiya eyo ng'asasula dirham ebikumi bibiri 
(200) era yasasulirawo ssente n'atwala engamiya. 

"Ali yawa eyamuguza engamiya dirham ze amakumi 
ana endala n'aziwa Fatuma nga bw'amugamba nti eno 
y'endagaano Allah gye yakola ng'ayita mu Nnabbi we 
egamba nti, 'Oyo yenna akola ekikolwa ekirungi ajja kufuna 
emirundi kkumi egikubisa mu muwendo gw'ekikolwa 

ekyo'. Twawaddeyo dirham mukaaga (6) laba Allah 
bw'atukubisirizzaamu emirundi kkumi." 

Ekyafaayo kino nga kyanyumizibwa Huzayifa, 
nakyo kikulu nnyo, mu kulaga engeri Basswahaba gye 
baalumirwangamu bannaabwe. 

"Mu biseera by'olutalo lw'e Yarmuuku, ng'okulwana 
okw'amaanyi kukendedde nga Abasiraamu abaali bafunye 
ebisago eby'amaanyi bakutukira awo mu musenyu 
ogwokya, neekakaba ne ntandika okunoonya Haaritha, 
mutabani wa taata omuto. Nga mmaze okuyita mu balwanyi 
abaali batuusidwaako ebisago nga bassa omukka gwabwe 
omuvannyuma, nnamugwako. 

Eby'embi, Haaritha yali ng'ali mu kitaba kya musaayi 
ng'era takyasobola kwogera okuggyako okutambuza amaaso 
ge. Nnamulaga ensawo y'eddiba ey'amazzi gye nali nkutte 
ne mmubuuza oba yali ayagala kunywa ku mazzi? 

Emimwa gye gyali gikaze olw'embeera y'obudde 
obwali obwebbugumu ery'amaanyi era nga ndowooza yali 
ayagala mazzi. Kirabika engeri gye yatunulangamu nga 
yali agezaako kumbuulira embeera y'obulumi gye yali 
yeewuliramu. Nnasumulula ensawo y'eddiba omwali amazzi 
era nga neetegese okumuwa amazzi anywe. Tuba tukyali 
awo ne tuwulira eddoboozi lya Ikrimah nga yeesuddeko 
akabanga nga ligamba nti, "Amazzi! Amazzi! Mumpe ku 
ttondo ly'amazzi!' 

Haaritha bwe yawulira eddoboozi eryo n'alaza n'amaaso 
nti ntwalire Ikrimah amazzi. Nnadduka nsange Ikrimah, 
nga ngenda mbuuka mirambo gy'abazira abaali bafiiridde 
mu lutalo, egyali gyandadde mu musenyu ogwokya. 
Oluvannyuma nnatuuka ku Ikrimah era nnali ngenda bwe 

- 

nti okumuwa eddiba omuli amazzi mu mukono ne tuwulira 
Eyaashi ng'alajaana. 

'Bannange mumpe ku ttondo ly'amazzi! Ku lwa Katonda 
mumpe ettondo ly'amazzi!' 

Ikrimah bwe yawulira Eyaashi ng'alaajanira amazzi 
yandagira, ng'alaza n'omukono, ntwalire Eyaashi amazzi. 
Nga Haaritha bwe yakola ne Ikrimah yagaana okunywa 
amazzi. Nnanoonya Eyaashi mu bazira abaali bafudde 
ebisago. Naye ebyembi we nnamutuukirako nnasanga 
ayogera ekigambo kye ekisembayo nti: 

'Allah! Obulamu bwaffe tubuwaddeyo mu kkubo 
ly'Obukkiriza. Tukusaba otusse mu lubu lw'abazira. 
Tusonyiwe ensobi zaffe.' 

Yali ali mu kaseera ke akasembayo eddiba ly'amazi lye 
nnali muleetedde yaliraba naye teyafuna kaseera kanywa 
mazzi kubanga yasobola kwatula kalimati shahaadah 
kyokka (ekigamba nti, 'Njulira nti teri asinzibwa mu butuufu 
okuggyako Allah, era njulira nti Muhammadi muddu we era 
Mubaka we'). 

Amangu ago nnadduka okusanga Ikrimah naye mba 
nkyafuba okumuwa amazzi ne ntegeera nti yali yafudde dda. 
Nnadduka okugenda ewa Haaritha naye ng'omwoyo gwe 
gumaze okudda eri Allah eyagutonda. Ekikwasa ennaku kwe 
kuba ng'abazira bonna abasatu eddiba ly'amazzi baalireka 
nga lijjudde tebaakombako." 

Hudhaifa (Allah amusiime) anyumya ye bye yalimu 
mu kiseera ekyo bw'atyi: "Nnalaba ebintu bingi mu bulamu 
bwange naye tewali kyankolako nga kino. Okulumiriganwa 
kw'abantu bano, okufaayo buli omu ku munne, na buli omu 
okukwatirwa munne ekisa mu nkolagana yaabwe, wadde nga 

tebaalina luganda lwa musaayi lubagatta, byaleka emikululo 
egy'amaaanyi n'okubeegomba mu birowoozo byange ." 172 

Obwesimbu, Obwesigwa n'Ensa Nnabbi bye Yalina 

Omubaka wa Allah (okusaasira kwa Allah n'emirembe 
bibeere ku ye) yawuliranga muli okusaasira n'ekisa eri 
abantu abaali batamanyi kwawula kituufu ku kikyamu, era 
abaali batamanyi biragiro bya Allah n'ebyo bye yaziyiza. 
Ng'agenda atambula nju ku nju okusomesa eddiini ya Allah, 
ebiseera ebimu, abantu baamuggalirangawo enzigi abalala 
ne bamugobaganya. Naye awamu n'ekyo empisa ez'ekika 
kino ze baamuyisanga tezaamunyiizanga era ng'awulira 
nnaku na kusaasira olw'obutamanya bw'abantu abo. 

Ab'ekika kino yabagambanga bw'atyi: "Ssibasaba kunsasula 
kintu kyonna olwa kino (Kulaane) era siri mu bantu abeetuuma 
kye batali”. (Kulaane, Swad, 38/86). 

Tewali muntu yali atuuse ku ddaala ly'obwesigwa 
n'obwesimbu nga Nnabbi (okusaasira kwa Allah n'emirembe 
bibeere ku ye) bye yalina. Yali mulekwa taata we omuto 
Abu Twalib n'amutandisa okusuubula. Naye obwesigwa 
bwe n'obwesimbu byatuusa buli muntu okubimatira ekintu 
ekyamuweesa ettutumu ne kimuwangulira n'erinnya 
ery'ekitiibwa erya "al Amiinu (Omwesigwa)". Buli muntu mu 
bantu b'omu kitundu yamuyitanga al-Amiinu k'abe mwavu 
oba mugagga. Omukyala ow'ekitiibwa mu Makka, Khadiija 
yamatira obwesigwa bwe n'amusaba amuwase. Maama 
waffe Khadiija oluvannyuma yafuuka omuwagizi we eyali 


172. Al-Haakim al-Mnstadrak, III, 270; al-Twabaraani, al-Mu’jam al Kabiir, III, 
259; al- Mizzi, Tahdhibul Kamaal, V, 301; Ibn al-Mubaaraka, al-Zuhud, I, 
185; al-Qurtubi, Tafsiir, XVIII, 28 

- 

yeetaagisa ennyo mu kiseera ekyo. Obubaka bwa Kulaane 
obwasookera ddala bwe bwakka, Khadiija yaliwo ku lwa 
Nnabbi (okusaasira kwa Allah n'emirembe bibeere ku ye) era 
n'amuwa obuwagizi n'obuyambi byonna bye yali yeetaaga 
era n'amugumya mu biseera ebyo ebya kanaayokyani. 

Nnabbi (okusaasira kwa Allah n'emirembe bibeere 
ku ye) yawangaala obulamu obutukuvu okutuusa n'abo 
okwekuluntaza be kwagaana okukkiriza obubaka bwe 
yabatuusangako, bakkirizanga ebitendo n'embeera ze ebirungi. 

Okuva Obusiraamu lwe bwajja ebyasa kkumi na bina 
(14) ebiyise, tewali muntu n'omu ataamatira bwesimbu 
bwa Nnabbi n'omutima gwe omulungi. Wadde Abayawudi 
abaalinga abalabe b'Obusiraamu bajja ewuwe abataawuluze 
nga bafunye obutakkaanya wakati waabwe. Rasuulullah 
(okusaasira kwa Allah n'emirembe bibeere ku ye) 
yabayambanga n'ataawulula enkaayana zaabwe. Yabeeranga 
mwenkanya era ng'asala mazima nga tafudde ku ddiini 
omuntu gye yalinga asoma ne bwe yabeeranga omugoberezi 
wa Kristo oba Omuyudaaya. 

Yawa Ali (Allah amusiime) amagezi gano ku bikwata 
ku kulamula n'obwenkanya: "Tosalanga musango nga 
towulirizza njuyi zombi! Okuwa ensala eteriimu kyekubiira 
osobola okukikola ng'owulirizza buli ludda!" 173 

Nnabbi (okusaasira kwa Allah n'emirembe bibeere ku 
ye) bwe yasalawo okusenguka okuva e Makka okugenda e 
Madiina yalagira Ali azzeeyo ebintu eby'omuwendo ebya 
zaabu abantu bye baali baamuteresa. 174 

173. Ahmada ibn Hanbal, al-Musnadu, I, 90 

174. Ibn Hishaamu, alSiirah al-Nabawiyyah, I, 482; Ibn Kathiir, al-Bidaayah wan- 
nihaavah, II, 176 






NNABBI W'OKUSAASIRA 


Ensonyi za Nnabbi 

Okusinziira ku ntenda Basswahaba gye baatendangamu 
Nnabbi (okusaasira kwa Allah n'emirembe bibeere ku ye) yali 
alina ensonyi ezisinga omuwala omuto eyeebikka ng'alina 
abantu b'atayagala bamulabe. Bwe yabanga ayita ku bantu, 
y'abayitangako mpola ate ng'ataddeko akamwenyumwenyu. 
Bwe yawuliranga ebigambo ebitamusanyusizza nga talina 
ky'ayogera mu maaso g'abantu. Awamu n'ekyo ekyenyi 
kye kyalaganga engeri gye yawulirangamu munda 
n'ebirowoozo bye yabanga alina. Olw'ensonga eyo abantu 
abaamubeeranga ku lusegere baabeeranga beegendereza 
engeri gye beeyisangamu nga bali kumpi naye. Teyasekanga 
ng'atyetyemuka era ekinene kye yakolanga ng'amwenya 
bumwenya. Hadiisi emu egamba nti: 

"Ensonyi za mu Bukkiriza. Abantu abalina ensonyi 
baakuyingira Ejjana! Obutaba na nsonyi buva ku bukalubu 
bwa mutima. Abo abalina emitima emikalubo baakugenda 
mu Muliro." 175 

Hadiisi endala egamba bw'etyi: "Obukkiriza 
n'obwetoowaze bitambulira wamu. Kasita ekimu kivaawo 
n'ekirala kigenda." 176 

"Okwogera mu ngeri eteriimu kawoowo tekulina kye 
kuleeta okuggyako okuswala! Obwetoowaze n'obwesimbu 
binyiriza abantu yonna gye babeera." 177 

175. Bukhari, Imaani 16; Muslim, Imaani 57-59; Abu Dawuda, Simanu 14; Tirm - 
dhi, Imaani 7; Nasaa-i, Imaani 16; Muwattwa’, Husnu al-Khuluq 10; Ahmada 
ibn Hanbal, al-Musnadu, II, 456, 147 

176. al-Twabaraani, al-Mu'jam al-Awsatw, VIII, 174, era mu kitabo kye kimu IV, 
374; al-Bayhaqi, Shu 'abul Imaani, VI, 140 

177. Muslim, Birr 78; Abu Dawuda, Jihaad 1 

Obwetoowaze obwaddala bufunibwa na "Kujjukira 
kufa", ekkubo erisobozesa omuntu okujja mu mutima 
okwagala ensi eno. Nnabbi Muhammadi (okusaasira kwa 
Allah n'emirembe bibeere ku ye) buli kaseera yawanga 
Basswahaba amagezi okuwa Allah ekitiibwa ekimusaanira. 
Baagambirawo nti Allah bamwebaza mu bwetoowaze (era 
bamukwatibwa ensonyi eza ddala). Nnabbi (okusaasira 
kwa Allah n'emirembe bibeere ku ye) kwe kunnyonnyola 
obwetoowaze obutuufu kye butegeeza nga kwe kutukuza 
ebitundu by'omuntu byonna okubiggyamu ebintu 
ebyaziyizibwa n'okujjukira okufa. Ekiddako yannyonnyola 
nti abo bokka abeegomba ensi eddako be bayabulira 
okwagala ensi eno. Era be bokka abalaga obwetoowaze mu 
nneeyisa eri Allah. 178 

Engeri Nnabbi gye Yalumirwangamu abantu Abalala 

Nnabbi Muhammadi (okusaasira kwa Allah n'emirembe 
bibeere ku ye) teyawuliranga kulumwa olw'okubonaabona 
kw'abantu kyokka, naye mu bulumi era yabakolereranga 
okutuuka ku buwanguzi. Ekitendo kino Kulaane ekyogerako 
bw'etyi: 

"Kati Omubaka azze gye muli ng'ava mu mmwe 
kennyini. Nga kimuyisa bubi okuba nga mubonaabona; 
ng'abalumirwa ate ku bakkiriza nga waakisa omusaasizi" 
(Kulaane, Tawba, 9/128). Mu aya eno, Allah, Owaawaggulu, 
yafunyisa Omubaka we ekitiibwa bwe yamussaako ebitendo 
bibiri ku bitendo bye, Rauf ne Rahiimu, ebitegeeza Alumirwa 
ennyo Oweekisa ekingi. 


178. Tirmidhi, Swifatul Qiyaamah 24; Ahmada ibn Hanbal, al-Musnadu , I, 387; 
al-Haakim, 

Nnabbi buli kiseera yafubanga okulaba ng'abantu 
be batuuka ku buwanguzi era yabeeranga musanyufu 
ng'awulira n'emirembe buli lwe yabalabanga nga basenvula 
okutuuka ku kwetereereza embeera n'obwesimbu. 


Nnabbi teyalinga omukulembeze omulala yenna 
eyayagalizanga abantu be ebirungi kyokka. Wabula ate ye 
yalinga mulungamya eyayamba abantu be n'amakubo gonna ge 
yasobolanga. Lumu Sswahaba omu yamubuuza butya omuntu 
bw'ayinza okusalawo oba embeera gy'alimu nnungi oba mbi. 
Omubaka wa Allah (okusaasira kwa Allah n'emirembe bibeere 
ku ye) kwe kumuddamu bino wammanga: 

"Oyo yenna agenderera mu kusinza okufunamu 
omugaso mu nsi, naye ng'okusinza kw'akola kutera 
kukolebwa olw'okwewangulira Ejjana, talina ky'ajja kufuna 
ku Lunaku lw'enkomerero." 179 

Nnabbi (okusaasira kwa Allah n'emirembe bibeere 
ku ye) yali kya kusaasira eri abantu ng'ayita mu bikolwa 
bye, ebigambo bye awamu n'empisa ze. Yali mulungamya 
waabwe. Yafuna ebizibu bingi ebisoomooza n'okugezesebwa 
ng'ali mu kkubo ly'okusaasaanya eddiini. Yatuukiriza 
omulimu omutukuvu gwe baamukwasa mu ngeri entuufu. 
Yali mwegendereza era omugumiikiriza mu kukola kino, 
okutuusa ebiseera ebimu, obubaka bwe bwakkanga 
okumulabula obuteezikiriza ng'ali mu kkubo eryo. 

Eddaala eryawaggulu ery'okukola obulungi Nnabbi 
(okusaasira kwa Allah n'emirembe bibeere ku ye) lye yayolesa 




179. Ahmada ibn Hanbal, V, 134; Ibn Hibbaani, al-Swahiihi, II, 32; al-Haakim, al- 
Mustadrak, IV, 346; al-Bayhaqi, Shu’ab al-Imaani, V, 334 

olw'okwagala abantu bafune essanyu, lyogerwako mu aya ya 
Kulaane eno. "Oyinza okuba ng'oyagala kwetta olw'ennaku, nti 
kubanga tebafuuse bakkiriza." (Kulaane, Shu'araa, 42/3). 

Aya eno eraga nti Nnabbi (okusaasira kwa Allah 
n'emirembe bibeere ku ye), olw'okusaasira kwe yalina 
n'ekisa ekingi eri abantu, yayagala nnyo bakkirize Allah, 
olwo basobole okwetangira okuyingira Omuliro. 

Hamuza bwe yawulira Abu Jahali ng'alumbye 
Nnabbi (okusaasira kwa Allah n'emirembe bibeere ku 
ye) naye yalumba Abu Jahali olwo n'agamba Nnabbi nti, 
"Muhammadi! Beera musanyufu kubanga nange nkukoledde 
okwesasuza eri Abu Jahal ..." Kyokka Nnabbi (okusaasira 
kwa Allah n'emirembe bibeere ku ye) yamugamba bw'atyi: 

"Nze ssirina kye nneetaaga mu kwesasuza! Nja kubeera 
musanyufu singa okkiriza Obusiraamu." Hamuza yategeera 
omulamwa ogwali mu bigambo Nnabbi bye yamuddamu 
n'akkiriza Obusiraamu. 180 

Enneeyisa ye ey'ekihibwa n'empisa ze ennungi tebyalina 
kakwate konna na bya kufuna, wadde ebigendererwa eby'oku 
nsi oba okwagala okwesasuza. Ate bw'onoonyereza, tuyinza 
okulaba nga Nnabbi (okusaasira kwa Allah n'emirembe bibeere 
ku ye) teyanoonyaako kwesasuza obulamu bwe bwonna. 181 

Nnabbi Muhammadi (okusaasira kwa Allah n'emirembe 
bibeere ku ye) teyatereezaako Sswahaba mu lujjudde 

180. Ibn Hishaamu, al-Siirah al-Nabawiyyah, I, 292; al-Haakim, al-Mustadrak, III, 
213; al Twabaraani, al-Mu’jam al-Kabiir, III, 139; Ibn Kathiir, al-Bidaaya 
wan nihaayah, II, 32 

181. Bukhari, Manaaqib 23; Muslim, Fadhwa-il 77; Abu Dawuda, Adabir, Muwa - 
twaa, Husnul Khuluq 2; Ahmada ibn Hanbal, al-Musnadu, V, 130, 223 

olw'ensobi gye yali akoze. Mpozzi ate yagambanga nti kiki 
ekintuuseeko ekindeetedde okulaba ng'okola bw'otyi." 182 

Ensobi z'okulaba obubi yazeeteekangako nga ky'atayagala 
kwe kuteeka ensobi ku mimtu gwe yayogeranga naye. Nnabbi 
Muhammadi (okusaasira kwa Allah n'emirembe bibeere 
ku ye) eyakola kyonna ekisoboka okulaba nga tamenya 
mutima gwa Basswahaba be, yali mulongooti gw'okusaasira. 
Ebitendo bino byabbulukukira mu bikolwa n'ebigambo bye. 
Ng'eky'okulabirako ka tukuleetere bino wammanga Nnabbi 
(okusaasira kwa Allah n'emirembe bibeere ku ye) bye yayogera: 

"Abange Abakkiriza! Allah abakuume nga muli 
mirembe! Allah abakuume nga muli mirembe! Nsaba Allah 
abateekeko amaaso agabalabirira! Nsaba Allah abakuume! 
Nsaba Allah abayambe! Nsaba Allah abasitule mu madaala! 
Nsaba Allah abalungamye! Nsaba Allah abateeke wansi 
w'obukuumi bwe! Nsaba Allah abakuumire wala n'emikisa 
gyonna emibi! Nsaba Allah abakuumire eddiini yammwe!" 183 

Nnabbi (okusaasira kwa Allah n'emirembe bibeere ku 
ye) yatumibwa nga kya kusaasira eri amawanga gonna. 
Yali omweyolekerwa amannya amatukuvu al-Ghaffar ne 
al-Rahmaani (Omusonyiyi ennyo, Omusaasizi ennyo). 
Yakwatirwanga ekisa abantu abo abaagaana okukkiriza 
obubaka bwe n'asaba nti bataasibwe Omuliro. Olw'ensonga 
eyo okulabula okutukuvu kwajja nti "Ob'olyawo ne 
weebonyaabonya nti kubanga bagaanye okukkiriza ebigambo bino, 
olw’okusaalirwa" (Kulaane, Kahf, 18/6). 

182. Bukhari, Aymaani 3; Ibn Hibbaani, al-Swahiihi, IV, 534; al-Haakim, al-Mu - 
tadrak, II, 515. 

183. Al-Bazzaar, al-Musnadu, V, 395; al-Twabaraani, al Mu'jam al-Awsatw, IV, 
208; AbuNiraym, al-Isbahani, Hilyah al-Awliyaa, IV, 168; al-Baghdaadi, Mu- 
wadhwihi, II, 147 

Basswahaba be baasaasaana n'okwagala n'essanyu mu 
bitundu eby'ebunaayira nga basaasaanya okumanya, emikisa, 
obulungi n'ebitendo eby'emyoyo bye baafuna olw'okubeera 
ne Nnabbi. Kino kyali kifaananyi kirungi eky'etteeka erigamba 
nti, 'Yagala ebitonde olwa Oyo eyabitonda.' 

Buli omu yaweebwa omugabo mu mbeera ye 
eyaawaggulu n'okugaba kwe. Okugaba kwe n'okusaasira 
byalinga omugga ogusaasaanira era ne gunywesa ettaka 
awatali kusosola. Tewali yalekebwa nga muyala, oba 
ng'ennyonta emuluma oba n'asigaza ekiwuubaalo bwe 
yabeeranga ali naye. 

Okutuukiriza n'Obutayabulira bwe 

Okutuukiriza endagaano ly'ekkubo eriyinza okuyamba 
omuntu okuwona Omuliro era kye kitendo kya Bannabbi 
n'abantu abalongoofu. Ekitendo kino kiwa obulamu 
obutebenkevu n'ekkubo ettereevu. Kye kipimo ekipima 
obuntu era kye kipimo okulamulirwa abantu kinnoomu 
n'amawanga. Abantu bafuna essanyu okusinziira ku ngeri 
gye beesiba ku kitendo kino n'okukiwa ekitiibwa. 

Nnabbi (okusaasira kwa Allah n'emirembe bibeere 
ku ye) yawangaalira ku ntikko y'okutuukiriza era n'akola 
ng'eky'okulabirako eri obuntu. Ayisa yatunyumiza bino ku 
kutuukiriza kwa Nnabbi (okusaasira kwa Allah n'emirembe 
bibeere ku ye). 

Lumu omukazi omukadde yajja okukyalira Nnabbi 
(okusaasira kwa Allah n'emirembe bibeere ku ye). 
Baanyumya emboozi n'egwa amakerenda. Omukazi bwe 
yakyaluka, nnabuuza Nnabbi: 

"Nnabbi! Olaze nnyo okufaayo eri omukazi oyo. Njagala 
nnyo okumanya y'ani?" Nnabbi kwe kugamba nti: "Oyo 
yajjanga nnyo okutukyalira nga Khadiija akyali mulamu. 
Kimanye nti obuteerabira bantu kiva mu Bukkiriza!" 

Oluvannyuma lw'ebyagwawo e Hunayni, waliwo 
ekibinja ky'abantu abaagenda ewa Nnabbi (okusaasira 
kwa Allah n'emirembe bibeere ku ye) nga baagala ate 
abawambe abaali bakwatiddwa mu lutalo. Omu kubo kwe 
kugamba, "Muhammadi! Ekika kyaffe kirimu bamaama bo 
abaakuyonsa ne bannyoko ababbeere!" 

Omubaka wa Allah (okusaasira kwa Allah n'emirembe 
bibeere ku ye) kwe kuddamu n'okutuukiriza okw'ekika 
ekyawaggulu nti "Ntadde abawambe bonna abange n'aba 
batabani ba Abdul Muttwalib". 

Bamuhajiruuna ne Ba'ansaari abaalaba empisa za 
Nnabbi (okusaasira kwa Allah n'emirembe bibeere ku ye) 
ensengejje nabo baagoberera ekikolwa kye ne bagamba nti 
naffe tutadde abawambe baffe ku lwa Nnabbi!" 

Ekyava mu kino, ku lunaku olwo lwokka abawambe 
nkumi na nkumi baateebwa awatali mutango gwonna 
ogwaweebwayo okubanunula. 184 Kano kaali kabonero 
akalaga okusiima n'okujjukira amabeere Nnabbi ge baali 
baamuwa ng'akyali mwana muto. Kino kyandibadde kya 
kuyiga era essomo eddungi eri eggwanga erinyigiriza 
abantu. Ebyembi abantu beerabira mangu ebirungi ebiba 
bibakoleddwa nga n'emikululo gyabyo gigenda giva mpola 
mu birowoozo. Ekigambo "kutuukiriza" olwo ne kisigala 
mu nkuluze y'ebigambo yokka. 




184. Bukhari, al-Taariikh al-Swaghiir, 1, 5; al-Twabaraani, al-Mu’jam al-Kabiir, 
V, 271; Abu Bakari al-Qurashi, Makaarimul Akhlaaqi, 1,116 

Mu biseera by'obulwadde bwe obwamuviirako okufa 
Nnabbi Muhammadi (okusaasira kwa Allah n'emirembe bibeere 
ku ye) yagenda mu muzikiti n'alinnya ku kituuti n'agamba nti, 
"Abange Bamuhaajiruuna! Ba'ansaari mubayisenga bulungi 
kubanga abantu e Madiina beeyongera buli lukedde naye 
ng'omuwendo gwa Ba'ansaari gukyali gwe gumu. Bampa 
obubudamo. Abalungi mu bo mubayise bulungi; so ng'abakola 
ensobi mubasonyiwe ensobi ze bakola." 

Obuteerabira bwa Nnabbi (okusaasira kwa Allah 
n'emirembe bibeere ku ye) bwe yalaga Ba'ansaari 
olw'ebirungi bye baali baamukolera kyakulabirako kirungi 
gye tuli. Obulamu bwe bujjudde ebifaananyi bingi ebiraga 
obuteerabira n'obutayabulira. Okugeza nga tannasenguka, 
abalabe be we baatekerateekeranga olukwe lw'okumutemula 
ye yabanga ateekateeka ngeri ya kubaddiza ebyobugagga 
bye baali baamutelesa. 

Mu lutabaalo lw'e Uhudi yalagira abasajja babiri abaali 
bafudde naye nga baali ba mukwano nnyo nga tebannafa 
babaziike mu ntaana emu oluvannyuma n'agamba nti kino 
tukikoze kubanga baali ba mukwano ogwannamaddala mu 
nsi eno." 185 

Empisa ezitasoboka kuvuganyizika eza Nnabbi (okusaasira 
kwa Allah n'emirembe bibeere ku ye) zabbulukukira mu 
bulamu bwa Basswahaba be n'enkolagana ye nabo, ebyali 
bizimbiddwa ku mukwano buli omu gwe yalina eri munne. 
Ku lunaku lw'e Hudayibiyya (omwali okukola endagaano 
wakati wa Nnabbi, okusaasira kwa Allah n'emirembe 
bibeere ku ye, ne Bannamakka ey'obutatabaalagana okumala 


185. Ibn Abi Shaybah, al-Muswannaf, VII, 367; Ahmada ibn Hanbal, al-Musnadu, 
V, 299; Ibn Hishaam, al-Siira al-Nabawiyyah, II, 98 

ekiseera ekigere), Asumaani baamutuma e Makka. Yategeeza 
Abashiriku b'e Makka nti Nnabbi (okusaasira kwa Allah 
n'emirembe bibeere ku ye) yali azze kukola Hijja kye 
kyokka. Wabula baagaana okukkiriza okusaba kwe, naye 
ne bakkirizaako Asumaani yekka ye akole Hijja. Kyokka 
Asumaani (Allah amusiime) kino yakigaana n'agamba nti: 

"Siyinza kukola Hijja nga Nnabbi tebamukkirizza 
kugikola! Sisobola kusigala Nnabbi we batamukkirizza.." 

Mu kiseera kino kyennyini, Nnabbi (okusaasira kwa 
Allah n'emirembe bibeere ku ye) yali akkiriza okuwera kwa 
Basswahaba abalala. Okuva Asumaani lwe yali taliiyo, mu 
kifo kye, Nnabbi (okusaasira kwa Allah n'emirembe bibeere 
ku ye) yaddira ekibatu ky'omukono gwe ogumu n'akissa ku 
ngulu kw'ekibatu ky'omukono omulala n'agamba bw'atyi: 

"Katonda wange! Okuwera kuno kwa Asumaani. Ddala 
Asumaani muweereza wa Mubaka wo." 186 

Mu butuufu, okufuuka Omukkiriza omutuufu kisinziira 
ku ddaala omuntu engeri gy'asobola okugobereramu 
eby'okulabirako bya Nnabbi (okusaasira kwa Allah 
n'emirembe bibeere ku ye). 


Nnabbi (okusaasira kwa Allah n'emirembe bibeere 
ku ye) yali kkubo omutambulira ebyamagero ebingi. Era 
yayamba abantu mu kutumbula embeera zaabwe. Ebitendo 
ebipya byateekebwa mu bantu, ebyali eby'okuleeta obulungi 
n'ekitiibwa mu nnono zaabwe n'obugunjufu bwabwe. 

186. Ahmada ibn Hanbal, al-Musnadu, IV, 324; Ibn Abdilbarr, al-Tamhiidi, XII, 
148; Ibn Hishaam, al-Siira al-Nabawiyyah, II, 315; Ibn Kathiir, al-Bidaaya 
wan-Nihaayah, II, 169 

- 







EBITENDO BYA NNABBI W'OKUSAASIRA 


Enkyukakyuka eno ey'omuggundu mu mbeera z'abantu nga 
balungamizibwa Nnabbi Muhammadi (okusaasira kwa Allah 
n'emirembe bibeere ku ye) kyamagero kikulu nnyo. Ebigambo 
ebirungi, empisa ensengejje, n'ebikolwa eby'okulabirako, 
byonna ebyo byakola z'ensonga ezaavirako okutumbuka 
kw'obugunjufu, naye ng'ensibuko ya bino byonna 
by'ebigambo eby'okulabirako, ebikolwa, wamu n'enkola ya 
Nnabbi (okusaasira kwa Allah n'emirembe bibeere ku ye). 

Mu bipimo ebirungi bye yateekawo wakati w'embera 
z'obulamu ezikontana tewali kintu kyazibulamu. Okugeza, 
yateekawo ebipimo ebirungi wakati w'okukolerera ensi eno 
n'okukolerera Enkomerero. Mu ngeri y'emu n'ateekawo 
ebipimo ebituufu wakati w'embeera ey'okukyawa ensi 
n'embeera ezo ezigenderera okumatiza omwoyo bye 
gwegomba. Tekisoboka kusanga muntu yenna mulala, mu 
byafaayo by'abantu gw'osobola okumugeraageranya naye. 

Mu byafaayo by'abantu osobola okusanga abantu 
ab'amaanyi abaasobola okufuna obusobozi obw'enjawulo mu 
bintu eby'enjawulo. Okutwalira awamu obusobozi bw'abantu 
bano bwemaliranga ku kintu kimu kyokka naye embeera za 
Nnabbi (okusaasira kwa Allah n'emirembe bibeere ku ye) zo 
zaabuna ebitendo byonna ebikulu mu bulamu. 

Emisingi gy'empisa gino wammanga egyateekebwawo 
Nnabbi (okusaasira kwa Allah n'emirembe bibeere ku ye) 
giraga eddaala ly'obulamu bwe eryawaggulu. Okusinziira ku 
Nnabbi (okusaasira kwa Allah n'emirembe bibeere ku ye): 


"Katonda wange yandagira ebintu mwenda (9): 

1. Tya Allah kye kimu oli wekka oba oli mu bantu. 

- 

2. Beera mwenkanya era osale amazima kye kimu oli 
musanyufu oba munyiivu. 

3. Wangaala mu ngeri eteri ya kwegyalabya kye kimu 
oli mugagga oba mwavu. 

4. Kuuma enkolagana yo n'ab'oluganda ne bwe baba 
nga bo tebakoze kintu kye kimu. 

5. Wa oyo akummye. 

6. Sonyiwa oyo akukoze obubi. 

7. Lowooza ng'osirise. 

8. Yogera ku Allah bw'oba oyogera. 

9. Funa ekyokuyiga buli lw'otuula. 187 

Ekitala kya Nnabbi kyali kiwandiikiddwaako ebigambo 
bino: "Sonyiwa oyo akukoze obubi; yamba abooluganda lwo 
ne bwe baba nga tebakufaako; akulumizza ggwe muyise 
bulungi; yogera amazima ne bwe gaba ggwe gakukosa." 188 

Huzayfa (Allah amusiime) yanyumya nti, Nnabbi 
(okusaasira kwa Allah n'emirembe bibeere ku ye) yagamba 
bw'atyi: 

"Omuntu yenna tabeeranga atalina mugongo. Oyo 
agamba nti nze ngenda na bantu be mpangala nabo kye 
bakola nange kye nkola. Bwe bampisa obulungi nange 
mbayisa bulungi bwe bampisa obubi nange mbayisa bubi. 
Naye fuula bino wammanga omusingi kw'otambuliza ebintu 

187. Nasaa-i, Sahw 62; Ahmada ibn Hanbal, al-Musnadu , IV, 148; Ibn Abi Shaybah, 
al-Muswannaf, VI, 45; al-Twabaraani, al-Mu'jam al-Awsatw, V, 328 

188. Ahmada ibn Hanbal, al-Musnad, IV, 148; al-Mu’jam al-Kabiiru , XVII, 269; 
al-Bayhaqi, al-Sunan al-Kubra, X, 235 

- 

byo. Bwe bakuyisa obulungi bayise bulungi. Naye bwe 
bakuyisa obubi tokola nga bo bwe bakoze." 189 

Era Nnabbi yagamba nti, "Ebintu bisatu Allah 
by' atabaagaliza: 

1. Olugambo 

2. Okudiibuuda 

3. Okumala gabuuza bibuuzo. 190 

Amagezi amalala Nnabbi (okusaasira kwa Allah 
n'emirembe bibeere ku ye) ge yawa mulimu gano: 
'Tosekereranga mugandawo ng'ali mu buzibu (ajeera), Allah, 
Owaawaggulu ayinza okumujja mu buzibu n'akuteeka mu 
mbeera munno gy'abaddemu'. 191 

Abo abagoberera ebyafaayo bya Nnabbi Muhammadi 
(okusaasira kwa Allah n'emirembe bibeere ku ye) bajja 
kukisanga nga bulijjo ye Nnabbi w'okusaasira n'okulumirwa. 
Teyavunaana muntu yenna, so ng'era yasobola okwola 
abantu mu bantu abaali abanyigiriza ennyo mu kitundu. 
Okugeza ekintu kyokka kye yakola bwe baamukasuukirira 
amayinja ng'agenze e Twaifa, kwali kusaba Allah alungamye 

189. Tirmidhi, Birr 62; Hadiisi endala efaananako bw’etyi yanyumizibwa A - 
dullah ibn Masuudi ng’olujegere lw’abaginyumya terutuuka ku Nnabbi era 
ng’esangibwa mu bitabo ng’ekya Twabaraani, al-Mu’jam al-Kabiir, IX, 152; 
AbuNu’aym al-Iswbahaani, Hifyah al-AwIiyaa, I, 137; Ibn al-Jawzi, Swafwa- 
tus Swafwah, 1, 142 

190. Bukhari, Zakat 53; Muslim, Akdiyah 12,13; Ahmada ibn Hanbal, al-Musnadu, 
II, 327, 360; Ibn Khuzaymah, al-Swahiihi, 1, 10 

191. Tiimidhi, Qiyaamah, 54; al-Twabaraani, alMu'jam al-Awsatw, IV, 111; al-Qudaayi, 
Musnadu al-Shihaab, II, 77; al-Bayhaq, Shu 'ab al-Imaani, V, 315 

abantu abo. 192 Bwe yayingira Kaaba oluvannyuma lw'emyaka 
kkumi egy'obulabe okuva mu bantu b'e Makka, yalaga 
bukkakkamu, bwetoowaze na buguumikiriza. Teyagezaako 
na kujja kisumuluzo kya Kaaba ku Asumaani ibn Twalha, 
eyali aludde nakyo. Wabula yagamba bugambi nti luno lwe 
lunaku olw'okulaga ekisa n'obutayabulira. 193 

Ye Kabaka yekka ataalekawo bya kusikira. Wabula 
yagamba nti "Ffe, Bannabbi, tetuleka byabusika. Era buli kye 
tuleka ebeera saddaka eri Abasiraamu bonna. 194 

ntu kyokka ye yalekera abantu b'ekibiina kye kye 
ky'okulabirako kye ekituukiridde. 


U 

v 


192. Bukhari, Bad-ul Khalqi, 7; Muslim, Jihaadi, 111; Nasaa-i, al-Sunan al-Kubra, 
IV, 405; Ibn Hibbaani, al-Swahiihi, XIV, 516 

193. Ibn Hishaarn, al-Siirah al Nabawiyyah, II, 412; Ibn Kathiiri, al-Bidaayah 
wan-nihaavah, II, 300 

194. Bukhari, Khumsu 1; Muslim, Jihaadi 54; Abu Dawuda, Imaarah 19; Tirmidhi, 
Siyar 44; Nasaa-i, Fay’ 9; Muwattwa’, Kalaamu 27; Ahmada ibn Hanbal, al- 
Musnadu, I, 4 

- 

'Okutya Allah kuli mu kubeera na kisa."(Hadith, Bukhari, Muslim, Tirmidhi) 












Mu bitonde byonna, abantu bokka be baafunako ku 
mugabo mu bitendo bya Allah - okuggyako ekitendo 
ky'okubeerawo olubeerera. Ku bino gattako, olw'ensonga 
Allah yekka z'amanyi, abantu yabawa amaanyi okuba 
n'obusobozi obukola ebirungi n'ebibi. Bw'atyo abantu 
yabakola nga basobola okubeera abalungi oba ababi. 

Nga tutambulidde ku kino, ekigendererwa ky'eddiini 
kwe kuziyiza okwegomba okw'ensolo okuli mu mwoyo 
gw' omuntu, nga mu kiseera kye kimu esitula ebitendo ebirungi 
okubituusa ku ddaala ly'okutuukirira. Naye, ekigendererwa 
kino okutuukirira, obuntu bwetaaga eky'okulabirako 
ekituukirivu era ekinywevu eky'okugoberera. Emu ku 
nsonga eyatumisa Ababaka kwe kutuukiriza obwetaavu 
buno obw'okugoberera eky'okulabirako. 

Allah, Owaawaggulu ennyo, agamba mu Kulaane nti: 
"Tetwatuma Mubaka yenna wabula twamutuma agonderwe, 
okusinziira ku kukkiriza kwa Allah ..." (Kulaane, Nisaa-i,4/64). 


Ekitendo kino kyatuuka ku ntikko yaakyo mu Nnabbi 
Muhammadi (okusaasira kwa Allah n'emirembe bibeere 
ku ye), nga bwe kinnyonnyolwa obulungi mu aya eno eya 
Kulaane: "Mulina mu Mubaka wa Allah eky'okulabirako ekirungi 
eri abo essuubi lyabzve eriri mu Allah n'Olunaku Iwe nkomerero 
era aboogera ennyo ku Allah..." (Kulaane, Ahzaab, 33/21). 


Mu byafaayo Nnabbi Muhammadi (okusaasira 
kwa Allah n'emirembe bibeere ku ye) ye yekka gwe 

- 

baawandiikako kalonda yenna akwata ku bulamu bwe. 
Ebigambo bye, ebikolwa bye, n'engeri gye yawulirangamu, 
ebyawandiikibwa olutatadde, byafuna ekifo mu byafaayo 
ng'empapula ezijjudde ekitiibwa n'obukulu. Obulamu bwe 
bujja kukola ng'eky'okulabirako eri obuntu okutuuka ku 
Lunaku lw'enkomerero. Aya eno eddako ejulira bino bye 
twogedde: "Ddala olina empisa ennungi." (Kulaane, Qalam, 68/4). 

Embeera n'obulamu bwa Omubaka wa Allah (okusaasira 
kwa Allah n'emirembe bibeere ku ye) obw'emikisa 
bituusa omuntu ku ntikko etegeraageranyizika eyeetaagisa 
okutuukiriza eby'omwyo eri obuntu. Allah Owaawaggulu 
yatonda Nnabbi olw'ekigendererwa ekyo ng'amutondera 
abantu bonna. Olw'ensonga eyo yamuyisa mu mbeera zonna 
ez'obulamu, ng'atandikira ku kubeera mulekwa atalina 
maanyi n'amutuusa ku kubeera Nnabbi era Omukulembeze 
w'eggwanga. Ensonga eri emabega w'ekkubo ly'obulamu 
lino kwe kuba ng'abantu bonna, nga tofuddeeyo ku kifo 
kye balimu mu bulamu, basobola okufuna eky'okulabirako 
ekisingayo obulungi mu nneeyisa kye basobola okussa mu 
nkola mu bulamu bwabwe okukoma obusobozi bwabwe 
n'amaanyi gaabwe gye bikoma. 

Omubaka wa Allah (okusaasira kwa Allah n'emirembe 
bibeere ku ye), n'embeera ze ensuffu, yalondebwa nga 
Nnabbi ow'enkomerero eri abantu bonna. Nnabbi Bulayimu 
(emirembe gibeere ku ye) yasaba Allah amuwe Nnabbi 
Muhammadi (okusaasira kwa Allah n'emirembe bibeere ku 
ye) ave mu lulyo lwe. Nnabbi Yisa (emirembe gibeere ku 
ye) ye n'awa amawulire amalungi ag'okujja kwa Nnabbi 
Muhammadi, ate Amina, maama wa Nnabbi, n'aloota 
muloote nga tannamuzaala. Yamukuza ng'ali butereevu 
wansi w'okulabirira kwa Allah, ng'awundiddwa n'ebitendo 

ebisinga okubeera ebyawaggulu era n'amulonda nga y'asinga 
okubeera omulungamya omwesigwa eri abantu bonna. 

N'olw'ekyo, abantu bonna ab'ebiseera bino bateekeddwa 
okugoberera eky'okulabirako kya Nnabbi Muhammadi 
(okusaasira kwa Allah n'emirembe bibeere ku ye) basobole 
okufuna essanyu muno mu nsi ne ku Lunaku lw'enkomerero. 
N'okufuna obufunyi okwagala kwa Allah kuyimiridde ku 
kugoberera Nnabbi nga kino Allah, Owaawaggulu ennyo 
bw'akinnyonnyolera mu aya eno wammanga, "Gamba nti 
bwe muba mwagala Allah, mungoberere; Allah ajja kubaagala 
abasonyiwe ebyonnono byammwe, Allah Musonyiyi, Omusaasizi." 
(Kulaane, Aal Imraani, 3/31). 

Okusinziira ku kino, emyoyo egyo gyokka egirina 
omukisa ne gikwata eky'okulabirako ekya Nnabbi (okusaasira 
kwa Allah n'emirembe bibeere ku ye) gye gisobola okufuna 
omukwano gwa Allah omulungi. 

Ekisooka era ekisinga obukulu ekiva mu butayabulira 
Mubaka wa Allah (okusaasira kwa Allah n'emirembe bibeere 
ku ye), kwe kufuna omukwano gwa Allah. Okwongereza 
kw'ekyo, okugoberera obuwufu bw'eky'okulabirako 
ekisinga obulungi mu mpisa n'enneeyisa kivaamu 
okugabana ku butuukirivu bwe. Okuva lw'ali nga y'asinga 
empisa n'enneeyisa ebisinga obulungi, abo abamugoberera 
era ne bamwagala nabo bafuuka balungi basuffu. Ensi 
z'omunda ez'abo abamwagala zituuka ku madaala 
agoowaggulu, okusinga ne Bamalayika. Amaka gaabwe 
galaga ekifaananyi ky'obulamu bwabwe mu Jjana. Ekibiina 
ky'abantu abeesigamya ebintu byabwe ku kyokulabirako 
kya Nnabbi kifuna emirembe n'obutebenkevu, ng'empewo 
zibafuuwako okuva ku mulembe gw'essanyu (Aswru 
al-Sa'aadah). Bakomba ku ssanyu erya ddala ery'okubeera 

okumpi ne Allah nga bali mu kusinza kwe bakola. Singa buli 
muntu k'abe mugagga oba mwavu, mukozesa (nampala) 
oba nga bamukozesa (mupakasi) mufuzi oba gwe bafuga, wa 
maanyi oba munafu, nga yali wa kuwangaala ng'omuddu 
wa Allah ng'assa mu nkola ebiragiro bye, kino kyandireese 
obwenkanya mu bantu b'ekitundu obutalabikalabika. 

Okugeza, Omubaka wa Allah (okusaasira kwa Allah 
n'emirembe bibeere ku ye) bwe yaweebwa eddimu 
ly'okulungamya abantu, bangi ku abo abaali bawangaala 
obulamu obw'ekigwenyufu era nga tebaalina mpisa 
baafuuka bantu balungi abasuffu, era abantu abenjawulo nga 
kino bakiggya ku ngunjula yaabwe empya. Ekyava mu kino 
ky'ekiseera ekibi okukoma ekiseera ky'ebirungi ne kitandika. 
Abaddu baafuna ekitiibwa eky'okutwalibwa n'okuyisibwa 
ng'abantu, abafuzi bangi ne bafuuka abenkanya era abeeyisa 
obulungi nga kino bakifuna okuva mu kuyiga engeri 
omuntu gy'ayinza okubeera omuddu wa Allah. Ebigambo 
bya Najaashi, ekiseera ekyo eyali omugoberezi wa Kristo, 
bikulu nnyo. Yagamba bw'atyi: 

"Njulira nti Muhammadi ye Mubaka wa Katonda. Y'oyo 
okujja kwe Yesu kwe yalanga. Nnandigenze ne mmukwatira 
engatto singa si buvunaanyizibwa obungi obw'abantu bwe 
nnina kati." 

Abantu bwe baalaba essanyu n'okuwona mu nsi zombi 
bye baafuna, badduka okugenda gy'ali ng'omugga bwe 
gudduka gudda eri ennyanja. Kino kyali kirabo okuva eri 
Allah, nga bwe kinnyonnyolwa mu aya ya Kulaane eno 
wammanga: 

"Okutaasa kwa Allah bwe kuliba kuzze n'okuwangula, n'olaba 
abantu nga bayingira mu ddiini ya Allah mu bibinia, tendereza 

amatendo ga Katonda wo era omusabe okukusonyiwa kubanga Ye 
Musonyiyi ." (Kulaane, Naswr, 100/1-3). 

Abo abaagoberera ekkubo ettuufu, ettukuvu, 
ery'emirembe, era ery'obulamu obw'emikisa, ne bwe 
baasanganga okusoomoozebwa n'obuzibu, bafuukanga 
ebimuli bya looza ebikulira mu nsiko. Essanyu lyabwe 
ku Lunaku lw'enkomerero ate lijja kubeera lya maanyi 
okusingawo. Kino kiri kityo kubanga wajja kubeerawo 
Okuwolereza Okunene (Shafa'ah al-Uzamah) okwa Omubaka 
wa Allah (okusaasira kwa Allah n'emirembe bibeere ku 
ye) ng'awolereza aboonoonyi okuva mu bagoberezi ba 
Bannabbi abaamusooka n'aboonoonyi okuva mu kibiina 
kye, Ummah. Hadiisi eno ennyonnyola okuwolereza kuno 
nga bwe kugenda okubeera. Nnabbi (okusaasira kwa Allah 
n'emirembe bibeere ku ye) agamba nti: 

"Nze nja okubeera omuntu asooka okuzuukizibwa mu 
bantu bonna. Abantu bwe balijja mu maaso ga Allah, nze nja 
okubeera omwogezi waabwe. Bwe balikutuka n'okusuubira 
mu kusaasira n'okusonyiwa kwa Allah, nja kubawa 
amawulire amalungi. Nja kusitula Bendera y'Okutendereza 
(Liwa'a al-Hamdi). Nze muntu asinga okubeera n'omukisa 
okusemberera Allah, wadde nga kino si kyogera lwa 
kwewaana." 

Nnabbi w'okusaasira ajja kuwolereza aboonoonyi ku 
Lunaku lw'enkomerero era okuwolereza kwe Allah ajja 
kukukkiriza: 


"Singa, bwe baali beeryazaamaanyizza, baali bazze 
ewuwo ne basaba Allah abasonyiwe, ne Omubaka wa Allah 
n'abasabira Allah abasonyiwe, ddala bandisanze Allah nga 
Musonyiyi, Omusaasizi." (Kulaane, Nisaa-i, 4/64). 

Aya eno bubaka butukuvu obuleeta essuubi n'amawulire 
amalungi nti okuwolereza kwa Omubaka wa Allah 
(okusaasira kwa Allah n'emirembe bibeere ku ye) eri abantu 
b'ekibiina (Ummah) nti Allah ajja kukukkiriza. 

Ebigambo bino ebijja nago mawulire malungi 
ag'enjawulo eri Omubaka wa Allah (okusaasira kwa Allah 
n'emirembe bibeere ku ye): 

Ku Lunaku lw'enkomerero, abantu bonna bajja kubeera 
mu mbeera ya kikangabwa. Bajja kugenda ewa Adamu 
(emirembe gibeere ku ye) okumusaba obuyambi era bajja 
kumugamba bwe batyi: 

"Tuwolereze mu maaso ga Allah!" 

Adamu ajja kubagamba nti: 

'Nze ssiri ku ddaala eriwolereza; mugendeko ewa 
Nnabbi Bulayimu! Oyo ye mukwano gwa Allah Omusaasizi 
(Khaliilu al-Rahmaani).' 

Abantu bajja kugenda ewa Bulayimu (emirembe 
gibeere ku ye) bamusabe okubawolereza, naye Bulayimu ajja 
kubaddamu nti: 

'Nze ssiri ku ddaala erisobola okubawolereza, naye 
mugendeeko ewa Musa! Musa ye yayogerako ne Allah.' 

Bwe baligenda ewa Musa (emirembe gibeere ku ye) ne 
bamutegeeza ku bwetaavu bwabwe okuwolerezebwa, naye 
ajja kubagamba nti: 

'Nze ssiri ku ddaala erinsobozesa okuwolereza, 
mugendeeko ewa Yisa. Yisa gwe bayita Ekigambo kya Allah 
era omwoyo oguva gy'ali.' 

Bajja kusobola okutuuka ewa Yisa (emirembe gibeere ku 
ye), naye ajja okubagamba nti: 

- 

'Ssiri ku ddaala erinsobozesa okuwolereza! Mugende ewa 
Muhammadi (okusaasira kwa Allah n'emirembe bibeere ku ye).' 

Balimaliriza nga batuuse ewange era nja kubagamba 
bwe ntyi: 

'Kituufu. Ekitiibwa ekyo kyampeebwa.' 

Nja kusaba olukusa okugenda mu maaso ga Katonda, era 
olukusa lulimpeebwa. Mu kiseera ekyo, waliwo ebigambo 
by'okutendereza bye ssimanyi kati ebijja okunjigirizibwa. 
Nja kutendereza Katonda wange nga nkozesa ebigambo 
ebyo era nja kuvunnama mu maaso ge. Mu kaseera ako 
kennyini, Allah ajja kungamba nti: 

'Muhammadi! Situla omutwe gwo! Yogera! Okwogera 
kwo kujja kuwulirizibwa. Saba! Okusaba kwo kujja 
kukkirizibwa.' 


Awo nja kugamba nti, 

'Katonda wange! Nsaba ku lw'abantu b'ekibiina kyange, 
nsaba ku lw'abantu b'ekibiina kyange!' 

Allah Owaawaggulu ajja kugamba nti: 

'Muhammadi! Genda oggyeyo abo abalinamu Imaani 
ezitowa ng'empeke y'akalo.' 

Nja kukola nga bwe baliba bangambye. Oluvannyuma 
nja kuddayo nziremu ebigambo bye bimu eby'okutendereza 
era oluvannyuma nja kuvunnama. Era bajja kungamba 
ebigambo ng'ebyasooka: 

'Muhammadi! Situla omutwe gwo! Yogera! 
Okwogera kwo kujja kuwulirizibwa. Saba! Okusaba kwo 
kujja kwanukulwa! Wolereza! Okuwolereza kwo kujja 
kukkirizibwa.' 


N'era nja kugamba nti. 

'Katonda wange! Noonyeza bantu ba kibiina kyange! 
Noonyeza bantu ba kibiina kyange!' 

Allah ajja kugamba nti: 

'Tambula ogende oggyeyo abo bonna abalina Imani 
eyenkana akanyinkuuli! 

Nja kugenda nkole nga bwe bandagidde. Oluvannyuma, 
nja kukomawo. Nga nkozesa ebigambo bye bimu 
eby'okutendereza, nja kutendereza Katonda wange era 
nvunname. Allah ajja kungamba nti: 

'Muhammadi! Situla omutwe gwo! Yogera! By'oyogera 
bijja kuwulirwa. Saba! By'osaba bijja kukuweebwa! Wolereza! 
Okuwolereza kwo kujja kukkirizibwa.' 

Nja kugamba nti: 'Katonda wange! Mpolereza ku 
lw'ekibiina kyange! Mpolereza abantu b'ekibiina kyange!' 

Allah Owaawaggulu ajja kugamba nti, 

'Tambula oggyeyo abo abalina Imaani etazitowa na 
kutuuka ku mpeke y'akalo!' 

Nja kugenda mu maaso n'okukola kye bangambye era 
nkomewo omulundi ogwokuna. Nja kutendereza Allah 
n'ebigambo bye bimu eby'okutendereza era nvunname 
omulundi omulala. 

Allah Owawaggulu ajja kugamba nti, 

'Muhammadi! Situla omutwe gwo! Yogera! By'oyogera 
bijja kuwulirwa. Saba! By'oyagala bijja kukuweebwa! 
Wolereza! Okuwolereza kwo kujja kukkirizibwa.' 

Ku mulundi guno nja kugamba nti, 

'Katonda wange! Okusaba kwange kumpe kutuukirire 
ku buli muntu eyagamba nti "Laa ilaaha illa Llaah" (Teri 
gg| asinzibwa mu butuufu okuggyako Katonda!)"' 

Allah Owaawaggulu ajja kugamba nti: 

'Ndayidde amaanyi gange, ekitiibwa kyange n'eddaala 
lyange! Abo bonna abaagamba nti, "Laa ilaaha illa Llaah" 
nja kubaggyayo!'" 

Okufuna emikisa egyo kwetaaga omuntu okwesamba 
okwagala ennyo n'okwegomba okw'ensolo ng'oyita 
mu kumanya n'okukwata eky'okulabirako kya Nnabbi 
(okusaasira kwa Allah n'emirembe bibeere ku ye). 

Bagamba nti waliwo omusajja Omusiraamu naye nga 
yali tatwala Nnabbi (okusaasira kwa Allah n'emirembe 
bibeere ku ye) ng'eky'okulabirako. Olunaku lumu yalaba 
Nnabbi (okusaasira kwa Allah n'emirembe bibeere ku ye) mu 
kirooto kye, naye Nnabbi (okusaasira kwa Allah n'emirembe 
bibeere ku ye) teyalaga mukwano gwonna gy'ali. Omusajja 
kino kyamuyisa bubi kwe kubuuza: 

"Mubaka wa Allah! Toli musanyufu gye ndi?" 

Nnabbi yaddamu nti: "Nedda!" 

Ko omusajja nti, "Naye lwaki tolaga bwetaavu bwonna 
gye ndi?" 

Nnabbi yamuddamu nti: "Kubanga sikumanyi". 

Ko omusajja nti, "Kijja kitya Mubaka wa Allah 
obutammanya ng'ate ndi omu ku bantu b'ekibiina kyo?! 
Nnawulira abamanyi nga bagamba nti omanyi buli muntu mu 
kibiina kyo nga maama w'omwana bw'amanyi omwana we." 

Nnabbi yaddamu nti, "Ekyo kituufu. Naye siraba 
kabonero konna ku ggwe mu by'okulabirako byange (amakulu 
Ssunna). Ekirala, teri kutendereza kwonna (Swalawaatu) 
kwantuukako kuva gy'oli. Oteekeddwa okumanya nti omuntu 
mu bantu b'ekibiina kyange mmumanya okusinziira ku ngeri 
gy'akolamu ssunna zange". 

Omusajja yazuukuka nga munakuwavu nnyo era ne 
yeenenya ebyonoono bye. Yatandika okukola ssunna za 
Nnabbi (okusaasira kwa Allah n'emirembe bibeere ku ye) mu 
bulamu bwe era n'atandika okuweereza okutendereza kwe 
eri omwoyo gwa Nnabbi (okusaasira kwa Allah n'emirembe 
bibeere ku ye). Ekiro kimu yaloota Nnabbi (okusaasira 
kwa Allah n'emirembe bibeere ku ye) omulundi omulala. 
Nnabbi (okusaasira kwa Allah n'emirembe bibeere ku ye) 
yamugamba bw'atyi: 

'Kati nkutegedde era nja kukuwolereza." 

Nnabbi (okusaasira kwa Allah n'emirembe bibeere 
ku ye) yalina embeera ezenjawulo ezimufuula ayagalwa 
mu buli ludda. Y'asinga abantu bonna okubeera omuntu 
atya Allah era y'asinga obulungi abantu bonna abaali 
babaddeko ku nsi. Y'asinga ekisa n'okulumirwa abantu 
bonna abaali bakaabiddeko abantu b'ebibiina byabwe. Ye 
mulungamya omutuufu era omusomesa yekka. Ye yekka 
eyali akyusizza abantu n'abafuula abaagala bannaabwe 
era ab'ekisa sso ng'emitima gyabwe gyaliko nga gikaluba 
ng'amayinja nga baali basobola n'okuziika bawala baabwe 
nga balamu. Yabasomesa Ekitabo ekitukuvu era n'abawa 
n'ebigambo eby'amagezi. Okumutwala ng'ali waggulu 
w'abantu bonna n'okumwagala n'omukwano ogutaliiko 
kkomo bubonero obulaga obutuukirivu bwa Imaani. Entikko 
y'okwagala okwo eragibwa mu hadiisi eno: "Teri n'omu mu 
mmwe ajja kubeera na Imaani nzijuvu etuukiridde okutuusa 
lw'ananjagala okusinga bw'ayagala bakadde be, n'abaana 
be, n'abantu bonna abali mu nsi." 

Hadiisi eno kye ky'okulabirako ekisinga obulungi 
era ejjukiza nti omuntu Imaani asobola kugifuna ng'ayita 
mu kwagala okujjudde eri Nnabbi (okusaasira kwa Allah 

n'emirembe bibeere ku ye). Enzigi z'okukulaakulana 
okw'omwoyo, n'obulabufu n'ekitangaala nzigale eri abo 
abatalina kwagala okwo. Ensigo y'okwagala okutukuvu 
tesobola kumera okuggyako mu ttaka erijimusiddwa 
okwagala Nnabbi. Ye ze nsulo z'okusaasira okulabirira 
emitima. Omutima ogumwagala ogusanga nga gulinga 
zaabu ali mu mayinja agaabulijjo. 

Omwezi oguzza ekitangaala ky'enjuba kabonero akalaga 
okubeerayo kw'enjuba. Mu ngeri y'emu, abatuukirivu abo 
abaamulisibwa n'ekitangaala kya Nnabbi Muhammadi 
(okusaasira kwa Allah n'emirembe bibeere ku ye) bajulizi 
abajulira okubeerayo kwe. Olw'ensonga eyo, oyo yenna 
ayogera ebigambo bino n'omukwano mu mutima gwe, 
awulira okumyansa okutukuvu mu mwoyo gwe. 

Ash'hadu an laa ilaaha illa Llaahu, 

Wa ash'hadu anna Muhammadan abduhu wa 
rasuuluhu. 

Kwe kugamba nti: Njulira nti teri asinzibwa mu butuufu 
okuggyako Katonda Omu era ne njulira nti Muhammadi 
muddu we era Mubaka we. 

Ebiseera ebimu, okwagala okw'omwoyo kubeera 
kuyitirivu, omutima ne gutuuka okuwulira essanyu 
ly'okukomba ku Bukkiriza okutalina ngeri gye 
kutendebwamu. Emboozi ekwata ku Bilaali Omu-Abisiniya 
(Omuhabashi) Allah amusiime erimu eby'okuyiga bingi. 

Bilaali yali bw'omu bw'atyi kubanga teyalina mwasirizi; 
teyalina mikwano okwetaba naye mu nnaku ye. Yali 
muddu buddu. Naye, olunaku Iwatuuka n'afuna ekitiibwa 
ky'obukkiriza. Oluvannyuma, okukkiriza n'okufuba 
okukuuma Obukkiriza bwe byafuuka eky'okulabirako 

eky'amaanyi eri emirembe n'emirembe gy'Abakkiriza 
egy'omu maaso. 

Yasisinkana Nnabbi (okusaasira kwa Allah n'emirembe 
bibeere ku ye) n'ayingira mu nnimiro y'okwagala kwe. 
Yalinga, n'okubeerawo kwe kwonna, ng'afuuse ekitundu 
ku Nnabbi. Naye omuntu eyali amufuga, eyali ewala ennyo 
n'ekitangaala ekitukuvu eky'obulungamu, yamusiba mu 
musenyu ogw'okya n'atandika okumutulugunya. Omubiri 
gwe gwatandika okutonnya omusaayi. Abantu abaali 
bamwetoolodde abaali batalina kye bamanyi ne batandika 
okuleekaana nti, 

'Muddu ggwe! Mukyafu ggwe! Komawo ku nkola yaffe 
osobole okwetaasa!" 

Naye Bilaali yawuluguma ng'empologoma 
etuusiddwaako ekiwundu mu nnyanja y'omusenyu 
ogwokya n'alangirira emirundi egiwera n'amaanyi ge gonna 
nti, "Katonda ali Omu, Katonda ali Omu." 

Kino abantu abaali tebafugika kyabongera busungu ne 
batandika okumukuba era ne bamukubira ddala emirundi 
egiwera. Naye kino kyali tekimala kubakkakkanya busungu 
kye baava bamusiba omuguwa mu nsingo ne bawalula. 
Naye wadde bino byonna byakolebwa, ye Bilaali amaanyi 
yagajjanga mu kwagala kwe yalina eri Omubaka wa Allah 
(okusaasira kwa Allah n'emirembe bibeere ku ye). Yalinga 
eyali tawulira ekyali kimukolebwako, engeri omutima gwe 
gye gwali gutubidde mu nnyanja y'okwagala Allah ne 
Omubaka we. Omutima gwe gwali musanyufu. Sso ng'ensi 
ye ey'oku ngulu (omubiri gwe) yali mu mbeera ya bulumi 
obutayogerekeka. Teyalina na kasiisira akake ku bubwe ke 
yali ayinza kwewogomamu. 

Bw'atyo Bilaali, okwagala kwe yali ayagalamu 
Nnabbi (okusaasira kwa Allah n'emirembe bibeere ku ye) 
kwamusitula eddaala ne kumujja mu buddu ne kumutuusa 
mu kifo kya kabaka mu mitima gy'Abakkiriza. Yafuuka 
omwaziinyi wa Nnabbi (okusaasira kwa Allah n'emirembe 
bibeere ku ye) eyakowoolanga abantu okugenda okusaala, 
era nga yakoowoolanga abantu emirundi etaano olunaku. 
Yayagala nnyo Nnabbi (okusaasira kwa Allah n'emirembe 
bibeere ku ye) okutuusa ne bwe yali agenda bw'atyi okufa 
yali agamba nti: 

"Beera musanyufu! Weesanyukire! Nze ngenda 
wa Nnabbi!" Bino era bye byali ebigambo bye nga 
tannayawukana na nsi eno kugenda mu nsi ndala. 

Olw'ensonga eyo, nga hadiisi bw'eyogera nti, "Omuntu 
abeera na gw'ayagala", omusingi gwaffe mu kkubo 
ly'obulamu obutaggwaawo kwe kugoberera aya ya Kulaane 
eno wansi: 


"Ekyo Omubaka ky'aba abaleetedde mukitivale, ate ky'aba 
abagaanye mukireke. Mutye Allah; kubanga Allah muyitirivu wa 
bibonyoobonyo." (Kulaane, Hashri, 59/7). 


Allah! Tukusaba omulimu gwaffe guno omutono, 
ogwo ogutasobola kunnyonnyola kumalayo bintu nga 
bwe biri, gutufuulire ogw'okutuviirako okusaasira kwo 
n'okutusonyiwa, era otuwe emikisa n'ebyo ebituufu Omubaka 
wo Muhammadi (okusaasira kwa Allah n'emirembe bibeere 
ku ye) bye yatuusa eri abantu. Tuwe emikisa gy'okwagala 
Omubaka wo ow'enkomerero (okusaasira kwa Allah 
n'emirembe bibeere ku ye). 


Tuwe emikisa n'okuwolereza kwo. 

Tumanyi nti ebigambo byaffe ebitasobola kunnyonnyola 
bikwata ku muntu akiikirira akasolya k'ekyo ekitegeeza 
okubeera omuntu, awatali kubuusabuusa biri wala nnyo 
n'okutuusa obujjuvu bwe. Tuwulira n'ensonyi okwegamba 
nti tusobodde okwanjula obwanjuzi ebintu ebimukwatako. 
Ebigambo byaffe bikiikirira obutaba bwaffe na maanyi nga 
tukola omulimu guno omunene. Kye tubadde twettanira 
kyokka kwe kufuna ekitiibwa ky'okuba nga tubadde 
n'ekigendererwa ekyo n'okuba nga tusobodde okugezaako. 
Ye nsi etekoma omuntu gy'ayinza okuyingira n'akoma 
w'akoma mu kwagala n'obwesimbu gy'ali. 

Tusaba Allah atuwe omukisa n'okuggula ebiwawaatiro 
mu ggulu ly'ensi y'omwoyo. 

Aamiina. 


¥ 

